text:
ዓመጻት ህግደፍ አብ ልዕሊ ኦርቶዶክሳዊት ተዋህዶ ቤተ ክርስትያን ኤርትራ
ብቀሲስ ፕሮፈሰር አትናቴዎስ ገብረአብ (ሃዋሳ፡ ኢትዮጵያ)
ስለ ኩሎም ናይ ሕሊና እሱራት ኤርትራ ኩላትና ተንሲእና ናይ ሓንተ ደቂቕ ናይ ሕሊና ጸሎት ነዕርግ።
ዝከብርኩምን ዝኸብርክንን ጉባኤኛታት፡
ሎሚ ኣብ ቅድሜኹም ተረኺበ፡ ነቲ ንነዊሕ እዋናት ዝተዛረብኩሉን፡ ዝተቓለስኩሉን ጉዳይ ከም አንደገና ምሳኻትኩም ክዛተየሉ አዝዩ ባህ ይብለኒ።
ኦርቶዶክሳዊት ተዋህዶ ቤተ ክርስቲያን ኤርትራ ማለት እታ ብ330 ዓ.ም. ብሓዋርያዊ ስብከት ቅዱስ ፍሬምናጦስ (ኣቡነ ሰላማ፡ ኣባ ከሳቴ ብርሃን) ብወግዒ ዝተመስረተት፡ በጃካ እግዚኣብሔር ካልእ ናይ ደገ ምድራዊ ረዳእን ተጣባቕን ዘይብላ፡ ጥንታዊትን፡ ሉዓላዊትን ዝኾነት በዅሪ እምነት ህዝቢ ኤርትራ እያ።
ኦርቶዶክስ ቤተ ክርስቲያን ኤርትራ ናታ ፍሉይ ናይ ዘመን ኣቆጻጽራን ናይ ገዛእ ርእሳ ፊደላትን ዘለዋ ሃብታም ታሪኽ፥ ዘደንቑ ገዳማትን ኣድባራትን፥ ብዋጋ ዘይሽነን ቅርስታት፥ ማእለያ ዘይብሎም ብራናዊ ጽሑፋትን ዓቂባ ዝጸንሐት ታሪኻዊት ቤተ ክርስቲያን እያ። ኣብ ታሪኽ ህዝቢ ኤርትራ ድማ መንፈሳዊ፥ ባህላዊ፥ ማሕበራዊ፥ ቁጠባዊ፥ ሥነ ፍልጠታውን ሃብታም ኣበርክቶን ሰፊሕ ተሳትፎን ጸኒሑዋን ኣለዋን።
ብተወሳኺ፡ ኦርቶዶክስ ተዋህዶ ቤተ ክርስቲያን ኤርትራ ምስቲ ኣብ ብመበል ሻብዓይ ክፍለ ዘመን ብሰላም ናብ ኤርትራ ዝኣተወ እምነት እስልምና፥ ከምኡውን ምስታ ብመጀመርታ ብ1853 ዓ.ም. ኣብ ሔቦ ዝተመስረተት ናይ ሮማ ካቶሊካዊት ቤተ ክርስቲያን ኤርትራ፥ ከምኡውን ምስታ ብ1873 ኣ.ፈ ኣብ ጸዓዘጋ ዝተመስረተት ቀዳመይቲ ወንጌላዊት ቤተ ክርስቲያን ኤርትራ ብሓባራዊ ምክብባር፡ ብፍቕርን ስምምዕን ተላዚባ ትነብር ዘላ ኣደ እምነት ህዝቢ ኤርትራ እያ። ብአደነታውን ናይ አደ ክብራ፡ ብጀካ እዘን ዝሓለፋ ውሑዳት ዓመታት፡ ብህዝቢ ኤርትራ እናተኸብረት ከምዝጸንሔት ዝስሕቶ ሰብ ዘሎ አይመስለንን።
እዚ ክብል ከለኹ ግን፡ ኦርቶዶክስ ቤተ ክርስትያን ኤርትራ፡ ብሐፈሻዊ አገላልጻ ናይ ኩሎም መግዛእትታት ተጽዕኖን ግዳይን ኮይና ኣይትፈልጥን ንምባል ኣይኮነን። ንአብነት፡ መግዛእቲ ጥልያን ንዓኣ ናይ መግዛእታዊ ዕላምኡ መሳርሒ ንምግባር ዘይፈንቀሎ እምኒ ከምዘይነበረ ከም አብነት ምጥቃስ አኻሊ እዩ።
ይኹን እምበር፡ ዳርጋ ከም ፍርቂ ሕብረተ-ሰብ ኤርትራ መጠን፡ ኣመንታን ሰዓብታን ዘይተሳተፍዎ ጽቡቕ ይኹን ሕማቕ ታሪኽ ሃገረ ኤርትራ ኣሎ ክበሃል ኣይከኣልን።ዋላኳ ኣብ ጊዜ ፈደረሽን ገለ ውሑዳት መራሕቲ ብናይ ውልቆም ውሳኔ ስማን ታሪኻን ዘንቅፍ ፍጻመ እንተ ገበሩ፡ ብኣንጻሩ ድማ እቶም ዓገብ ዝበሉን ብሰፊሑ ዝተቓወሙን ሰዓብታ ቃል ውጹዕ ህዝብን ቤተ ክርስቲያንን ምዃኖም ዝካሓድ ኣይኮነን።
ኣብ ብረታዊ ቃልሲ ህዝቢ ኤርትራ እንተረኤናውን፡ ከምቲ ኹሉ ካልእ ክፋላት ሕዝቢ፡ ብዓሰርተታ አሽሓት ዝቑጸሩ ክቡራት ደቃን ብአማእት ዝቑጸሩ ውሉደ ክህነትን ስለ ናጽነት በጃ ሓሊፎም እዮም። ክልቲኤን ውድባት ክሰምራን ክፋቐራን መራሕታ መዚዛ ክሳብ ሜዳ ብምኻድ ኣብ ጉባኤ ዕርቂ ኳዜንን ካልእ ቦታታት ከበሳን ብምኹላል ዘይሕለል ጻዕሪ አካይዳ ጥራይ ዘይኮነ፡ ስለ ሓድነትን ክብርን ህዝቢ ኤርትራ ክቡር ዋጋ ከፊላ እያ።
ነቲ ኣብ ሽዕብን ካልእ ቦታታት ሃገርናን ብወተሃደራት ደርጊ ዝተፈጸመ ኣረሜናዊ ግፍዒ ርእያ ክምዘይረአየት ስቕ አይበለትን። ኣፋ ከፊታ ኣብ ኣድባባይ ንመራሕቲ ደርጊ ብምድሪ ፍርዲ፡ ብሰማይ ኵነኔ ኣሎኩም ! ኢላ ከም ዘውገዘት ታሪኽ ዝምስክሮ ሓቂ እዩ።
እንተኾነ ግን፡ ህዝባዊ ግምባር ሓርነት ኤርትራ ካብ ጊዜ ብረታዊ ቃልሲ ጀሚሩ ብሓፈሽኡ ኣብ ልዕሊ ኵለን ሃይማኖታትን መንፈሳውያን ማሕበራትን ዘለዎ ኣረኣእያ ግጉይን ኣዕናውን ኣተሓሳስባ እዩ ነይሩ። መሰረት ናይዚ ኣረሜናዊ ኣተሓሳስባ ድማ ካብቲ “አምላኽ ዝበሃል ብፍጹም የሎን! ዝብል ጓና ፍልስፍና ክሕደት ዝተበገስ እዩ። ሱሩ ድማ ካብቲ “ሃይማኖት ንሰፊሕ ህዝቢ ዘልምስ ሓሽሽ እዩ! ዝብል ናይ ማርክሳዊ ኣረሜናዊ ፍልስፍና ዝቐድሖ ኮይኑ፡ ኣብ ኤርትራ ኮምዩኒስታዊ ስርዓት ንምትካል ነዊሕ ጸረ-ሃይማኖት መገዲ ሒዙ ተጓዒዙ እዩ።
እዚ ውድብዚ፡ ነቲ ሃብታም መንፈሳዊ ውርሻ ሕብረተ-ሰብና ጨሪሱ ንምሕካኽን፡ ብባዕዳዊ ፍልስፋና ክሕደት ንምቕያርን ዘካየዶ ናይ ነዊሕ ጊዜ አዕናዊ ምንቅስቓስ መሪር ዝኾነ ፍሬታቱ ሎሚ ብጋህዲ ዝረአ ሓቂ ኮይኑ አሎ። አብ ኤርትራ ሃይማኖተ-አልቦ ሕብረተ-ሰብ ንምትካል ካብ ዝገበሮ ዘመተታት ንምጥቃስ፡ ንኹሎም ተጋደልቲ፡ ክርስቲያንን አስላምን ብዘይ አፈላላይ ፡ሃይማኖታዊ እምነቶምን ክብረቶምን ብምግሃስ ብመገዲ ፖለቲካዊ ትምህርትን ናይ ካድር ስልጠናታትን ሕማቕ ኣተሓሳስባ ንምስራጽ ዘካየዶ ናይ ነዊሕ እዋን ዘመተ ሓደ መርኣያ እዩ።
ኦርቶዶክስ ቤተ ክርስቲያን ኤርትራ ግን “ምስ እግዚኣብሔር ተቓሊሱ ዝተሳዕረ እምበር ዝሰዓረስ የልቦን! ካብ ዝብል መሰረታዊ ሓቂ ተበጊሳ እዚ ጸረ-ሃይማኖታዊ ኣረኣእያ ምስ ጊዜ ዝልወጥን ዘይብሱል ዕሸላዊ ሓሳብ እዩ ብማለት ብትዕግስትን ትዕዝብትን ትከታተሎ ነበረት። እዚ አተሓሳስባ ካብ ዊንታ ዘነቐለ ዘይኮነስ፡ አብ ዘመንና ዝተፈጸመ ታሪኽ ከይተረፈውን ዘረጋገጾ ትዕዝብቲ እዩ።
ምኽንያቱ ኣብ ታሪኽ እቶም ንኣምልኾ እግዚኣብሔር ዝተጻረሩ መንግስታትን ስርዓታትን ኩሎም ሓፊሮምን ተሳዒሮምን እዮም። ንኣብነት ነቲ ብጸረ-ሃይማኖትነቱ ዝልለ ሰውራ ጥቅምቲ 1917 ሶቭየት ሕብረት እንተረአና፤ ካብ አበጋግሶኡ ጀሚሩ፡ ንሃይማኖታዊን መንፈሳዊ ውርሻ ሩስያ ንምድምሳስ ዋና ዕላማኡ ነይሩ። ነዚ አብ ግብሪ ንምትርጓም ከአ፡ ብፍላይ ንምጽናት ኦርቶዶክስ ቤተ-ክርስያትያን፡ ከም ቀንዲ ዕማሙ ጌሩ ተንቀሳቐሰ። አብተን ናይ 70 ዓመታት ሓጸርቲ ዕድሜኡ፡ 600 ጳጳሳት፡ 40 ሽሕ ዝኾኑ ካህናት፡ ብሚልዮናት ዝቑጸሩ አመንቲ ከምዘሕቀቐ ናይ ትማሊ ታሪኽ ዝምስክሮ ሓቂ እዩ። አሰር እምነት ንምጥፋእ፡ ብኣሽሓት ዝቑጸሩ አብያተ ክርስትያናት ከምዘፍረሰን፡ ናይ እንዳማቱ ንብረት መንዚዑ ንጥቕሙ ከምዘውዓሎን ይፍለጥ። ግን አብ መወዳእታ፡ መኒኦም ጠጠው ኢሎም? ሶቭየት ሕብረት ምስቲ ዝመሽመሸ አዕናዊ ፍልስፍናኡ ናብ ጎሓፍ ታሪኽ ክድርበ እንከሎ፡ እምነት ግን ከምዚ ናይ ሎሚ ክሳብ መወዳእታ ዓለምውን ክዕምብብ እዩ።
ኦርቶዶክስ ተዋህዶ ቤተ ክርስቲያን ኤርትራ ከም ወግዓዊ መርገጺኣ፡ ነጻነት ኤርትራ ጋህዲ ዝኾነ፡ ብደገፍ ሓይሊ እግዚኣብሔር፥ ብጸሎት ኩሎም ሃይማኖታት፥ ብንብዓት ኣዴታት፥ ብግፍዒ ውጹዓት፥ ብጉልበት መንእሰያት፡ ብተወፋይነት ስዉኣት፡ ብምትሕብባር ኣብ ውሽጥን ወጻእን ዝነበረ ሰፊሕ ህዝቢ ኤርትራ ከምዝኾነ ትርዳእ።
ብድሕሪ ነጻነት፡ ግዝያዊ መንግስቲ ኤርትራ ነቲ ቅድሚ ነዊሕ ጊዜያት ብሃጼ ሃይለ ሥላሴ ዝተአወጀ “ሃገር ናይ ኩሉ ፡ሃይማኖት ናይ ግሊ! ዝብል፡ ማሕበራውነት ትሕዝቶ እምነታት ዝጻረር ጭርሖ ከም ናቱ ሓሳብ ገይሩ ምስ ዘርግሐ፡ ንማሕበራዊን ሃገራውን ረብሓን ሕድሕዳዊ ምክብባር ዝዕድም አፋፍኖት ስለዘምሰለ፡ ዕቃቤታት እንዳሃለዋ ግን ኣይተቓወመቶን።
እንተኾነ ግና መንግስቲ ኤርትራ ብዝተፈላለየ ሜላን ተንኮልን ናብ ኦርቶዶክስ ቤተ ክርስቲያንን ካልኦት ሃይማኖታትን ኢዱ ከእቱ ጊዜ አይወሰደሉን። ነዚ ከም ቅዉም ፖሊሲኡ ገይሩ ክሰርሓሉውን ድሕር ኣይበለን። ከም ውጽኢት ናይዚ ሓደገኛ ፖሊሲ ድማ ነዚ ዘሎናዮን ብዓይንታትና እንርእዮን ሕሱም ኩነታት ወለደ።
ኣብ 1997 ዓ.ም. ጊዜ ምንዳፍ ሃገራዊ ቅዋምውን መራሒ ሃገር (ፕረዚደንት) ነቲ አቀዋውማ ሕብረተ-ሰብና፡ ባህልናን፡ ሃይማኖታዊ ስርዓትናን ድሕሪ ደጊም ቦታ ከምዘይህልዎ ንምሕባር፡ ብድፍረት፡ “ብስም ስዉኣት ክምሕል! ንዝብል ሓረግ ብምእታዉ፡ እዚ ባዕዲ ቃለ-መሓላ መሰል ሃይማኖትን ሃገራዊ ክብረትን ዝጻረር ብምዃኑ ኣይተሓጎሰትሉን።
ካብ 1996 ንነዊሕ ጊዜያት አብ ዝተፈላለያ ቀጽሪ አብያተ ክርስትያናት ብገለ ባእታታት ናይ መጽሓፍ ቅዱስን ካልእ ንብረታት አብያተ ክርስትያናት ምንዳድ ዘመተታት አብ ዝተካየደሉ እዋናት፡ መንግሥቲ እዚ ጉዳይ ከምዘይምልከቶ ገጹ ጠውዩ ይርኢን የተባብዖን ነበረ። አብ መወዳእታ ናይዚ ዘመተ ብ 2000 ዓ.ም.ፈ. ብድፍኢት ሃይማኖታዊ ጉዳያት አብ አስመራ ኣብ ቀጽሪ ቅድስት ማርያምን ቅድስት ሥላሴን ዘጋጠመ ምንዳድ መጽሓፍ ቅዱስን ምዕናው ንብረት ቤተ ክርስቲያንን ክጥቀስ ይከአል።
ደድሕሪ ናጻነት ኤርትራ፡ ካብ መጀመርያ ዕድሜኡ ጀሚሩ አንጻር ሃይማኖት ምስልምና፡ “ጸረ ግብረ-ሽበራውያን ዝብል ስም ብምጥቃን ሰፊሕ ናይ ምእሳር ዘመተ አካይዱ። ቑጽሮም ኣዝዩ ብዙሓት አመንቲ ሃይማኖት ድማ ኣሰሮም ክሳብዛ መዓልቲ እዚአ አበይ ከምዝአተዉ አይተፈልጠን።
ብዕለት 17 ወርሒ 5፡ 2002 ዓ.ም. ዝባኑ ቀሊዑ፡ ነተን “ብንኡሳን ሃይማኖታት” ዝፍለጣ ኩለን እምነታት ድሕሪ ምዕጻዉ፡ ንመብዛሕትኦም መራሕተንን አመንተንን ከም አራዊት እናሃደነ በማእት ናብ ዘሰክሕን ብኢሰብኣዊ ኣተሕሕዛ ዝፍለጣ ወተሃደራውያን ኣብያተ ማእሰርቲ ደርቢይዎም ይርከብ።
ከምኡውን አብ ልዕሊ ኦርቶዶክስ ቤተ ክርስትያን፡ ሰብ ብገርሁ ኣዳሂልሉ ዝፈጸሞ ዓመጽ፡ ካብ ሕዳር 2004 ዓ.ም. ጀሚሩ ኸኣ ብቅሉዕ ጸረ እቲ ጥንታዊ ኃይማኖት ወጢንዎ ዝጸንሐ ናይ ዕንወት መደብ ስርሐይ ኢሉ ተተሓሓዞ። ነቶም ንዝግበር ዓመጽ ዓገብ ኪብሉ ይኽእሉ እዮም ኢሉ ዝጠርጠሮም ኣዕይንቲ ቤተክርስትያን ዝኾኑ ምሁራት አቦታት ካህናት አርዩ ናብ ማሕዩር ምስ ኣእተዎም፡ እኔሄ በዛ ወርሒ እዚኣ ሻሙናይ ዓመቶም አበይ ከምዘለዉን ገበኖም እንታይ ምዃኑ ከይተነግሮምን ሃለዋቶም ጠፊኡ ይርከብ።
አብ መወዳእታ መበል 2005 ዓ.ም. ን3ይ ፓትርያርክ ብጹእ ወቅዱስ ኣቡነ እንጦንዮስ ካብ መንፈሳዊ ማዕርጎም ብጎነጽ ድሕሪ ምውራድ፡ አብ መጀመርታ አዋርሕ 2006 ዓ.ም. አብ ማሕይሩ አእትዮዎም። እዞም ሎሚ ሻድሻይ ዓመቶም ተሓይሮም ለይትን ቀትርን ዝሕለዉ ዘሎዉ ኣቦ፡ አብ ልዕሊ ወዲ 86 ዓመት ምዃኖም፡ ምንም ናይ ጥዕና ክንክን ተሓሪሞም ብረድኤት እግዚኣብሔር ድኣ ብህይወት ይነብሩ ኣለዉ እምበር ብምኽሪ’ዚ ማንም ቆጽሊ ዘይንበረሉ ስልጣን ብሓይሉ ዝመንዝዐ ስርዓት ንሞት ኣሕሊፎም ሂቦሞም እዮም እንተተባህለ ጨሪሱ ምግናን አይኮነን። ብጹእ ወቅዱስ ኣቡነ አንጦንዮስ ኣሰር ኣቦታቶም ቅዱሳን ሰማእታት ቤተክርስትያን ብምስዓብ ክሳብ ሞት እሙን ብምዃኖም ኣብ ርእሲ እቲ ሰማያዊ ኣኽሊል ብሕዝቢ ኤርትራ’ውን ንወለዶታት ኪዝከር ዝነብር ታሪኽ ይገድፉልና ኣሎዉ።
መዘካኸሪ ንክኸውንውን እዚ ገበን እዚ ኣብ ልዕሊ ኦርቶዶክስ ቤተ-ክርስትያን ሓበሻ ኣብዚ ሓጺር ዘመን ንኻልኣይ ጊዜ ዝተፈጸመ ገበን እዩ።
ኣቡነ ቴዎፍሎስ ፡ ካልኣይ ፓትርያርክ ኢትዮጵያ ከመይ ብደርግ ከም ዝተቐትሉ ንሕሰብ። ብ1976 ዓ.ም. ወርሒ ግንቦት ካብ ስልጣን ኣውሪዱ መቝሑዎም። ድሕሪ ብኣረሜናዊ መንገዲ ንእቡነ ቴዎፍሎስ ምቕታሉ ኸኣ ንሲኖዶስ ኦርቶዶክስ ቤተ ክርስትያን ኢትዮጵያ ሓዲሽ ፓትርያርክ ንክሓርዩ ኣገዲዱ ንኣባ ተኸለ ሃይማኖት “ሳልሳይ ፓትርያርክ ንኽኮኑ ኣገዲዱ ኣቕቢኡዎም ። ኣብዚ ክሕተታ ዝግብኤን ክልተ ዓበይቲ ሕቶታት ኣለዋ። ገበን ኣቡነ ቴዎፍሎስ እንታይ እዩ ነይሩ?
እምበኣርከስ፡ ብዓይኒ ደርጋውያን ከም ገበን ዝተራእያ እዘን ዝስዕባ ተባዕ ስጉምትታትትን መርገጺታትን ኣቡነ ቴዎፍሎስ ነበራ።
ቀዳማይ፡ ነቶም ብግፍዒ፡ ብዘይ ፍርዲን ብጃምላን ዝተቐትሉ 60 ሰብ-ስልጣናት ስርዓት ሃጸይ ሃይለስላሴ “ዓገብ ማለቶም እዩ።
ካልአይ፡ ሃጸይ ሃይለ ስላሴ ብደርግ ምስተቐትሉ ካብ ደርጋውያን ፍቓድ ከይሓተቱ ፍትሓት ገይሮምሎም።
ሳልሳይ፡ ቤተ ክርስትያን ካብ መንግስቲ ክትፍለይ ኣለዋ ንዝብል እምነት ደርጋውያን ተጠቒሞም፡ ብዘይ ፍቓድ መንግስቲ ሓሙሽተ ጳጳሳት ሸይሞም።
ራብዓይ፡ ነቲ ጸረ-ሃይማኖታዊ ዝኾነ ስርዓት መሳርሒ ክገብርዎም ከምዘይክእሉ ስለዝተረድኦም ከሕቅቕዎም ወሲኖም።
ሕቶ፡ ኤረ ንምዃኑ ንኣቦናን ፓትርያርክናን ብጹእ ወቅዱስ ኣቡነ ኣንጦንዮስ ካብ ሃዋርያዊ ስልጣኖም ከልግሶምን ከእስሮምን ይኽእላ እየን ተባሂለን ዝተኣልማ ክስታት እንታይ እየን?
ቀዳማይ፡ ንአቶ ኢሳይያስ አፈወርቂ እቶም ኣዕይንቲ ቤተ ክርስትያን ዝኾኑ ምሁራት ካህናት ኣብ 2004 ዓ.ም. ወርሒ ሕዳር ትሃዲኖም ብዘይ ናይ ዝኾነ ገበን ክሲ፡ ብዘይ ፍርዲን ክእሰሩ ከለዉ፡ ኣቦና ስለቶም ካህናት ንመራሕ ሓገር ዓገብ ስለዝበሉ እዩ። እታ ዝተዛረብዋ ቃሎም ከኣ እዚኣ እያ፡ “እዞም ብመንግስቲ ኣብ ትሕቲ ቀይዲ ዝርከቡ ካህናት ዝተኣሰሩሉ ገበን እንተልዩሞ ገበኖም ንመንግስትን ሕጊ ሃገርን ዝምልከት እንተ ኾይኑ፡ ኣብ ቤት ፍርዲ ቀሪቦም ክፍረዱ ይግባእ። ገቢሮሞ ዝበሃል ገበን እንተ ሃልዩ፡ እሞ ኸእ እቲ ጉዳይ ንቤተ ክርስትያን ዝምልከት እንተ ኾዩኑ፡ ግን ይፈትሑ። ቤተ ክርስትያን ባዕላ ድማ ነቲ ጉዳይ ትርኣዮ ስለዝበሉ እዩ።
ካልአይ፡ እቶም ብኣሽሓት ዝቑጸሩ ኣብ ትሕቲ ቀጽሪ ቤተ ክርስትያን ዝውሕዙሞ ኣብ መንፈሳዊ ማእዲ ቤተ ክርስትያኖም ስለዝተሳተፉ፡ ብመንግስቲ ተስጕጎም ሽሞምን ዘይሽሞምን ንዘተውሃቦም መንእሰያት ኣውጊዝኩም ነቲ ቤተ ክርስትያን ዕጽዉዎ ዝብል ትእዛዝ ምስተዋህቦም፡ ኣቦና ዝሃቡዎ መልሲ ስለ ዘቖጥዖም እዩ። እቲ ዝሃቡዎ መልሲኸ እንታይ ዝብል እዩ ነይሩ? “ኣነ ቤተ ክርስትያን ክኸፍት እምበር ንክዓጽው ኣይምሓልኩን። ሎም ኣይዓጽው፡ ጽባሕ ኣይዓጽው። ቤተ ክርስትያን መማህራን ሂባ ደኣ ትሕግዞም እምበር፡ ደቃስ ኣይትሰጕግን ዝብል መልሲ ስለ ዝሃቡ እዩ። ብሓጺሩ፡ ኣነ ኣግልጋሊ ቤተ ክርስትያን እምበር ተለኣኣኺ መንግስቲ ኣይኮንኩን ኢዮም ኢሎም።
ሳልሳይ፡ ስልጣን ኣቶ ዮፍታሄ ወዲ ቐሺ ዲሜጥሮስ ዘይሕጋዊን ንምዕምጻጽ/ንምቍጽጻር ቤተ ክርስትያን ዝተመዘዘ ፖለቲካዊ ብዓል-ስልጣን ከምዝኾነን፡ ብዘይ ድልየት ቤተክርስትያን መንግስቲ ዘምጽኦ ሰብ ስለዝኾነ ካብ ሕንትሽትሽ ቤተ ክርስትያን ከወጽእ ኣለዎ ስለዝበሉ እዩ።። እዚ ድማ ብኣግኡ ብጹእ ኣቦና ኣቡነ መቃርዮስ ኣብ ኤርትራ ኣብ ዝነበሩሉ እውን፡ መንግስቲ ኢዱ ኣብ ጉዳይ ቤተ ክርስትያን ከእትው ምስረኣይዎ ንመራሕ ሃገር ኤርትራ ዝተዛረቡዎ ስክፍታን ትንቢታዊ ዝኾነ ቃልን ዘቃልሕ፡ “ኣታትየና እምበር ኣይትተሓንገረና ዝብል ቃል እዩ ነይሩ። ብትብዓት ንዝተዛረቡዎ ቃል ድማ ብጹእ ኣቦና ቅድመ 16 ዓመት ዋጋ ከፊሎምሉ እዮም። ናብ ስደቶም ድማ ከምርሑ ተገዲዶም። ብጹእ ኣቡነ ኣንጦንዮስውን ዝበሉዎ ንሱ እዩ።
ራብዓይ፡ አብ ኤርትራ ፍትሒ ንኽህልው ስለዝተዛረቡ እዩ።
ሎሚ እምበኣርከስ ልዕሊ 200 ዝኾኑ ካህናትን መነኮሳትን ኣብ ትሕቲ ቀይድን ማእሰርትን መንግስቲ ኤርትራ ይሳቐዩ ኣለዉ።
ልዕሊ 3000 ዝኾኑ ካህናትን ዲያቆናትን ብሓይሊ አብ ግዱድ ውትህድርና ተዓስኪሮም ይጭነቑ ኣለዉ። አማእትውን ካብዚስ ስደት ይሕሸና ብምባል ናብ ስደቶም አምሪሖም እዮም። እዚ ኸአ ኮነ ኢልካ ነቲ ንኣማእቲ ዓመታት ብገዛእቲ ባዕዳውያን መንግስታት’ኳ ክሳዕ ክንድዚ ዝይተደፍረ ጥንታዊ ኃይማኖት ንምብራስ ዓሊሙ ዝትግበር ዘሎ አዕናዊ ፕሊሲኡ እዩ።
ሞባእ (ሙዳየ-ምጽዋት) ናይ ኣብያተ ክርስቲያናት፡ ብፍላይ ካብ 2009 ጀሚሩ፡ ብልኡኻቱን ብሓለዋ ወተሃደራትን ተኣኪቡ ናብ ሃይማኖታዊ ጉዳያት ይእከብ አሎ።
ቅርሲታት ገዳማት ኤርትራ ተዘሚቱ እዩ።
ኣብ ወጻኢ ከይተረፈ ኣብ ልዕሊ ሃገረ ስብከት ሰሜን ኣሜሪካ ብኤምባሲ ሃገረ ኤርትራን ዕሱባት ልኡኻትን ጌሩ ካብ 2005 ጀሚሩ ዝገበሮን ገና ዝገብሮ ዘሎን ጸለመን ክስታትን ምብትታን ምእመናንን ኣየቋረጸን። ነዚ ዘመተዚ አብ ምሉእ አውሮጳን ካልእ ክፍልታት ዓለምን ይቕጽል አሎ።
ኣብ ልዕሊ ውፉይ ናይ ሃገረ ስብከት ሰሜን ኣሜሪካ መራሒና ብፁዕ ኣቡነ መቃርዮስ ስዉርን ግሁድን ተጻብኦታት ብምዝርጋሕ ኣብ መንፈሳዊ ዕዮ ቤተ ክርስቲያን ይኹን ኣብ መንጎ ምእመናን ባእስን ሕንፍሽፍሽን ከእቱ ለይትን መዓልትን ይጽዕር አሎ።
ኣብ ወጻኢ ንዝነብሩ ምእመናን ብሰንኪ እምነቶም ኣብ ትውልዲ ዓዶም ኤርትራ ከይዶም ከይቅበሩን ጸሎተ ፍትሓት ከይግበረሎምን ሃይማኖታዊ ጉዳያት ተኸታቲሉ ይኽልክሎም።
ንካህናትን ዲያቆናትን ድማ ምስ ስድራ ቤቶምን ደቆምን ከይተኣኻኸቡን ንሃገሮም ከይኣትዉን ኣጽኒዑ ሃገራዊ መሰሎም ክኸልኦም ይርከብ።
እዚ ክብል እንከሎኹ ሓደ ዓቢ ሓቂ ነስተውዕል፡፡ ኩለን እምነታት ኤርትራ – ኦርቶዶክስ፡ ሃይማኖት ምስልምና፡ ካቶሊካዊት ቤተ ክርስትያን፡ ኩለን ከኒሻዊን፡ ካልኦት እምነታትን – ብዘይ አፈላላይ ንነዊሕ እዋን ናይዚ ስርዓት ግዳያት ኮይነን ጸኒሔን እየን። እዚ አብ ሥልጣን ዝርከብ ወንጀለኛ ስርዓት፡ ብዝኾነ መምዘኒ፡ ንዝኾነት እምነት ዘይሓድግ፡ ናይ ኩለን እምነታት ዋና ጸላኢ ምዃኑ ንማንም ዝተስወረውን አይኮነን።
ግን ከምቲ ሃዋርያ ቅዱስ ጳውሎስ ዝምህረና፡ (2 ቆሮ. 4፡9-18) “ብኹሉ ወገን ንጽቀጥ፡ ግናኸ ኣይጸበናን፡ እንገብሮ ይጠፍኣና፡ ግናኸ ተስፋ ኣይንቐብጽን ኢና፡ ንስጎግ፡ ድርቡያት ግና ኣይኮንናን። ይደፍኡና፡ ግናኸ ኣይንጠፍእን ኢና።
እምበኣርከስ፡ ዝኸበርኩም ስለ ፍትሕን ሰብኣዊ መሰላት ህዝቢ ኤርትራ ንምርግጋጽ ዓጢቕኩም ካብ ኩሉ ኵርናዓት ዓለም፡ ብዘይ ሃይማኖታዊ፡ ዓሌታውን፡ ጾታውን ፍልልያት አብዚ ቦታ እዚ ተአኪብኩም ዘለኹም ወኪላት ውድባትን፡ ሲቪካዊ ማሓብራትን፡ ናይ ሃይሞኖት መራሕቲን፡ ምሁራትን፡ ከም ካህን ኦርቶዶክስ ኦርቶዶክስ ቤተ ክርስትያን ኤርትራ፡ ኣገደስቲ ዝብለን ነጥብታት የቕርብ።
መሰል እምነት ቀዳመይቲ መሰል ተባሂላ ትጽዋዕ። ንምንታይከ ከምዚ ትጽዋዕ? እምነት ናይ ሕሊና ጉዳይ ስለዝኾነት። ኩለን ካልኦት መሰላት – ናይ ምዝራብ፡ ናይ ምጽሓፍ፡ ናይ ምእካብ… ወዘተ – ካብ ሕሊና ወጻኢ ዝፍጸማ፡ ብዓይኒውን ዝረአያ ግሁዳት መሰላት እየን። ሕልና ደቅ ሰብ ዝመሕደሪኣ መሰል እምነት ግን ብቐዳምነት ስትርቲ፡ ድሒራ ግን ግህድቲ ትኸውን። መሰል እምነት ከይሃለወ እምበኣርከስ፡ ዝኾነ ካልእ መሰል ክህልው አይክእልን። እዛ መሰል እዚኣ ማንም ሰብ ወይ ሓይሊ ከም ትኳቦ ዘይህበካ፡ ማንም ሰብ ወይ ሓይሊ ኽአ ከሕድገካ ዘይክእል፡ ምስ ምስትንፋስ እትመሳሰል ተፈጥሮአዊ መሰል ከምዝኾነ ቤተ ክርስትያን ትአምን።
- እምበኣርከስ፡ ትእዛዝ እግዚኣብሔር ዘኽብር ህዝብን ሃገርን፡ ወትሩ ብሰላምን ቅሳነትን በረኸትን እዩ ዝነብር እሞ፡ ኣብ ኤርትራ ድማ ክብሪ ኣምላኽ፥ ነጻ መሰል ሃይማኖታትን፥ መሰል ደቂ ሰባትን ክኽበር ይጽውዕ።
- በብጊዜኡ ኩሉ ሰብ ኣብ ሓቅን ፍትሕን እንተ ሰሚሩን ተፋቒሩን ጊዜ ዘምጽኦ ጊዜ ከም ዝወስዶ ምንም ዘጠራጥር ከም ዘይኮነ የረጋግጽ።
- ሕብረት፡ መሰረት ናይ ኩሉ ዓወት ብምዃኑ፡ ኩሉ ኣብዚ ጉባኤዚ ዝግበር ምርድዳኣትን ውሳኔታትን ረብሓ ህዝብን ሃገርን ዘቐድም፡ ምፍልላይ ናይ ሃይማኖት፥ ዓሌት፥ ሕብሪ፥ ጾታን ቦታን ዘይብሉ፥ ፍቕርን ሰላምን ዘስፍን ንዕቤትን ምዕባለን ዘውሕስ ክኸውን እላቦ።
- ኦርቶዶክስ ተዋህዶ ቤተ ክርስቲያን ኤርትራ ሕጂውን እግዚኣብሔር ኣብ ዝመደቦ ጊዜን ሰዓትን ንኣምላኽ ዝፈርሑ፥ ብሕግን ፍትሕን ዝመርሑ፥መሰል ሃይማኖትን መሰል ደቂ ሰባትን ዘኽብሩ፥ ዕርቅን ሓቅን ዘቐድሙ፡ ክቡራትን ለባማትን መራሕቲ፡ እግዚኣብሔር ከም ዘተንስእ እምነትን ናይ መዓልታዊ ጸሎት ቤተክርስትያን ምዃኑ አዘኻኽር።
እግዚአብሔር ናይ ተስፋ ጊዜ የርእየና።
እግዚኣብሔር ንህዝቢ ኤርትራ ሰላም፡ ራሕዋን ቅሳነትን የምጽአሉ።
እግዚአብሔር ነዚ አብ ልዕሊ ህዝቢ ኤርትራ ወሪዱ ዘሎ አደራዕ ይቐንጥጠሉ።
አብዚ ተጋቢእኩም ንዘሎኹም አቦታትን፡ አዴታትን፡ ኣሕዋትን፡ አሓትን፡ መንእሰያት ደቅናን ከአ፡ ልዝብነት፡ ልቦና፡ ምስትውዓልን፡ ምክእአልን ይሃብኩም።
እግዚኣብሔር ንኤርትራ ሃገርናን ህዝብናን ይባርኽ!
ምስ ኩለን ጎረባብታ ድማ ብስኒትን ብፍቕርን የንብራ። አሜን።
___________________________________________________________________________
እዚ መደረ’ዚ ብካህን ፕሮፈሰር አትናቴዎስ ገብረአብ ኣብ ሃዋሳ፡ ኢትዮጵያ ዝቐረበ ክኸውን ከሎ፡ ከም’ቲ አብ ቅድሚ’ቲ ጉባኤን ኣብ መድረኽን ዘብርሁዎ፡ ናይ ውልቆም ርእይቶታት እምበር ንዝኾነ ባእታ ዝውክል አይኮነን። _____________________________________________________________________


c: text/html

text:
ኣቡነ መርቆሬዎስ ዘደብረ ድማኃ
በስመ አብ ወወልድ ወመንፈስ ቅዱስ አሐዱ አምላክ!
ኣቡነ መርቆሬዎስ ዘደብረ ድማኃ
ኣቡነ መርቆሬዎስ ካብ ቅዱሳን ወለዶም ካህን ቶማስ ስምዖንን ሰሎሜ ሕይወትብነን 29 ነሐሴ ብ1274 ዓ.ም ወምበርታ ፍሉይ ስሙ ደበሽን እንዳ ማርያም ተወልዱ። እዞም ክልተ ቅዱሳን ወለዲ ተኣዘዝቲ እግዚኣብሔር ኣኽበርቲ ቅዱሳን ስለዝነበሩ ወርኂ ወርኂ ዝክር ቅዱስ ሰማዕት መርቆሬዎስ(ፒሉፓዴር) ይገብሩ ብምንባሮም ኣብ ዕለተ በዓሎም ብዝተገብረሎም ተኣምር መርቆሬዎስ ኢሎም ሰመይዎም። ስመ ክርስትናኦም ኸኣ ዕሤተ ማርያም በልዎም።
ካብ ዝተወልዱሉ እዋን ጀሚሮም ዘርእይዎ ዝነበሩ ተግባራት ናይ ዓቢይ ሰብ እምበር ናይ ሓደ ሕፃን ጠባይ ስለ ዘይኮነ ወለዶም ብኣንክሮ የስተውዕልዎ ነበሩ። ምስ ብሥጋ ኣኅዋቶም ኣቡነ ኣብሳዲ፡ ኣቡነ ማቴዎስን መክብበ ድንግልን (ኣደ ኣቡነ ቴዎድሮስ) ብፍቕሪ ድኅሪ ምንባር ኣቦኦም ካህን ቶማስ ንክምሃሩ ናብ ኣኮኦም ኣቡነ ጳውሎስ ወሰድዎም። ኣብኡ ከኣ ፊደል ቈጺሮም ዝጀመርዎ መንፈሳዊ ትምህርቲ ኣብ ውሽጢ 22 መዓልታት 81 መጽሓፍቲ ብሉይ ኪዳንን ሓድስ ኪዳንን ኣጽፊፎም ተገልጸሎም። ብድኅር’ዚ ብፍቓድ እግዚኣብሔር ካብ ኣቡነ ጳውሎስ ናብ ገዳም ኣቡነ ዳንኤል ሽማና ኸዱ። ኣብዚ ገዳም’ዚ ትምህርቶም እናቐጸሉ ንብዙኃት ኣረጋውያን ብምርዳእን ብኣገልግሎት ገዳምን ምስ ጸንሑ ካብ ግብጻዊ ጳጳስ ብፁዕ ኣቡነ ጴጥሮስ መዓርገ ዲቁና ተቐቢሉ። ካብ ኣቡነ ኤዎስጣቴዎስ ድማ ኣብ መበል 33 ዕድሚኦም ኣብ ደብረ ሽማና ምንኵስናን ኣስኬማን ተቐበሉ።
ንነዊኅ እዋን ብብሕትውና ድኅሪ ምጽናሕ ወንጌል ብምስባኽን ክርስትና ብምስፋሕን ኣብ ዝተፈላለየ ዓድታት እናተዘዋወሩ ሰፊሕ ትምህርቲ እናሃቡን ብዙኅ ተኣምራት እናገበሩን፣ ንኣስታት 67 ዓመታት ተጋደሉ።
ብድኅር’ዚ ብመንፈስ እግዚአብሔር ምስ ናይ መንፈስ ኣቦኦም ኣቡነ ኤዎስጣቴዎስ ናብ ሃገር ኤርትራ ከም ዝኸዱ ተነጊርዎም፡ ኣብ በራቒት ተራኸቡ። ወንጌል እናሰበኹ ኣብ ማይምነ ምስ በጽሑ ግን፡ እቲ ሕዝቢ ካብ መንገዲ እግዚአብሔር ኣዝዩ ርሒቑ ጸንሖም። ብሰይጣናዊ ምኽሪ ሓቢሮም ድማ ነታ ደቂሶሙላ ዝኃደሩ ኣጉዶ ሓዊ መለሱላ። እቶም ቅዱሳን ኣቦታት ግና በቲ ሃልሃልታ ሓዊ ከይተተንከፉ ብተኣምራት ደኃኑ። ብድኅሪ’ዚ እቶም ቅዱሳን ኣቦታት ኣብ ቈላ ሠራየ እንዳ ማርያም በርቋሕ፡ ኣቡነ ኤዎስጣቴዎስ ን7 ዓመት ኣቡነ መርቆሬዎስ ድማ ን4 ዓመት ዝኣክል ብጽኑዕ ብሕትውና ኣብ በዓቲ ኣትዮም ኣብዚ ሕጂ ደብረ ደናግል ናይ ደብረ ድማኅ ኮይኑ ዘሎ ተቐመጡ።
ድኅሪ ናይ ሸውዓተ ዓመት ሱባኤ ድማ ካብ እግዚአብሔር ራእይ ርኣዩ። በዚ ኸኣ ኣቡነ ኤዎስጣቴዎስ ንኣርማንያ ከም ዝኸዱ ክንገሮም ከሎ፡ ኣቡነ መርቆሬዎስ ድማ ብሓደ ዑፍ ተመሪሖም ኣብ ገዳም ደብረ ድማኅ በጽሑ። ነታ ቦታ ምስ ርኣይዋ ከኣ “እዚ ንዘለዓለም መዕረፊተይ እያ” ምስ በሉ መድኃኒዓለም መጺኡ ብኣርባዕተ መዓዝኑ ባረኽሎም። ኣብዚ ቦታ’ዚ እቶም ሕዝቢ ንኣርማንያ ከምዝኸዱ ምስ ሰምዑ “ኣቦታት ረድኤት ኪኾነና ቀዲስኩም ኣቝሩቡና” ምስ በልዎም ክልቲኦም ቅዱሳን ኣቦታት ብዕለት 18 ጥሪ ቅዳሴ ሠርዑ።
ኣቡነ መርቆሬዎስ ምስ ኣቡኦም ኣቡነ ኤዎስጣቴዎስ ብማርሳ ተኽላይ ኣቢሎም ኣብ ሱዳን ኣገልግሎት ወንጌል ኣስፊሖም፡ ብግብጺ ተሳጊሮም፡ ኣርማንያ በጺሖም ናብ ኢየሩሳሌም ብምኻድ ቅዱሳት መካናት ተሳሊሞም ናብ ገዳሞም ተመሊሶም ኣብ ውጡሕ ዝተባህለ ቦታ፡ ኣብ በዓቲ ኣትዮም ተባሕትዎ ኃዙ።
ዓርቢ 12 መጋቢት በዓል ቅዱስ ሚካኤል፡ ኣብ ውሽጢ እዛ በዓቲ (ምጽላይ) ክጽልዩ ከለዉ ሃንደበት ቁመቱ 170፡ ጐድኑ ኸኣ 9 እመትን ሓደ ስድርን ዝኾነ ጸላኤ ሠናያት ዝተጻዕኖ ገበል ንኽውሕጦም መጽአ። እንተ ኾነ ግና እግዚአብሔር ምስኦም ስለዝነበረ፡ ጸሎቶም ሰሚዑ ንመልኣኹ ቅዱስ ሚካኤል ኣዚዙ ‘ዘጋል” መስቀል ሃቦም። በዛ ዝተቐበልዋ ዘጋል መስቀል ድማ ብስም ሥላሴ ምስ ዓተብዎ እቲ ገበል ኣብ ብዙኅ ተመትረ። እቶም ኣብኡ ኃዲሮም ዝነበረ ኣጋንንቲ ካብኡ ወፂኦም ክሃድሙ ምስ ተበገሱ ኣውጊዞም፡ ‘ተሰኪምኩም ውሰድዎ’ በልዎ’ም እሞ ተሰኪሞም ኣብ ዱቦኒ ዝበሃል በረኻ ደርበዮ። ንኵሉ ፍጡር እቲ ከባቢ ድማ ሰላምን ዕረፍትን ኮነሉ። በዚ መሠረት ዓመት መጸ 12 መጋቢት ኸኣ ኣቦታት መነኮሳት ካብ ገዳም ታቦት ኂዞም ብምኻድ ይቕድስዎን የኽብርዎን እዮም፡ እቲ ቅዱስ ሚካኤል መልኣክ ዝሃቦም ዘጋል መስቀል ክሳዕ ሎሚ ዝተፈለለየ ተኣምር እናገበረ ኣብ ገዳም ኣሎ።
ኣቡነ መርቆሬዎስ ድኅሪ ብዙኅ ገድሊ ‘ሥጋይ ዝዓርፈሉ ቦታ ግለጸለይ’ ኢሎም ናብ እግዚአብሔር ምስ ጸለዩ እዚ ሕጂ መቓብሮም ተነቢሩሉ ዘሎ ገዳም ደብረ ድማኅ ከም ዝኾነ ገለጸሎም እሞ ብ1340 ምስ ኣስታት 600 መነኮሳትን 300 መነኮሳያይትን መጺኦም ሥርዓተ ምንኵስና ሠሪዖም ገደምዎ። ማኅበሮም ምስ ሠርዑን ኣደላደሉን ኣብ መንጎ’ዚ ዕረፍቲ ቅዱስ ኣቡነ ኤዎስጣቴዎስ ብራእይ ስለ ዝተገለጸሎም ምስ 25 መነኮሳት ናብ ኣርማንያ ተበገሱ እንተ ኾነ ግና ንመርከብ ዝኽፈል ሰልዲ ስለ ዘይነበሮም፡ ነቲ ቅድም ብዓጽፊ ተንሳፊፎም ተሳጊሮሞ ዝነበሩ ባሕሪ፡ ኣብ ደመና ተጻዒኖም ብምኅላፍ ኣብ ኣርማንያ በጺሖም ምስ ኣቡነ ኤዎስጣቴዎስ ተራኸቡ። ኣብ ዝዘራረቡሉ ዝነበሩ ጊዜ “ዓንዲ ተሰይሩ” ብምባል ሰገጥ በሉ። ኣቡነ መርቆሬዎስ ከኣ ‘እንታይ ዓንዱ እዩ ዝስበር’ ኢሎም ምስ ሓተትዎም፡ ‘ንጉሥ ዓምደ ጽዮን ሞይቱ’ በልዎ፡ በዛ ጊዜን ሰዓትን ኸኣ እቲ ንጉሥ ከም ዝሞተ ተረጋገጸ። ንኣቦኦም ኣቡነ ኤዎስጣቴዎስ ቀቢሮሞም ተመልሱ። እንተኾነ ንእሽቶ ሓዎም ኣቡነ ኣብሳዲ ውን ዓሪፎም ስለዝጸንሕዎም “ወተመንደበ በክልኤ ኃዘናት” ከምዝብል ብዙኅ ጐሃዩ። ብድኅር እዚ ኣቡነ መርቆሬዎስ ካብ ኣርማንያ ተመሊሶም ኣብ ተኸላ ገዳም መሥሪቶም ን10 ዓመታት ዝኣክል ተቐመጡ።
ቅዱስ ኣቡነ ኤዎስጣቴዎስ ንኣርማንያ ኪኸዱ ከለዉ፡’ኵኖሙ አበ ህየንቴየ’ ክብሉ መስቀል ኢድ ዝሃብዎ ንኣቡነ ኣብሳዲ እዩ። ድኅሪ ዕረፍቶም ግና እዚ ኃላፍነት እዚ ኣብ ዝባን ኣቡነ መርቆሬዎስ ክወድቅ ግድነት ኮነ። በዚ መሠረት እቲ መንበር ንኣቡነ መርቆሬዎስ ተዋህበ። ክሳዕ ሕጂ ድማ እቶም ኣብ ገዳም ደብረ ድማኅ ኣበ ምኔት ዝሽየሙ ኣቦታት ኵሎም በዚ መንበር እዚ እዮም ዝሽየሙ፡ ክሳዕ ሕጂ ድማ እዚ መንበር እዚ ኣብቲ ገዳም ተዓቒቡ ይርከብ።
ኣቡነ መርቆሬዎስ ብዕድመ እናሸምገሉ ምስ ከዱ፡ ንኣባ ገብር ኄር ኣብ ክንድኦም ማኅበር ክመርሕ ገዲፎም፣ ካብ እግዚአብሔር ‘ዝኽርካ ዝገበረ፡ ስምካ ዝጽወዐ፡ መጽሓፍ ገድልኻ ዝጸሓፈን ዘጽሓፈን፡ ናብ ገዳም መካነ መቓብርካ ዝነገደን ሞባእ ዝሃበን ክምሕረልካ እየ. . . ’ ዝብል ቃል ኪዳን ድኅሪ ምቕባል ፡ ብ16 ታኅሣሥ 1411 ዓ.ም. ኣብ መበል 130 ዕድሚኦም ካብዚ ዓለም እዚ ብሞተ ሥጋ ተፈልዩ። እቶም ደቆም ከኣ “ሞተ ኖላዊነ ወተዘረውነ አባግዒሁ ተበትከ ኀብለ ራግናት ወተሰጥሙ ሕዝብ ውስተ ባሕረ ኃጢኣት/ ጓሳና ሞተ፡ ኣባጊዑ ተበተና፡ ገመድ መልሕቅ መርከብ ተበትከ፡ ሕዝቢ ድማ ኣብ ባሕሪ ኃጢኣት ጠሓሉ” እናበሉ ኣልቀስሎም።
ብድኅር ዕረፍቲ ቅዱስ ኣቡነ መርቆሬዎስ እቶም መነኮሳት ኣቦ ንክኾኑዎም ዝገደፍሎም ኣበ ምኔት ብዘይምእዛዞም፡ ብቀዛፊ ሕማም ተወድኡ። ድኅር እዚ እቶም ኣበምኔት ካብ ሞት ዝተረፉ ውኁዳት መነኮሳት ኂዞም ናብ ትግራይ(ራያ) ብምኻድ ገዳም መሥረቱ። እቲ ሓደ እዋን 900 ፈለስቲ ዝነበርዎ ገዳም ባዲሙ ብዘይ ሰብ ተረፈ። እንተኾነ ደቆምን ደቂ ደቆምን ንኣቡነ መርቆሬዎስ ከካብ ዘለውዎ እናመጹ ኣብ ዓዓመት ይዓጥንዎን ይቕድስዎን ነበሩ። ሓደ እዋን ግና ኣባ ተክለ ኢየሱስ ዝተባህሉ መነኮስ ትውልዲ ዓዶም ዓዲ ሕዝባይ ዝኾኑ፡ ብመንፈስ እግዚአብሔር ካብ ባምቡቆ ተመሪሖም፡ ካልኦት መነኮሳት ውን ኣኻኺቦም፡ መኅበር ሓድነት ኣቖሙ። ካብዚ ጊዜ እዚ ንደኀር ገዳም ደብረ ድማኅ ምሉእ መንፈሳዊ ኣገልግሎት ይህብ ኣሎ። እዚ ገዳም እዚ ኣብ ርእሲ ናይ ብሕትውናን ምናኔን ቦታ ምዃኑ ብዙኃት ሊቃውንቲ ዘፍርን’ውን ስለዝኾነ ናይ ትርጓሜ መጻሓፍቲ ብሉይን ሓዲስን፡ ቅኔ፡ ምዕራፍን ጾመ ድጓን፡ መዝገበ ቅዳሴን መማህራን ኣይፍለይዎን እዮም።
ገዳም ኣቡነ መርቆሬዎስ (ገዳም ደብረ ድማኅ )ሓደ ካብቶም ጥንታውያን ገዳማት ሃገርና ኾይኑ፡ ኣብ ዞባ ደቡብ ንኡስ ዞባ ዓረዛ ቈላ ሠራየ፡ ካብ ርእሲ ከተማ ኣሥመራ ኣስታት 102 ኪ.ሜ. ርሒቁ ይርከብ። ብራኸኡ ካብ ጽፍሒ ባሕሪ 2075 ሜትሮ እዩ። እዚ ገዳም’ዚ ብኣቡነ መርቆሬዎስ ብ1340 ዓ.ም. ዝተመሥረተ እዩ። ብፍሉይ ዝፍለጥ ከኣ ብፃዕዳ ጸበሉ እዩ። እዚ ድማ ኣቡነ መርቆሬዎስ፡ ኣቡነ ኣብሳዲን ኣቡነ ፊልጶስን ኣብ ጐዳዕ ከባቢ ገዳም ደብረ ድማኅ እምባ ሮራ ኾይኖም ነናቶም ባህጊ ገለጹ። ኣቡነ ፊልጶስ፡ ‘እታ ዝዓርፈላ ገዳም ይትረፍ ኣንስቲ ኣንስተይቲ እንስሳ’ውን እንተ ኾነት ኣይትእተዋ’ በሉ፡ ኣቡነ ኣብሳዲ ድማ ‘ደቀይ ይብዝኁ’ ክብሉ ከለዉ ኣቡነ መርቆሬዎስ ድማ ‘ኣነ ዝቕመጦ ገዳም ፃዕዳ፡ ደቀይ ውን ሕልንኦም ከም ፃዕዳ ንጹሕ ግበረለይ’ በሉ። እግዚአብሔር ኣምላኽ ድማ ከከም ጸሎቶም ሃቦም። በዚ መሠረት እምበኣር እዚ ፃዕዳ ጸበሎም ንዝኾነ ሕማም ብፍላይ ድማ ንሕማን ጋኔን ፡ መንሽሮ፡ ዓባይ ሰዓል. . . ወዘይመስሎ ሕማማት ፍቱን መድኃኒት እዩ። ከም ፍሉይ ተኣምር ናይዚ ፃዕዳ ጸበል ኸኣ ንልዕሊ 600 ዓመታት እቲ ጸበል ንምውፃእ ዝዃዓተሉ ጉድጓድ ክሳዕ ሕጂ ሓደ ስድሪ ዕምቈት ዘይብሉ ዘይጐድል ምዃኑ እዩ።
እምበኣር በረኸቶም ተኻፈልቲ ንምዃን ብማየ ጸሎቶምን ጸበሎምን ድማ ድኅነት ሥጋን ነፍስን ክንረክብ ናብዚ ገዳም ክንነግድ ይግባእ። ጸሎቶምን በረኸቶምን ምስ ኵልና ሕዝበ ክርስቲያን ይኹን፡ ኣሜን።
ወስብሐት ለእግዚአብሔር።

robotstxt: allowed

filter: keep


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
POSTED IN ነገረ ቅዱሳን
30/፴ ሚያዝያ ዕረፍቱ ለማርቆስ ወንጌላዊ
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
ማርቆስ ማለት ማሳ፡ ንህቢ፡ ኣንበሳ፡ ካህን፡ ልኡኽ ማለት እዩ።
ቅዱስ ማርቆስ ቁጽሩ ካብቶም 72 ኣርድእቲ ኮይኑ፡ ሃገር ስብከቱ ድማ ግብጺ እዩ። ዝሰብከሉ ዝነበረ ቋንቋ ድማ ሮማይስጥ እዩ።
ቅዱስ ማርቆስ ናብታ ሃገረ ስብከቱ ዝኾነት ግብጺ ምስከደ፡ ኣብታ ዝኸዳ ሃገር ማለት ግብጺ ዝቕመጡ ዝነበሩ ሰባት ኣብቶም ኣፍ እንከለዎም ዘይዛረቡ፡ እዝኒ እንከለዎም ዘይሰምዑ፡ ኣፍንጫ እንከለዎም ዘይሽትቱ፡ ኢድ እንከለዎም ከኣ ዘይድህስሱ፡ ስርሓት ኣእዳው ደቂ ሰባት ዝኾኑ ጣኦታት ከምልኹ ምስረኣየ ኣዝዩ ጎሃየ። ናብቲ ህያው ዝኾነ ቅዱስ እግዚኣብሔር ኣምላኽ ሓይልን ጥበብን ክህቦ ጸልዩ ከኣ፡ ነቶም ኣምለኽቲ ጣኦት ብትብዓት ቃል ወንጌል ሰበኸሎም። ኣብ ቕድሚኦም’ውን ብዙሕ ተኣምራት ገበረ፡ ንብዙሓት ሕሙማት ፈወሰ፡ ንብዙሓት ኣጋንንቲ ዝሓደርዎም ሰባት’ውን ብስም እግዚኣብሔር ነቶም ኣጋንንቲ ብምግሳጽ ኣሕወየ። በዚ መንክራት እዚ ድማ እቶም ንጣኦት ዘምልኹ ዝነበሩ ምስልታቶም እናሰባበሩ ብጎይታናን ኣምላኽናን መድሓኒናን ኢየሱስ ክርስቶስ ኣሚኖም ብኢድ ቅዱስ ማርቆስ ተጠመቑ። መንፈስ ቅዱስ ድማ ካብታ ኣቐዲሙ ወንጌል ዝሰበኸላ ባርቃ እተባህለት ዓዲ ናብ እስክንድርያ ከይዱ ውንጌል ክሰብኽ ሓበሮ። ንሱ ድማ ከምቲ መንፈስ ቅዱስ ዝገለጸሉ ገበረ። ናብ እስክንድርያ ምስከደ ንቕድም ሓደ ሰፋይ ኣሳእን ሰብ ረኺቡ ምሂሩ ምስ ኩሎም ቤተሰቡ ኣእሚኑ ኣጠመቖም። ኣመንቲ ስለዝበዝሑ ከኣ እቶም ሰብ እታ ሃገር “እዚ ናብ ዓድና መጺኡ ዘሎ ገሊላዊ ነዞም ኣማልኽትና ሞባእ ከይወሃቡ ይኽልክል፡ ንኸይምለኹ’ውን እምህር ኣሎ” ኢሎም ክሲ መስረትሉ። ቅዱስ ማርቆስ ግና ምኽሮም ፈሊጡ ንኣትያናስ ዝተባህለ ኤጲስቆጶስ፡ ንምልዮስን ቆርዮስን ሞሪስን ዝተባህሉ ድማ ካህናት ሸይሙ ካልኦት 7 መዓርገ ዲቁና ሂቡ 12 ኣገልገልቲ ቤተ ክርስቲያን ሸመሎም እሞ ናብታ ቅድም ዝነበራ በርቃ እትበሃል ዓዲ ተመሊሱ ኤጲስቆጶሳት ሸመሎም። እንደገና ንእስክንድርያ ምስ ተመልሰ ኣመንቲ በዚሖምን በርቲዖምን ጸንሕዎ እሞ፡ ኣብ ወሰን ባሕሪ ቤተ ክርስቲያን ኣስርሓሎም። እቶም መመለኽቲ ጣኦት ድማ ቅዱስ ማርቆስ ናብ እስክንድርያ ምምላሱ ሰሚዖም ሓዝዎ ፈቀዶ መንገዲ ከም ሰራው ኣጓሰስዎ። መሊሶም ከኣ ኣብ ቤት ማእሰርቲ ኣእተውዎ፡ ኣብቲ ቤት ማእሰርቲ ከኣ መልኣከ እግዚኣብሔር እንዳመጽአ የጸናንዖ ነበረ። ቤት ማእሰርቲ ከምዘየዳኸሞ ዝረኣዩ መምለኽቲ ጣኦት፡ ከም እንደገና ካብ ቤት ማእሰርቲ ኣውጺኦም ፈቐዶ መንገዲ ኣጓሰስዎ እሞ ደሙ ወዲኡ ብ30 ሚያዝያ ኣዕረፈ።እቶም ዝጓስስዎ ዝነበሩ ከኣ ሙማቱ ምስፈለጡ “ምእመናን መጺኦም መታን ከይቀብርዎ (ኣሰሩ ከይርከብ) ሓዊ ነንድዶ” ኢሎም መደብ ምስ ኣውጽኡ፡ ካብ እታ ዝዓረፈላ ሰዓት ጀሚሩ ወጊሓ ክሳብ እትዓርብ ብርቱዕ ቁርን በረድን ነጉድን ክወርድ ወዓለ። በቲ ዝወረደ መዓት ድማ ብዙሓት ዓበይቲ ዓዲ ዝርከብዎም ኣዝዮም ብዙሓት ሰባት ሞቱ፡ እቶም ካብ ሞት ዝተረፉ ከኣ ተበታቲኖም ጠፍኡ። እዚ ኩሉ መንክራት ክግበር ከሎ ብወሰን ኮይኖም ዝርእዩ ዝነበሩ ምእመናን ግና ንስጋ ቅዱስ ማርቆስ ግቡእ ጸሎት ገይሮም ብንጹህ ዓለባ ገኒዞም ኣብ መቓብር እታ ዓዲ ቀበርዎ።
በረኸቱን ረድኤቱን ምስ ኩልና ህዝበ ክርስቲያን ይኹን ። ኣሜን!!
ስብሃት ለእግዚኣብሔር
ወለወላዲቱ ድንግል’
ወለመስቀሉ ክቡር
ኣሜን!
Share this:
TwitterFacebook18
May 8, 2014Leave a reply
17/፲፯ ሚያዝያ ዕረፉቱ ለያዕቆብ ወልደ ዘብዴዎስ
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!!
17/፲፯ ሚያዝያ ዕረፉቱ ለያዕቆብ ወልደ ዘብዴዎስ
ያዕቆብ ማለት ተሓዚ ሸኾና (ኣሰናኻሊ) ማለት እዩ። ነገዱ ካብ ነገደ ይሁዳ ፡ሃገረ ስብከቱ እስያ ፡ ቁጽሩ ድማ ካብ 12 ሃዋርያት እዩ።
ሃዋርያ ያዕቆብ ኣብ ኤስያ ወንጌል ድሕሪ ምስትምሃሩ ናብቶም እምነት ዘይነበሮም ካብ 12 ነገድ ዝውለዱ ዝርዋን ዝበሃሉ ከይዱ ጎይታ ዝገበሮ ኩሉ ካብ ጽንሰቱ ጀሚሩ ዝገበሮ ኩሉ ትእምርትን ተኣምራትን መሃሮም። ንሳቶም ነፍሲ ወከፎም ዘምልኽዎም ጣኦታት ነበርዎም። ምስ ካልእ ዘየራኽብ ቛንቛ’ውን ነበሮም። ቅዱስ ሓዋርያ ያዕቆብ ድማ ብዘይካ ምስቶም ብጾቱ ሓዋርያት ዝተቐበሎ 72 ቋንቋታት ናይ እንስሳን ኣራዊትን ኣዕዋፍ ሰማይን ከይተረፈ ፍሉይ ውህብቶ ስለዝነበሮ በብቋንቋኦም ቃለ ሃይማኖት ኣረድኦም። ወንጌል ክሰብከሎም ከሎ ከኣ “ዝወሃብ እንተደኣ ረኺብኩም ንምድራውያን ነገስታት ዘይኮነ፡ ንድኻታት ደኣ መጽውቱ፡ ምኽንያቱ ንዳሕራይ ንሳቶም እዮም ዝቕበሉኹም እምበር ነገስታት እዛ ዓለም ኣይኮኑን። ንነገስታት መሃብ ከም ዘየድሕነኹም ፍለጡ” ኢሉ ምስ ኣረድኦም፡ ኣሚኖም ተጠመቑ። ሄሮድስ ግና ነዚ ምስ ሰምዐ “ሎምስ ከኣ ንኔሮን ንጉሰ ነገስትን ነኣይ ንሄሮድስ ንጉስን ኣይትሃብዎም ዝብል ሰባኺ መጺኡና፡ ሕጂ ኣምጽኡለይ” ኢሉ ንሓዋርያ ቅዱስ ያዕቆብ ከምጽእሉ ኣዘዘ፡ ንሳቶም ውን ኣምጽኡሉ። ኣብ ቅድሚኡ ጠጠው ኣቢሉ ድማ፡ “እንታይ እዩ ፍጥረትካ፧ ብመን ከ ትኣምን፧” ኢሉ ሓተቶ። ቅዱስ ሓዋርያ ያዕቆብ ድማ ” ኣነ በቲ ኣብ ልዕሊ ኹሉ ፍጥረታት ስልጣን ዘለዎ እግዚኣብሔር እየ ዝኣምን፡ ከምኡ’ውን ንስኻ ኮነ ኔሮን ካብቲ ፍጥረት ስለዘይትፍለዩ ናባኻትኩም’ውን ከይተረፈ ስልጣን ዘለዎ ኣምላኽ እየ ዝኣምን” ኢሉ መለሰሉ። ሄሮድስ ነዚ ምስ ሰምዐ ኣዝዩ ተቖጢዑ ” ካብዛ ሕጂ ዝተዛረብካያ ዘረባ ንላዕሊ ኣብ ምድጋም ኣየብጽሓካን እየ” ኢሉ ሰይፉ መዚዙ ክሳዱ ቆረጾ። ነፍሱ ካብ ስግኡ ተፈልየት። ምእመናን ድማ ናብቲ በጥቂ ዘማማርቂ እትበሃል ቦታ ጸግዒ ቤተመቕደስ ቀበርዎ። ዕለቱ 17 ሚያዝያ 44ዓ. ም ነበረ።
በረኸቱን ኣማላድነቱን ምስ ኩላትና ህዝበ ክርስቲያን ይኹን!
ስብሃት ለእግዚኣብሔር
ወወላዲቱ ድንግል
ወለመስቀሉ ክቡር
ኣሜን!!
Share this:
TwitterFacebook26
April 25, 2014Leave a reply
፴/30 መጋቢት ዕረፍቱ ለሳምሶን
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
ማኑሄ ዝስሙ በዓል ጾርዓ ካብ ዓሌት ዳን ነበረ። ሰበይቱ ከኣ መኻን ነበረት። እዞም ክልተ ሰብ ሓዳር እግዚኣብሔር ብዝሃቦም ጸጋ እና ኣመስገኑ ኩሉ ግዜ ሕጉሳት ኮይኖም ብፍጹም ፍቕሪ ይነብሩ ነበሩ። ኣዴና ሳራ ምስ ኣቦ እምነት ዝተሰምየ ኣቦና ኣብርሃም፡ ቅድስት ኤልሳቤጥ ምስ ካህን ዘካርያስ፡ ቅድስት ሃና ኣደ ነቢይ ሳሙኤል ምስ ሕልቃና፡ ቅድስት ሃና ምስ ቅዱስ ኢያቄም ንኣምላኽ እና ኣመስገኑ፡ እግዚኣብሔር ድማ ንዕኡ ዘገልግሉ ውላድ ክህቦም እና ለመኑ ብእምነት ይነብሩ ከም ዝነበሩ፡ ማኑሄ እውን ምስ ሰበይቱ ከምኡ ነበረ።
እግዚኣብሔር ነቶም ብሕጉ ዝምርሑ፡ ንስርዓቱ ዝሕልዉ፡ ብእኡ ዝምዕቆቡ ስለ ዘይሓድጎም፡ እንሆ ቅዱስ መልኣኹ ናብዞም ቅዱሳን ስድራቤት ለኣኸ። እቲ ንብስራት ዝተላእከ ቅዱስ መልኣኽ፡ ኣቐዲሙ ነታ መኻን ኮይና ውላድ ዘይሓቖፈት፡ ውላድ ብዘይ ምርካብ እውን ንእግዚኣብሔር ውላድ ምእንቲ ክህባ ኩሉ ግዜ ብዘይ ተስፋ ምቑራጽ እትልምኖ፡ ሰበይቲ ማኑሄ እዩ መጺኡ። ሽዑ እቲ ብርሃናዊ መልኣኽ ደስ ብዘብል፡ ልቢ ብዘረስርስ ዘረባ ገይሩ ነታ ሰበይቲ ከምዚ ክብል ተዛረባ፡“እንሆ መኻን ስለ ዝኾንኪ ኣይወለድክን፡ብግናኸ ክትጠንሲ ወዲ እውን ክትወልዲ ኢኺ” በላ። እወ! ከመይ ደስ ዘብል ዘረባ እዩ። እግዚኣብሔር ንቅዱስ መልኣኹ ልኢኹ ነዛ ኣደ ኣበሰራ። መሊሱ እቲ ቅዱስ መልኣኽ “እምበኣር ሕጂ ወይንን ካልእ ዘስክር መስተን ከይተስትዪ፡ ርኹስ ዘበለ እውን ከይትበልዒ ተጠንቀቒ። ምስ ወለድኪ እቲ ቆልዓ ካብ ዝውለድ ጀሚሩ ናይ ኣምላኽ ናዝራዊ ኺኸውን እዩ እሞ፡ ርእሱ ከይላጸ ተጠንቀቒ፡ ንሱ ንደቂ እስራኤል ካብ ኢድ ፍልስጤማውያን ምድሓኖም ክጅምር እዩ።” በላ።እዚ ዝሰምዔት ሰበይቲ ማኑሄ ናብ ሰብኣያ ከይዳ እቲ ዝረኣየቶ ኩሉ ነገረቶ። ማኑሄ ምስ ሰበይቱ በቲ ዝኾነ ነገር እና ተገረመ ብዛዕባ እቲ እግዚኣብሔር ዝህቦም ውላድ ከመይ ዝበለ ከም ዝኾነ ክሓስብ ድሕሪ ምጽናሕ፡ እንሆ ምስ ሰበይቱ ናብ ወፍሪ(በረኻ) ምስ ከዱ ደጊሙ እቲ ቅዱስ መልኣኽ ተራእዮም። እቲ ቅዱስ መልኣኽ መሊሱ እቲ ኣቐዲሙ ተዛሪብዎ ዝነበረ ዘረባ ደገመሎም እሞ፡ ማኑሄ ምስ ሰበይቱ ኮይኖም ንእግዚኣብሔር ኣመስገኑ፡ ነቲ ቅዱስ መልኣኽ ከኣ ናይ ጸጋ ስግደት ብግንባሮም ፍግም ኢሎም ሰገድሉ።
እግዚኣብሔር ኣምላኽ ዝተዛረቦ ቃል ከይተፈጸመ ስለ ዘይተርፍ ፡እንሆ ነታ ሓዚና ዝነበረት ስድራቤት ዘጸናንዕ፡ ጸጋ እግዚኣብሔር ዝተዓደለ ውላድ ወለዱ። ሳምሶን ኢሎም ከኣ ሰመይዎ። ከምቲ ኣቐዲሙ ቅዱስ እግዚኣብሔር በቲ ቅዱስ መልኣኽ ኣቢሉ ዝተዛረቦ ፡ነዚ ህጻን ባረኾ።
ሳምሶን ካብ ግዜ ናብ ግዜ እና ዓበየ ከደ። ከምዚ ኢሉ ከሎ ሓደ ግዜ ሳምሶን ናብ ቲምናታ ወረደ እሞ፡ ኣብቲ ቦታ ምስ በጽሐ ካብ ወገን ፍልስጥኤማውያን ዝኾነት ሓንቲጓል ረኣየ። ነብኡ ከኣ “ኣብ ቲምናታ ሓንቲ ፍልስጥኤማዊት ጓል ርእየ ኣለኹ ኣሞ ንዓኣ ኣመርዕዉኒ” ኢሉ ነገሮ። ብድሕሪ’ዚ ሳምሶን ምስ ኣብኡን ኣዲኡን ተተሓሒዞም ናብ ቲምናታ ወረዱ። እንተኾነ ኣብ መገዲ ሓደ ዓቢይ ሽግር፡ ከቢድ ፈተና ኣጓነፎም።
ሳምሶን ኣብ ኣታኽልቲ ወይኒ ናይ ቲምናታ ምስ በጽሐ፡ እንሆ ሓደ ሽደን ኣንበሳ እናጓዘመ ተቐባበሎ። እቲ ሽደን ኣንበሳ ከም ልማዱ ናብ ሳምሶን እናጓዘመ’ዩ መጺኡ። እቲ ካብ መጀመርታ ኣትሒዙ ዝባረኾ እግዚኣብሔር ግን መንፈሱ ሰደደ እሞ ኣብ ልዕሊ ሳምሶን ወረደ። ኮነ ከኣ ነቲ ሓያል ፍጥረት፡ ናይ ኩሉ እንስሳታት ንጉስ ተባሂሉ ዝእመነሉ ኣንበሳ፡ ሳምሶን ግና ሓይሊ ኣምላኽ ምስኡ ስለዝነበረ፡ እግዚኣብሔር መንፈሱ ስለዘፍሰሰሉ፡ ነቲ እናጓዘመ ዝመጸ ሽደን ኣንበሳ ኣብ ኢዱ ገለ ነገር ዘይብሉ ክንሱ ከምቲ ኣንበሳ ንማሕስእ ዝሰላልዓ፡ ሳምሶን ድማ ነቲ ሓያልን ብርቱዕን ኣንበሳ ብኢዱ ገይሩ ሰላልዖ።
እዚ ኩሉ ክገብር ከሎ ግና ንኣቦኡን ኣዲኡን ኣይነገሮምን። ከምዚ ኢሉ ከሎ ከኣ ናብ ቲምናታ ወረዱ እሞ ናብቲ ቤት ናይታ ጓል ኣተዉ። ንመርዓ ወዲኦም ከኣ ናብ ዓደም ተመልሱ።
ድሕሪ ቅሩብ መዓልቲ ነታ ትምናታዊት ጓል ክምርዓዋ ኢሉ ተመልሰ እሞ፡ ናብ’ቲ ገምቢ ናይቲ ዝሞተ ሽደን ኣንበሳ ኣልገሰ ዕስለ ንህብን መዓርን ከኣ ኣብኡ ነበረ። በእዳዉ ወሲዱ ከኣ እና በልዐ ኸደ፡ ነቦኡን ነዲኡን ኣርኪቡ ሃቦም፡ ንሳቶም ድማ በልዑ። ነቲ መዓር ካብ ገረንገረ(መሰንገለ ዓጽሚ ናይቲ ኣንበሳ) ከም ዝወሰዶ ግና ኣይነገሮምን። ኣቦኡ ድማ ነታ ጓል ክርእያ ከደ ሳምሶን ከኣ ከም ልማድ መርዓውቲ ኣብኡ ድግስ ገበረ። ምስ ረኣይዎ ድማ ምስኡ ዝኾኑ ሰላሳ ኣዕሩኽ ኣምጽኡሉ። ንሱ ከኣ ሓደ ሕንቅልሕንቅሊተይ ነገሮም’ሞ እንተፈቲሖማ ንሱ 30 ሃሪ ቐምሽን 30 ቅያር ክዳውንትን ክኸፍሎም፡ እንተዘይ ፈሊጦም ድማ ንሳቶም ከምኡ ክከፍሉ ተሰማምዑ እንተኾነ ነታ “ካብ በላዒ ብልዒ ወጽአ ካብቲ ሓያል ድማ ጥዑም ወጽአ” እትብል ሕንቅልሕንቅሊተይ ክፈትሕዋ ስለዘይከኣሉ፡ ነታ ዝተመርዓዋ ሰበይቱ ሓባቢላ ክትነግሮም ከም ዘለዋ ገበሩ እሞ ንሳ’ውን ንሳምሶም ሓባቢላ ነታ ሕንቅልሕንቅሊተይ ከም ዝፈልጥዋ ገበረት። በዚ ድማ ሳምሶን ሓረቐ ናብ ኣስቃሎና ወሪዱ ድማ 30 ሰብኣይ ቀተለ ንክዳውንቶም ገፊፉ ከኣ ነቶም ሕንቅልሕንቅሊተይ ዝፈትሑ ሃቦም።
በዚ ኮርዩ ከኣ ናብ ቤት ኣብኡ ተመልሰ እታ ሰበቱ ከኣ ንዓርኩ ተዋህበት። ሳምሶን በዚ’ውን ሕጉስ ስለዘይነበረ ንፍልስጤማውያን ሕንኡ እንዳፈደየ ኣሸገሮም። ሽዑ ፍልስጥኤማውያን ናብ ይሁዳ ደይቦም ኣብኡ ሰፈሩ፡ ሰብ ይሁዳ ድማ ንሳምሶን ፍልስጥኤማውያን ከየጥፍኡና ንዓኻ እሕሊፍና ክንህበካ እና ብምባል ንሳምሶን ኣሲሮም ኣሕሊፎም ሃብዎ። እንተኮነ ሳምሶን እግዚኣብሔር ምስኡ ስለዝነበረ ፍልስጥኤማውያም ምስቀረብዎ እቲ ተኣሲርሉ ዝነበረ ገመድ መኸኸ፡ ሳምሶም ድማ ብምንጋጋ ኣድጊ ገይሩ 1000 ሰብኣይ ቀተለ። ብድሕሪ እዚ ሳምሶን ሓንቲ ደሊላ ዝስማ ኣመንዝራ ፈተወ። ሹማምንቲ ፍልስጥኤማውያን ድማ ንደሊላ “ንሳምሶን ሓባቢልኪ ሓይሉ ኣብ ምንታዩ ከምዝኾነ ንገርና እሞ ዓስብኺ ክንህበኪ እና” በልዋ ። ንሳ’ውን ከምኡ ገበረት ድሕሪ ክንደይ ፈተነ ከኣ ተዓወተት፡ ሳምሶን ሓይሉ ኣብ ጸጉሩ ምኳኑ ነገራ፡ ንሳ’ውን ናይ ልቡ ከምዝነገራ ምስረኣየት ኣብ ኣብራኻ ኣደቀሰቶ ሓደ ሰብኣይ ጸዊዓ ድማ ነቲ ሸብዓተ ሽርበ ርእሱ ኣላጸየቶ፡ ንሱ ከኣ ክደክም ጀመረ፡ ሓይሉ’ውን ካብኡ ከደ። ፍልስጥኤማውያን ከኣ ሒዞም ኣዕይንቱ ጎጥጎጥዎ፡ ኣብ ጋዛ ኣውሪዶም ድማ ብመቑሕ ኣስራዚ ኣሰርዎ ኣብቲ ቤት እሱራት ከኣ ይጥሕን ነበረ። እቶም ፍልስጥኤማውያን ከኣ “ኣምላኽና ንሳምሶን ኣሕሊፉ ሂቡና እዩ” ኢሎም ንዳጎን ኣምላኾም ብዙሕ መስዋዕቲ ክስውዑን በዓል ክገብሩን ተኣከቡ። ኣዝዮም ምስ ተሓጎሱ ከኣ “ንሳምሶን ከስሕቐና ጸውዕዎ ኢሎም ንሳምሶም ካብ ቤት ማእሰርቲ ኣውጺኦም ናብቲ ተኣኪቦሙሉ ዝነብሩ ስፍራ ወሰድዎ። ስምሶን ድማ ነቲ ዝመርሖ ዝነበረ ቖልዓ “ነቲ ነዛ ቤት ጸይሩ ዘሎ ኣዕኑድ ሒዘ ክጽጋዕስ ናብኡ ምርሓኒ” በሎ። እታ ቤት ድማ ሰብኣይን ሰበይትን እቶም ኩሎም ሹማንትን መሊኣ ነበረት። ሳምሶን ከኣ “ኦ ልዑል እግዚኣብሔር በጃኻ ዘክረኒ። ኦ ኣምላኸይ ንፍልስጥኤማውያን ሓንሳእ ሕነ እዘን ክልተ ኣዒንተይ ክፈድዮምሲ፡ በጃኻ ነዛ ግዜ እዚኣ ጥራይ ሓይሊ ሃበኒ” ኢሉ ናብ እግዚኣብሔር ተማህለለ። ሽዑ ሳምሶን ነቲ ቤት ዝጾረ ክልተ ዓንዲ ማእከል ነቲ ሓደ ብየማኑ ነቲ ሓደ ከኣ ብጸጋሙ ሓዞ። ሳምሶን ድማ ነፍሰይ ምስ ፍልስጥኤማውያን ትሙት” ኢሉ ብምሉእ ሓይሉ ነቲ ኣዕኑድ ደፍኦ።
እታ ቤት ድማ ኣብ ልዕሊ እቶም ሹማምንትን ኣብ ልዕሊ እቶም ኩሎም ህዝብን ወደቐት። ካብቶም ብህይወት ከሎ ዝቐተሎም ከኣ ብሞቱ ዝቐተሎም ምዉታት በዝሑ። ዕለቱ ከኣ 30 መጋቢት ነበረ። ሳምሶን እምበኣር በዚ ዕለት እዚ ካብ ዛዓለም እዚኣ ብሞት ተፈልየ። ሽዑ ኣሕዋቱን ብዘለዉ ስድራ ቤቱን ወሪዶን ሬሳኡ ሒዞም ደየቡ፡ ኣብ መቓብር ኣብኡ ማኑሄ ኣብ መንጎ ጾርዓን ኤሽታኦልን ቀበርዎ። ሳንሶን ነደቂ እስራኤል ን 20 ዓመት ዝኣክል ዝመርሖም ሓያል መራሒ ዝነበር እዩ(መጽሓፈ መሳፍንቲ ካብ ምዕራፍ 13 – ምዕራፍ 16)።
በረከትን ረድኤትን ናይ ቅዱስ ሳምሶን ምስ ኩላትና ይኹን። ኣሜን!!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!
Share this:
TwitterFacebook58
April 8, 2014Leave a reply
፲፯/17 መጋቢት ትንሳኤ ኣልኣዛር
በስመኣብ ወወልድ ወመንፈስ ቅዱስ ኣሓዱ ኣምላክ ኣሜን
ትንሳኤ ኣልኣዛር መቓብር ኣልኣዛር
እዚ ዕለት እዚ ጎይታናን መድሓኒናን ኢየሱስ ክርስቶስ ንኣልኣዛር ካብ ሞት ዘተንስኣሉ ዕለት እዩ ። (ስንክሳር፲፯ መጋቢት ተመልከት)።
ኣልኣዛር ኣብ ቢታንያ ዝቕመጥ ዝነበረ፡ ሓዊ ማርታን ማርያም እታ ንጎይታ ቅዱይ ሽቱ ዝቐብኣቶን ብጸጉሪ ርእሳ ውን ኣእጋሩ ዝደረዘቶን እዩ።
ኣልኣዛር ምስ ሓመመ እተን ኣሓቱ ” ጎይታ እቲ እተፍቅሮስ እንሆ ሓሚሙ ኣሎ “ኢለን ናብ ጎይታ ሰብ ለኣኻ። ጎይታ ድማ ነዚ ሰሚዑ” እዚ ሕማም እዚ ንኽብሪ ኣምላኽ፥ ወዲ ኣምላኽ ብእኡ ምእንቲ ክኸብር እዩ እምበር ንሞት ኣይኾነን” በለ። ምሕማሙ ሰሚዑ ኸሎ ከኣ ኣብታ ዝነበራ ቦታ ክልተ መዓልቲ ወዓለ። ድሕሪ እዚ ንደቀ መዛሙርቱ” ደጊም ንዑናይ ናብ ምድሪ ይሁዳ ንኺድ፡ ኣልኣዛር ፈታዊና ደቂሱ ኣሎ እሞ ንኺድ” በሎም ንሳቶም ግና ናይ ትኻስ ድቃስ ስለ ዝመሰሎም ” ደቂሱ እንተኾይኑስ ሓንቲ ኣይከውንን እዩ በልዎ”። ሽዑ ጎይታናን መድሓኒናን ኢየሱስ ክርስቶስ ብግህዶ “ኣልኣዛር ሞይቱ፡ ምእንቲ ክትኣምኑ ኣነ ኣብኡ ብዘይ ምንባረይ ብዛዕባኹም እሕጎስ ኣለኹ። ግናኸ ንዑናይ ናብኡ ንኺድ” በሎም እሞ ተተሓሒዞም ከዱ። ሽዑ ኣልኣዛር ካብ ዝቕበር ኣርባዕተ መዓልቲ ገይሩ ነበረ። ማርታ ምምጻእ ኢየሱስ ሰሚዓ ክትቅበሎ ወጽአት።ማርያም ግና ኣብ ቤታ ተቐሚጣ ነበረት። ሽዑ ማርታ ንኢየሱስ”ጎይታይ ኣብዚ ነይርካ እንተትኸውንሲ ሓወይ ኣይምሞተን ነይሩ፡ ሕጂ ውን እቲ ካብ ኣምላኽ እትልምኖ ዘበለ ኣምላኽ ከም ዝህበካ እፈልጥ እየ” በለቶ። ኢየሱስ ድማ “ሓውኺ ክትንስእ እዩ” በላ። ማርታ ድማ በታ ዳሕረይቲ መዓልቲ ብትንሳኤ ከም ዝትንስእስ እፈልጥ እየ” በለቶ። ኢየሱስ ከኣ ትንሳኤን ህይወትን ኣነ እየ እቲ ብኣይ ዝኣምንሲ እንተሞተ እኳ ብህይወት ክነብር እዩ። እቲ ብኣይ ዝኣምን ህያው ዘበለ ኩሉ ንዘለኣለም ኣይክመውትን እዩ፡ እዚ ዶ ትኣምኒ ኢኺ፧”በላ።ንውሳ ድማ “እወ ጎይታይ፡ ንስኻ እቲ ናብ ዓለም ዝመጽእ ክርስቶስ ወዲ ኣምላኽ ከምዝኾንካ እኣምን እየ” በለቶ። ናብ ማርያም ሓብታ ትመሊሳ ውን ጎይታ ከም ዝመጽአ ሓበረታ ንሳ ውን ናብቲ ቦታ ከደት፡ እቶም ከጸናንዕዋ ዝመጽኡ ኣይሁድ ውን ማርያም ክትበኪ ናብ መቓብር ኣልኣዛር ትኸይድ ዘላ መሲልዎም ሰዓብዋ። ማርያም ናብታ ጎይታ ዝነበራ ምስ በጽሐት ኣብ እግሩ ተደፍዲኣ” ጎይታይ፡ ኣብዚ እንተትነብርሲ ግዲ ሓወይ ኣይምስሞተን ነይሩ” በለቶ፣ ሽዑ ጎይታ ንሳን እቶም ኣሰነይታን ክበክዩ ርእዩ ብመንፈስ ተኪዙ እናሕነቕነቐ ” ኣበይ ቀቢርክምዎ” በለ። “ጎይታ ኣበይ ቀቢርኩምዎ” ዝበለ ቅድሚ ተዋህዶ ኣምላኻዊ ፍልጠት ዘይነበሮ ባሕርየ ሰብ ከም ዝተዋህደ ከረድእ ኢሉ እዩ ። ነቲ ሕቡእ ዘይፈልጥ ዝነበረ ባሕርይ ሰብነቱ ምኽንያት ክህብ ኢሉ እዩ እንበር ሕቡእ ዘይፈልጥ ኮይኑ ኣይኮነን። ከምዝበለ ቅዱስ ቄርሎስ(ሃይ. ኣበው 75፡3)።
ጎይታናን መድሓኒናን ኢየሱስ ክርስቶስ ናብቲ መቓብር ምስ ከደ ” ነዚ እምኒ ኣልዕልዎ” በሎም። ማርታ ሓብቲ እቲ ምዉት ድማ ” ጎይታይ ራብዕቲ ስለ ዝገበረ ፈጺሙ ጨንዩ እዩ” በለቶ። ኢየሱስ ከኣ “እንተ ትኣምንስ ክብሪ ኣምላኽ ክትርኢ ኢኺ ዶ ኣይበልኩኽን” በላ። ስለዚ ነቲ እምኒ ኣልዓልዎ ኢየሱስ ድማ ኣዒንቱ ንላዕሊ ቋሕ ኣቢሉ “ኣቦ፥ ስለ ዝሰማዕካኒ አመስግነካ ኣለኹ። እዞም ኣብ ዙርያይ ደው ኢሎም ዘለዉ ህዝቢ ንስኻ ከም ዝለኣኽካኒ ምእንቲ ክኣምኑ ደኣ እየ እዚ ዝበልኩ እምበር ኣነስ ኩሉ ሳዕ ከም እትሰምዓኒ እፈልጥ እየ”በለ። እዚ ምስ በለ ዓው ኢሉ ብዓቢ ድምጺ “ኣልኣዛር ንዓ ናብ ግዳም ውጻእ” በለ ።እቲ ምዉት ብግኑዙ ኣእዳዉን ኣእጋሩን ብእሱሩ ገጹ’ውን ብዓለባ ተጎንጒኑ ከሎ ወጸ።ኢየሱስ ድማ ፍትሕዎ እሞ ይኺድ ሕደግዎ” በሎም(ዮሓ11፡1-መፈ)።
እዚ ዝገንበረ ልዑለ ባህሪ እግዚኣብሔር ኣምላኽና ይኽበር ይመስገን። ንኣልኣዛር ካብ ሞተ ከም ዘተንስኦ ንዓና ድማ ካብዚ ዘለናዮ ናይ ሓጢኣት ዓዘቕቲ ኣተንሲኡ ናብቲ ናይ ጽድቂ መንገዲ ክመልሰና ናቱ ሰናይ ፍቃድ ይግበረልና። ኣሜን!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!!
Share this:
TwitterFacebook26
March 26, 2014Leave a reply
መጋቢት ፲፪/12 በዓለ ለቅዱስ ሚካኤል ሊቀ መላእክት
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
በዚ ዕለት እዚ ቅዱስ ሚካኤል ሊቀ መላእክት ናብ በልዓም ዝተለእከሉ ዕለት ኢዩ።
እስራኤላውያን ካብ ምድረ ስደት ካብ ግብጺ ድሕሪ ምውጽኦም ኣርብዓ ዓመት ኣብ ምድረ በዳ ድሕሪ ምግባሮም ሞኣብ ድሕሪ ምብጽሖም ናይ ሞኣብ ንጉስ ባላቅ ወልደ ጺጶር ንግብጻውያን ብትሽዓተ መቕዘፍቲ ብዓስራይ ሞት በኹሪ ብመበል ዓሰርተ ሓደ ድማ ኣብ ባሕሪ ሰጢሞም ከም ዝተርፉ ምኽንያት ዝኾኑ ጸላእቲ መጺኦምኒ ኣለዉ ንዓ ርገሞም ክብል ንበልዓም ጸውዖ። በልዓም እግዚኣብሔር ዝሃቦ ጸጋ ሃብቲ ምምራቕን ምርጋምን ተዋሂብዎ ነበረ። ነዚ ዘስተውዓለ ንጉስ ባላቅ “እንሆ እስራኤላውያን ካባይ ዝሕይሉ ኢዮም ንስኻ ዝረገምካዮ ርጉም፡ ዝመረቕካዮ ድማ ምሩቕ ከም ዝኾነ እፈልጥ ኢየ። ስለዚ ምናልባሽ ክስዕሮምን ካብ ሃገረይ ከውጽኦምን ይኽእል እኸውን ኢየ እሞ ንዓ ርገመለይ” ክብል ሹማምንቲ ሰደደ። እንተኾነ እግዚኣብሔር “እዞም ህዝቢ እዚኦም ዝተባረኹ ሕዝቢ ኢዮም ከይትረግሞም” ኢሉ ኣዘዞ። ባላቅ ድማ ደጊሙ ካብቶም ቀዳሞት ዝበዝሑን ዝኸበሩን ሹማምንቲ ሰደደ፡፡ እግዚኣብሔር ድማ ብለይቲ ናብ በልዓም መጺኡ “ምስኦም ኪድ ግና እቲ ኣነ ዝብለካ ጥራይ ግበር” በሎ። በልዓም ከኣ ንግሆ ተንሲኡ ኣድጉ ጽዒኑ ምስቶም ሹማምንቲ ሞኣብ ከደ። ንሱ ስለዝኸደ ድማ ኣምላኽ ተቖጥዐ ። ንሱ ኣድጉ ተወጢሑ ክልተ ገላውኡ ከኣ ምስኡ ክኸዱ ከለዉ መልኣኽ እግዚኣብሔር ክኽልክሎ ኣብ መንገዲ ደው በለ። እታ ኣድጊ ድማ መልኣኽ እግዚኣብሔር ምሉሕ ሰይፊ ኣብ ኢዱ ሒዙ ኣብ መገዲ ደው ኢሉ ረኣየት፡ ካብ መንገዲ ኣልጊሳ ናብ ግራት ኣቢላ ኣልገሰት፡ በልዓም ግና ናብ መንገዲ ክመልሳ ወቕዓ፡ እቲ መልኣኽ ድማ እንደገና ሰይፉ መሊሑ ደው ኢሉ ከልከላ ፡ንሳውን እንደገና ሪኣቶ ተመልሰት። እንተኾነ ተጺዒንዋ ዝነበረ ኣድጊ ነቲ ቅዱስ መልኣኽ ክትርእዮ እንከላ፡ እቲ ብኣርኣያ እግዚኣብሔር ዝተፈጥረ በልዓም ግና ክርእዮ ኣይከኣለን፡ መመሊሱ ድማ ነታ ኣድጊ ይወቕዓ ነበር። ኣብ መርወዳእታ እግዚኣብሔር ነታ ኣድጊ ከም እትዛረብ፡ በልዓም’ውን ኣዒንቲ ልቦናኡ ተኸፊቱ ነቲ መልእኽ ከም ዝርእዮ ገበረ። ርእይዎ ውን ፍግም ኢሉ ሰገደሉ። እቲ መልኣክ’ውን እግዚኣብሔር ዝኣዘዞ ኩሉ ክፍጽም ከም ዘለዎ ነጊሩ ምስቶም ሹማምንቲ ክኸይድ ሓደጎ። ከይዱ ድማ ሰለስተ ግዜ ንሕዝቢ እስራኤል መረቖም። እዚ ክገብር ከሎ ባላቅ ብብዙሕ ነገራት ምኽኒታት እንዳ ኣምጽአ ነቶም ቅዱስ እግዚኣብሔር ዝመረቖም ንኽረግሞም ጸዓረ። እንተኾነ እግዚኣብሔር ኣብቲ ግዜ እቲ ንእስራኤላውያን ንመርገም ኣሕሊፉ ኣይሃቦምን(ዘኅ22፡1- መፈ)።
ስለዚ እዚ ዕለት እዚ መልኣከ እግዚኣብሔር ሊቀ መላእኽት ቅዱስ ሚካኤል ናብ በልዓም ዝተላእኸሉ ዕለት እዩ።
በረከትን ኣማላድነትና ናይ ሊቀ መላእክት ቅዱስ ሚካኤል ምስኩላትና ይኹን ኣሜን!!!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን
Share this:
TwitterFacebook28
March 21, 20141 Reply
መጋቢት ፰- ዕረፍቱ ለማትያስ ሓዋርያ
መጋቢት ፰- ዕረፍቱ ለማትያስ ሓዋርያ
በስመ ኣብ ወወልድ ወመንፈስ ቅዱስ ኣሃዱ ኣምላኽ ዝሜን።
ማትያስ ማለት መተካእታ ማለት ኢዩ። ድሕሪ ናይ ጎይታናን ኣምላኽናን ኢየሱስ ክርስቶስ ዕርገት ፻፳ ቤተ ሰብ ኣምላኽ ኣብ ጸርሓ ጽዮን ኣብ ቤተ ማርያም(ናይ ማርቆስ ገዛ) ብጸሎት ይተግሁ ነበሩ። ሓደ መዓልቲ ሓዋርያ ቅዱስ ጴጥሮስ፡ “……..ገዝኡ ትዕኖ ኣብኣ ዝነብር ከኣ ኣይረኸብ ከምኡ ከኣ ሽመቱ ካልእ ይውሰዳ”(መዝ፻፱፡፰/109፡8) ዝበሎ ናይ ዳዊት ቃል ኣልዒሉ፡ ካብዞም ጎይታና ኢየሱስ ክርስቶስ ካብ ጥምቀት ዮሓንስ ጀሚሩ ክሳዕ እታ ካባና ናብ ሰማይ ዝዓረገላ መዓልቲ ምሳና ዝነበረለን ኩለን መዓልታት ዝሰዓቡና ሰባት፡ ካብዚኣቶም ሓደ ብዛዕባ ትንሳኤኡ ምሳና ምስክር ክኸውን ይግባእ ኢዩ” ክብል ነቶም ተኣኪቦም ዝነበሩ ተዛረቦም። ቃል ቅዱስ ሓዋርያ ጴጥሮስ ሰሚዖም ድማ ኢዩስጦስ(በርሰባስ ዝብልዎ ዮሴፍ)ን ማትያስን ሓረዩ። ሽዑ “ኦ ልቢ ኩሉ እትፈልጥ ጎይታ! እዛ ይሁዳናብ ናይ ገዛእ ስፍርኡ ክኸይድ ዝሓደጋ ስፍራ ኣገልግሎትን ሓዋርያነትን ክቕበልሲ ካብዞም ክልተ እዚኣቶም ንመኖም ከም ዝሓሬኻ ኣርኢ” እንዳ በሉ ጸለዩ። ዕጫ ድማ ኣውደቕሎም፡ እታ ዕጫ ከኣ ናብ ማትያስ በጽሐት፡ ምስቶም ዓሰርተ ሓደ ሓዋርያት’ውን ተቖጽረ(ግ.ሓዋ ፩፡፳-፳፮/1፡20-26)።
ቅዱሳን ሓዋርያት ንዓለም ናይ ክርስቶስ ወንጌል ከብጽሑላ ብዕጫ ናብ ኩሉ ዓለም ፋሕ በሉ። ማትያስ ከኣ ሃገረ ስብከቱ ኣብ በላዕቲ ሰብ ዘለውዎ በጽሖ። ሰብ እታ ሃገር ልክዕ ከም ኣራዊት ስጋ ናይ ሰብ ዝበልዑ ነበሩ። ማትያስ ኣብታ ሃገር በጺሑ ኣብ ኣደባባይ ናይታ ሃገር ኮይኑ ክምህር ከሎ ሒዞም ዓይኑ ጎጥጒጦም ኣውጽእዎ ልክዕ ከም ሳዕሪ ከም እትበልዕ ላም ሳዕሪ ቀሪቦም ኣብ ዑጽው ቤት ኣቐመጥዎ። ከኣሊ ኩሉ ዝኾነ ኣምላኽና እግዚኣብሔር ግና ድሕሪ ኣርብዓ መዓልቲ ኣዒንቱ ናብ ንቡር መለሰሉ፡ካብ ማእሰርቱ ፈቲሑ ድማ ዳግማይ ከም ዝምህር ገበሮ። ናብ ጎይታ ለመነ ከኣ ካብ ሰማይ ዝናብ መጺኡ ነቶም ሰብ ናይታ ሃገር ክሳዕ ክሳዶም ከም ዝበጽሖም ገበረ። እዚ ምስ ወረዶም ድማ ስራሕ እግዚኣብሔር ድንቂ ምዃኑ ርእዮም ናብ እግዚኣብሔር ኣሚኖም ተጠምቁ።
እቲ ዝነበረ ባህርይ ጠፍኣሎም ልክዕ ናብቲ ናይ ቀደም ባህሪኦም ድማ ተመልሱ፡ ስጋ ሰብ ምብላዕ ሓዲጎም እንጀራ ምብላዕ ጀመሩ።ሓዋርያ ማትያስ ድማ ንብዙሓት ካብኣቶም ምሂሩ ዲያቆናትን ቀሳውስትን ሸመሎም፡ ቤተ ክርስቲያን ሰሪሑ ድማ ናይ ክርስቶስ ስጋን ደምን ከምዝበልዑን ከም ዝሰትዩን ገበረ። “ከዊኖ ማትያስ በላዕለ እኩያን ኄረ፡ሥጋ ወልድ ቅዱስ ሴስዮሙ ወደሞ ክቡረ ትወላጠ ሴሰይዎ ሎቱ ከመላህም ሣዕር”።
ሰላሳ ዓመት ድሕሪ ምምሃሩ ወንጌል ናብ ዘይበጽሖ ቦታ ከብጽሕ ናብ ደማስቆ ወረደ። ኣረማውያን ሒዞም ብሓጺን ኣርሲኖም ዕስራን ኣርባዕተን መዓልታት ኣሳቐይዎ፡ ንሱ ግና ገጹን ሰብነቱን ኣዚዩ ደሚቑ ይረአ ነበረ። ነዚ ዝረኣዩ ኣረማውያን ብናይ ክርስቶስ ወንጌል ኣሚኖም ተጠመቑ። ኣብ መጨረሽታ ኣብ ፍልዋን እትብሃል ዓዲ ምስ ከደ ብሽምግልና ዓረፈ።
ጸሎቱን በረኸትን ናይ ቅዱስ ሓዋርያ ማትያስ ምስ ኩላትና ይኹን። ኣሜን!!!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን።
Share this:
TwitterFacebook60
March 17, 2014Leave a reply
መጋቢት ፭/5፡ ዕረፍቱ ለኣቡነ ገብረ መንፈስ ቅዱስ
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን!
ኣቡነ ገብረ መንፈስ ቅዱስ ሃገሮም ኣብ ንሂሳ ዝተባህለ ዓዲ ናይ ሃገረ ግብጺ ኢዩ። ኣቡኦም ስምዖን ኣዲኦም ድማ ኣቅሌስያ ይበሃሉ። እዞም ክልተ ናይ እግዚኣብሔር ሰባት ብዘይ ውላድ ንሰላሳ(፴) ዓመታት ብፍቕርን ብስኒትን ተቐመጡ።
ካብ መዓልታት ሓደ መዓልቲ ኣቅሌስያ ኣብ ቤተ እግዚኣብሔር ኣትያ ኣብ ቅድሚ ስእሊ ቅድስት ሥላሴ ወዲቓን ክትጽልን ክትልምንን ከላ “ንሥኢ ወልደ ዘይትሌዑል ቀርኑ አምኑኅ ሰማይ፡ ክብሩ ካብ ናይ ሰማይ ክብሪ ዝበልጽ ወዲ ህንኪ ተቐበሊ” ዝብል ድምጺ ሰምዐት። በዚ ምኽንያት ከኣ ቅዱስ ኣቡነ ገብረ መንፈስ ቅዱስ ፳፱/29 መጋቢት ተጠኒሶም ፳፱/29 ታሕሳስ ተወልዱ።
ዓይኒ ቋሕ ካብ ዝበለሉ ግዜ ካብ ምርኣይ ከምዘይ ዓርፍ፡ ኣቡነ ገብረ መንፈስ ቅዱስ ድማ ልክዕ ካብ ማህጸን ኣዲኦም ካብ ዝወጹላ ግዜ ኣፎም ከፊቶም “ስብሐት ለኣብ፡ ስብሐት ለወልድ፡ ስብሐት ለመንፈስ ቅዱስ ዘአውጻእከኒ እምጽልመት ውስተ ብርሃን” እናበሉ ወትሩ ንእግዚኣብሔር እና ኣመስገኑ፡ ምድራዊ መብልዕ ከይበልዑ፡ ምድራዊ መስተ ከይሰተዩ፡ ንምስጋና ተጊሆም ብምንባሮም ንመላእክት ይመስሉ።
ኣብ መበል ሰለስተ ዓመቶም ቅዱስ ገብርኤል ሊቀ መላእክት ካብ እግዚኣብሔር ተኣዚዙ ንኣቡነ ገብረ መንፈስ ቅዱስ ካብ ሑቕፊ ኣዲኦም ወሲዱ ናብ ሻውዓይ(7ይ)ሰማይ ናብ ቅድሚ እግዚኣብሔር ኣቕረቦም’ሞ እግዚኣብሔር ድማ ባረኾም። ኣስዒቡ ናብ ኣዴና ቅድስተ ቅዱሳን ድንግል ማርያምን ናብ ኣብ ገነት ዝርከቡ ኩሎም ቅዱሳንን ወሰዶ እሞ ንሶም ውን ባረኽዎም። ብድሕሪ እዚ እቲ መልኣኽ ናብ ሓደ መነኮሳት ዘለውዎ ገዳም ወሲዱ ኣብ ወጻኢ ኣቐመጦም። ናይቲ ገዳም ኣበምኔት ኣባ ዘመደ ብርሃን ምልክት ተነጊርዎም ስለ ዝነበረ ሓቅነቱ ንምርግጋጽ ካብ ገዳማሞ ወጹ እሞ እንሆ ድማ ኣቡነ ገብረ መንፈስ ቅዱስ ገጾም ሓጎስ መሊእዎ ኣብ ኣፍ ደገ ናይቲ ገዳም ረኸብዎም። እንሆ ከኣ ወሲዶም ኩሉ ናይ ቅድስት ቤተ ክርስቲያን ስርዓትን ትምህርተ ወንጌልን ዲቁናን ምሃርዎም። ናብ ኣቡነ ኣብርሃም ዝበሃሉ ጳጳስ ወሲዶም ድማ ማዕርገ ዲቁና ኣውሃብዎም። ብድሕሪ እዚ ሃብቲ ምፍዋስ ተዋህቦም፡ ብሓደ ግዜ ድማ ብዙሓት ሓንካሳትን ዕዉራንን ፈወሱ። ካብ ዕለታት ሓደ መዓልቲ ድማ ቅዱስ ገብርኤል መላኣኽ ብክንፉ ገይሩ ተሰኪሙ ናብ ቅድሚ ጎይታ ኣቕረቦም፡ ጎይታ ድማ በረኾም ብጸሎትካን ብኣማላድነትካን ካብ ሲኦል እተድሕነን ብዙሓት ነፍሳት ስለዘለዋ ካብ ሰብ ተፈሊኻ ሰብ ናብ ዘይብሉ በረኻ ኪድ፡ ናብራኻ ምስ ፷/60 ኣናብስን ፷/60 ኣናብርን ይኹን” ድማ በሎም። “ዘኬድከ ጸበለ እግሪከ ይልሕሱ ወበውእቱ ይጸግቡ. . . . . . . . ጸበል እግሪኻ ልሒሶም ተመጊቦም ይንበሩ” በሎም። በዚ መሰረት ከኣ ናብ ገዳም ኣትዮም ምስ ኣናብርን ኣናብስን ምንባር ጀመሩ። ነቢይ ዳኒኤል ናብ ኣፍ ኣናብስ ኣብ ዝተደርበየሉ ግዜ ኣብቲ ጉድጓድ ዝጸንሑ ኣናብስ ዋላ ሓንቲ ጉድኣት ከምዘየውረድሉ፡ንኣቡነ ገብረ መንፈስ ቅዱስ’ውን ኣብ ቅድሚ እግዚኣብሔር ብዝረኸብዎ ጸጋ ምስ ፷/60 ኣናብስን ፷/60 ኣናብርን ብሰላም ይንበሩ ነበሩ። ንሳቶም ኣይጎድእዎምን፡ ጸበል እግሮም ተመጊቦም ድኣ ነበሩ እምበር። ከምዚ ኢሎም ከኣ ን300 ዓመታት ተቐመጡ።
ብድሕሪ እዚ “ሑር ምድረ ኢትዮጵያ ወበህየኒ ሀለውከ ነፍሳተ ዘታወጽኦሙ” በሎም። ቅዱስ ገብርኤል ብሰረገላ ንፋስ ጽዒኑ ምድረ ከብድ ኣብ ዝበሃል ቦታ ኣብጽሖም። ቀጺሉ ድማ ናብ ዝቋላ (ደብረ ቅዱስ) ኣብጽሖም። ኣብዚ ኮይኖም ብንጽህና ናይ ህዝቢ ኢትዮጵያ ሓጢኣት ርእዮም ኣብ ባሕሪ ኣትዮም ቁልቁል ኣፎም ተደፊኦም ብርእሶም ኣብ ባሕሪ ቆይሞም ክጽልዩ ጀመሩ፡ ድሕሪ ኣርበዓ ለይትን ኣርብዓ መዓልትን ድማ እግዚኣብሔር “ዘገብረ ተዝካረከ ወዘጸውዐ ስመከ እምሕር ለከ” በሎም። ንሶም ከኣ ኢትዮጵያ ብምልእታ ከይመሓርካለይ ካብዚ ዘለኽዎ ቦታ ኣይወጽእን እየ ኢሎም ን100/፻ ዓመት ዝኣክል ብርእሶም ቆይሞም ጸለዩ። ድሕሪ 100/፻ ዓመት ጎይታ “ተንሥእ ወጻኣ መሐርኩ ለከ ኩሎ ኢትዮጵያ” በሎም እሞ ካብቲ ዝነብርዎ ወጹ።
ብድሕሪ’ዚ ናብ ምድረ ከብድ ወሪዶም ካብ ሰማይ ንታሕቲ ካብ ምድር ንላዕሊ ንሸውዓተ ዓመት ዝኣክል ከም ዝተተኽለ ዓምድ ኮይኖም፡ ዓይኖም ከይከደኑ ንሸውዓተ ዓመት ምሉእ ጸለዩ። ሰይጣን ንመንቀንኘት ስለ ዘይዓርፍ ግና ኳኽ መሲሉ መጺኡ ዓይኖም ኣንቊሩ ኣዕወሮም። ክልተ ሱባኤ ምስ ፈጸሙ ቅዱስ ሚካኤል መጺኡ ኣብ ዓይኖም ኡፍ ኢሉ ኣሕወዮም ከም ቀደሞም ድማ ኮኑ። ብድሕሪ’ዚ ናብ ዝቋላ ተበገሱ፡ ሥላሴ ብኣምሳል ሰለስተ ኣረጋውያን ኣብ ትሕቲ ጽላል ኣዕሪፎም ጸንሕዎም፡ እንሆ ድማ ብዝፋን ኣምላኽ ንምሕጸነካ ኣለና ሓሓደ ምዕራፍ ተሰከመና በልዎም። ኣቡነ ገብረ መንፈስ ቅዱስ ብኣምላኻዊ ፍቕሪ ተደሪኾም ሐራይ ኢሎም ተሰኪሞሞም ተበገሱ፡ እንተኾነ እንዳ ተጓዓዙ ከለዉ ብሓድነትን ብሰለስትነትን ተገልጽሎም እሞ ደንጊጾም ናብ ምድሪ ወደቑ፡ እንሆ ከኣ ኣተንስእዎም ናብ ዝቋላ ድማ በጽሑ።
ኣባ ሳሙኤል ዘዋልድባ፡ ኣባ አንበሴ ዘሐዘሎን ኣባ ብንያም ዘግብጽን ዝናኦም ሰሚዖም ኣናብሶም ኣኸቲሎም ንኽሓትዎም መጹ። ድሕሪ ሸውዓተ መዓልቲ ድማ ተገልጽሎም፡ እንተኾነ ሒዘሞም ዝመጹ ኣናብስ በቶም ናይ ኣቡነ ገብረ መንፈስ ቅዱስ ኣናብስ ስለ ዝተበልዑ ሓዚኖም ነበሩ። ኣቡነ ገብረ መንፈስ ቅዱስ ግና እንሆ ጎይታ ጸበል እግረይ ልሒስኩም ክትምገቡዶ ኣይኮነን ዝፈቐደልኩም ስጋን ደምን ክትበልዑዶ ተፈቒድልኩም ኢዩ፧ ኢሎም ቀልጢፍኩም ትፍእዎም ክብሉ ነቶም ኣናብስ ኣዘዝዎም። ንሳቶም ከኣ ተፍእዎም ባሪኾም ድማ ኣተንስእዎም ንሳቶም ድማ “ርኢነ መንክረ ኦ ኣባ” እንዳ በሉ ነናብ ቦትኦም ተመልሱ።
ብድሕሪ እዚ እግዚኣብሔር ናብ ንክርስቶስ ዝኸሓዱ ናብ ምዕራብ ሃገር ወሰዶም ኣብ ነገስታትን መኳንንትን ዝኣትውሉን ዝወጽእሉን ቦታ ድማ ኣቖሞም። ናይ ኣዕራብ ንጉስ ድማ ብዙሓት ሰራዊትን መኳንንትን፡ ጣዖታቱን ሒዙ ናብቲ ኣቡነ ገብረ መንፈስ ቅዱስ ዝነበርዎ ቦታ መጽአ’ሞ እቶም ኣብቶም ጣኦታት ሓዲሮም ዝነበሩ ኣጋንንቲ ፈሪሖም ክሃድሙ ጣኦታቱ ክሰባበሩ ርእዩ ፈርሐ፡ ነቲ ፈትሊ ብዝመስል ጸጉሪ ዝመልአ ሰብነቶም ርእዩ ከኣ ንኣቡነ ገብረ መንፈስ ቅዱስ “ንስኻ ሰብ ዲኻ፧” ክብል እንዳ ተገረመ ሓተቶም። “እወ በቲ ሰማይን ምድርን ዝፈጠረ ኢየሱስ ክርስቶስ ዝኣምን ሰብ እየ” በልዎ። ምሊሱ ድማ እቲ ኣረሜን ንጉስ “ኣይሁድ ሰቒሎም ብዝቐተልዎ ወዲ ሰብ ተኣምን ኢኻ” በሎም። ንሶም’ውን “እወ ይኣምን እየ! በቲ ምእንታይ ዝተሰቕለ ክርስቶስ ኣይሓፍርን እየ! ንሱ ምእንቲ ኩላትና እዩ ዝሞተ ንስኻን ሰራዊትካን ብእኡ እመኑ እሞ ናይ ዘለኣለም ሕይወት ክትረኽቡ ኢኹም” በልዎ። ነዚ ዝሰምዐ ንጉስ ብሓዊ ኣቃጽልዎ ክብል ትእዛዝ ኣመሓላለፈ፡ እንተኾነ ዋላ ሓንቲ ክገብሮም ኣይከኣለን ብሰላም ድኣ ካብቲ ሓዊ ወጹ። ነዚ ዝረኣዩ ብዙሓት ወተሃደራት ድማ ኣመኑ። እቲ ንጉስ ምስቶም ዘይኣመኑ ወታሃደራቱ ኮይኑ ነቶም ብክርስቶስ ዝኣመኑ ወታሃደራቱ ብሴፍ ገይሩ ኣራእሶም ክቆርጽ ጀመረ። ንኣቡነ ገብረ መንፈስ ቅዱስ’ውን ርእሶም ክቆርጾም ደለየ እሞ ካብ ሰማይ ሓያል መብረቕ መጺኡ ንዕኡን ንሰራዊቱን ቀተሎም። ንነፍሳቶም መላእኽቲ ጽልመት ክወስድዎም ዝረኣዩ ኣቡነ ገብረ መንፈስ ቅዱስ እዚ ኩሉ ዝኾነ ብሰንከይዶ ኣይኮነን፧ ኢሎም ካብ ብርቱዕ ሓዘን ዝተላዕለ ኣእጋሮም ብገመድ ኣሲሮም ንቑልቁል ኣፎም ጠልጠል በሉ። ሕጂ’ውን ሰይጣን ዓቕሉ ስለ ዝጸበቦ ነቲ ተኣሲረምሉ ዝነበሩ ገመድ በተኾ እንተኾነ ቅዱስ ሚካኤል ኣብ ኣየር ከለዉ ተቐበሎም ግደፈኒ ብርእሰይ ይቑም ድማ በልዎ። በዚ ከኣ ን፴/30 ዓመታት ዝኣክል ብብርቱዕ ገድሊ ኣልቀሱ። እግዚኣብሔር ንገድሎምን ልማንኦምን ርእዩ ነቲ ዝለመንዎ ልማኖ ተቐበለሎም፡ ነቶም ሰባት ድማ መሓረሎም።
በዚ ንምስምዑ ዕጹብን ድንቅን ዝኾነ ገድሊ ሓሊፎም እምበኣር ኣብ ምድረ ኣግኣዚ ን262ዓመት ጸኒሖም ኣብ መበል 562 ዕድሚኦም ካብዛ ብስጋ መከራ ዝበዝሓ ዓለም ብሓሙሽተ(5)መጋቢት ብዕለተ ሰንበት ኣዕረፉ።
ጸሎትን በረኸትን ናይ ቅዱስ ኣቡነ ገብረ መንፈስ ቅዱስ ምስ ኩላትና ይኹን ኣሜን!!!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!!
Share this:
TwitterFacebook60
March 14, 2014Leave a reply
ነገረ ቅዱሳን
ነገረ ቅዱሳን.
ለካቲት ፰/8—- ልደተ ስምዖን
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
“ወአመ ተፈጸመ ሰሙን ዕለት ወሰድዎ ለሕጻን ከመ ይግዝርዎ፡ ወሰመይዎ ስሞ ኢየሱስ በከመ ሰመዮ መልአክ እምቅድመ ትፅንሶ በከርሣ— ብሻሙናይ መዓልቲ ድማ ነቲ ሕጻን ክገዝርዎ ወሰድዎ፡ ከምቲ ጌና ኣብ ከርሲ ኣዲኡ ከሎ እቲ መልኣኽ ዝሰመዮ ድማ ስሙ ኢየሱስ ኢሎም ሰመይዎ”(ሉቃ፪፡፳፩-፳፪/2፡21-22)።
ንዮሓንስ ወዲ ዓቢ ሊቀ ካህናት ዘካርያስ ስለ ዝኾነ፡ ኣኽቢሮም ክገዝርዎ መጹ ይብል(ሉቃ፩፡፶፱/1፡59)፡ ጎይታናን ኣምላኽናን ኢየሱስ ግና ናብ ዓለም ምምጽኡ ንትሕትና ድኣ እምበር ንልዕልና ስለ ዘይኮነ ክገዝርዎ ወሰድዎ በለ። ሃይማኖት ኣበው፡ “ዝንቱ ውእቱ ዘተገዝረ አመ ሳምንት ዕለት ዝንቱ ዘገዘርዎ በሥርዓተ ሕጻናት፡ እዚ ብሻሙናይ መዓልቲ ዝተገዝረ ከም ሥርዓት ሕጻናት ዝገዘርዎ እዚ ኢዩ” ይብል(ኣትናቲዎስ ሃይ.ኣበው፴፡፳፯/30፡27)። ስንክሳር ግና ኣይተገዝረን ይብል ጥሪ ፮ ንመልክት። እዚ ከመይ ኢዩ እንተተባህለ፡ ገዛሪ ክገዝሮ መላጸ ሒዙ ቀረበ እንተኾነ ቅድሚ ስቕለቱ ደሙ ስለ ዘይፈስስ ብተአምራት ብግብሪ መንፈስ ቅዱስ ግዙር ኮይኑ ተረኽበ። ስለዚ ሃይማኖት ኣበው ተገዝረ በለ፡ ስንክሳር ኣይተገዝረን ማለቱ ድማ ብኢድ ሰብ ስለ ዘይተገዝረ ኢዩ።
“ ወአመ ተፈጸመ መዋዕለ ንጽሖሙ በከመ ሕገ ሙሴ ወሰድዎ ኢየሩሳሌም ያቅምዎ ቅድመ እግዚኣብሔር–ከምቲ ኣብ ሕጊ ሙሴ ዘሎ መዓልታት ምንጽሖም ምስ ኣኸለ ነቲ ሕጻን ኣብ ቅድሚ እግዚኣብሔር ከቕርብዎ ከስግድዎ ናብ ኢየሩሳሌም ወሰድዎ።” መዓልታት ምንጽሖም ሰለ ዝአኸለ ማለቱ ብልማድ ካልኦት ኣንስቲ ኢዩ(ዘሌ፲፪፡፩-፰/12፡1-8)። እዚ ከኣ ኣብ ሕጊ እግዚኣብሔር በዂሪ ኮይኑ ዝውለድ ዘበለ ኩሉ ወዲ እግዚኣብሔር ዝተቐደሰ ይበሃል ዝብል ተጻሒፉ ስለ ዝነበረ ኢዩ(ዘጽ፲፫፡፲፩/13፡11)። ክልተ ባሬቶ ወይ ክልተ ጨቓዊት ርግቢ መስዋዕቲ የቕርቡ ተባሂሉ ኣብ ሕጊ እግዚኣብሔር ከም ዝተጻሕፈ መስዋዕቲ ከቕርብሉ ናብ ኢየሩሳሌም ወሰድዎ። ክልተ ባሬቶ ወሲዱ ነታ ሓንቲ ሓሪዱ ኣብ ሸሓኒ ይቕበሎ ነታ ካልኣይቲ ድማ ብሓረግ ኣሲሩ(ጠምጢሙ) ኣብቲ ደም እንዳ ጠምዐ ይነጽገላ ድሕሪኡ ፈቲሑ ናብ በረኻ ይሰዳ(ዘሌ፲፬፡፬-፯/14፡4-7)። እዚ ምሳሌ ዘለዎ ኢዩ፡ እታ ንመስዋዕቲ ዝተሓርደት ናይ ጽድቂ ናይ ወንጌል ምሳሌ፡ እታ ፈቲሑ ናብ በረኻ ዝሰዳ ናይ ሓጢኣት ናይ ኦሪት ምሳሌ ኢዩ።
“ወሀሎ ፩ዱ ብእሲ በኢየሩሳሌም ዘስሙ ስምዖን ወውእቱ ጻድቅ ወየዋህ፡ ወይሴፎ ይርአይ መድኃኒቶሙ ወፍሥሐሆሙ ለእስራኤል ወመንፈስ ቅዱስ ላዕሌሁ፡ ወአርአዮ መንፈስ ቅዱስ ከመ ኢይመውት ዘእንበለ ይርአይ መሲሖ ለእግዚኣብሔር—- እንሆ ድማ ኣብ ኢየሩሳሌም ስምዖን ዝበሃል ሰብኣይ ነበረ፡ ንሱ ጻድቕን ለዋህን ምጽንናዕ እስራኤልን ምድሓኖምን ክርኢ ዝጽበ ሰብ ነበረ፡ መንፈስ ቅዱስ ድማ ሓዲርዎ ነበረ፡ ነቲ መሲሕ እግዚኣብሔር(ክርስቶስ) ከይረኣዮ ከም ዘይመውት ብመንፈስ ቅዱስ ተነጊርዎ ነበረ።”
ታሪኽ፥ በጥሊሞስ ዝበሃል ናይ ጽርእ(ግሪኽ) ንጉስ ነበረ፡ እቲ ንጉስ ንምድሪ እስራኤል ከይተረፈ ብዙሕ ኣህጉር ዝገዝእ ስለ ዝነበረ ብዙሕ ጥበብ ዝርከቦም ፵፮/46 መጻሕፍቲ ከም ዘሎ ተነግሮ እሞ ምስ ጸሓፍቶም ክሰድሉ ኣዘዘ፡ ፵፮/46 መጻሕፍትን ፸/70 ጸሓፍትን ሰደድሉ። ፸/70 ሊቃናት ዝበሃሉ ድማ እዚኣቶም ኢዮም። እዚኣቶም ካብ እብራይስጥ ናብ ጽርእ(ግሪኽ) ተርጒሞም ጸሓፍሉ። ካብዞም ሰብዓ ሊቃናት ሓደ ከኣ ስምዖን ነበረ። ስምዖን መጽሓፍ ትንቢት ኢሳይያስ ክጽሕፍ ከሎ “ናሁ ድንግል ትጸንስ ወትወልድ ወልደ” ዝብል ጥቕሲ ረኸበ እሞ ድንግል ብድንግልና ጠኒሳ ክትወልድ ኢያ ኢለ እንተ ጸሓፍኩ ይትረፍዶ ንጉስ ኣሕዛብ፡ ንጉስ እስራኤል እኳ ኣይቅበለንን ኢዩ ብምባል፡ ነታ ድንግል ዝብል ቃል ፍሒቑ “ወለቶሙ ለእስራኤል ትጸንስ” ኢሉ ጸሓፈ። ኣብ መንጉኡ ትኽስ በለ እሞ፡ መልኣኽ ነቲ “ወለት” ዝብል ፍሒቑ “ድንግል” ዝብል ጸሓፈ፡ ከምዚ እንዳተለወጠ ክሳዕ ሰለስተ ግዜ ጸሓፈ፡ ድሕሪ እዚ እቲ መልኣኽ ነዚ ተጠራጢርካሉ ዘለኻ ትንቢት ተፈጺሙ ክሳዕ እትርኢ ኣይትመውትን ኢኻ በሎ። በዚ ምኽንያት ስምዖን እቲ ትንቢት ብልደት ክርስቶስ ተፈጺሙ ክሳዕ ዝርእዮ ነዊሕ ዘመን ስለ ዝተጸበየ ኣሪጉ ነበረ።
ስምዖን ኣብ ቤት መቕደስ ምስ ተረኽበ ንጎይታናን ኣምላኽናን ኢየሱስ ክርስቶስ ሓቖፎ። ስምዖን ንጎይታ ምስ ሓቖፎ ተሓዲሱ ኢዩ(ተአምረ ኢየሱስ)፤፡ እንሆ ከኣ “ኦ ጎይታይ ደጊም ንባርያኻ ከም ቃልካ ኣፋንዎ ከመይ ኣዒንተይ ነቲ ምድሓንካ ርእየንኦ ኢየን፡ እዚ ከኣ ኣብ ቅድሚ ኩሉ ሕዝቢ ዘደላኻዮ ድሕነት ኢዩ። ንሱ እቲ ንኣሕዛብ ብርሃን ንሕዝብኻ እስራኤል’ውን ክብሪ ዝገልጽ ኢዩ፤፡”
ቀዳማይ፦ ሕጂ ንባርያኻ ብሰላም ተሰናበቶ
ካልኣይ፦ ሕጂ ንባርያኻ ብሰላም ኣፋንዎ
ቀዳማይ፦ ንእግዚኣብሔር ኣብ ኢዩ፡ ኦ ጎይታ ንመሲሕ ከይረኣኻዮ ኣይክትመውትን ኢኻ ኢልካ ከም ዝኣዘዝካ፡ ኣዒንተይ ነቲ ኣብ ቅድሚ ኩሉ ሕዝብኻ ዘዳለኻዮ ምድሓን ወድኻ ቅድሚ ኩሉ ሕዝብኻ ርእየንኦ ኢየን እሞ ንባርያኻ ብሰላም ኣፋንዎ በለ።
ካልኣይ፦ ንእግዚኣብሔር ወልድ ኢዩ፡ ኦ ጎይታ “መሬት ኢኻ እሞ ናብ መሬት ትምለስ ከም ዝኣዘዝካ ንባርያኻ ብሰላም ኣፋንዎ፡ ከመይ ኣዒንተይ ነቲ ኣብ ቅድሚ ኩሉ ሕዝብኻ ዘዳለኻዮ ምድሓንካ ርኤናኦ ኢየን። ንኣሕዛብ ብርሃን ማለት ትንቢትን ተስፋን ንእስራኤል ሕዝብኻ ድማ ሃይማኖትን ክብሪ ውልድነትን ምእንቲ ክትገልጽ ዘዳለኻዮ ምድሓንካ ርእየን ኢየን።
እዚ ቃል እዚ ምስ ተዛረበ ስምዖን ባረኾምን መረቖምን እንሆ ከኣ ብዛዕባ እቲ ክረኽባ ዘለዎ ሓዘን ንቅድስት ድንግል ማርያም “እንሆ እዚ ሕጻን እዚ ንብዙሓት ካብ እስራኤል ምኽንያት ምውዳቖምን ምትንስኦምን፡ ንዝውቀሰሉን ዝፍረዱሉን ምልክት ክኸውን ዝተመደበ ኢዩ፡ ንዓኺ ከኣ ናይ ብዙሓት ሓሳብ ምእንቲ ክግለጽ ምስ ተሰቕለ ከም ኲናት ልቢ ዝወግእ ሓዘን ክረኽበኪ ኢዩ፡ ናይ ክርስቶስ ሞት ንሰብነት ከም ዝወግእ ኲናት ኢዩ፥፡” ክብል ነቲ ድሒሩ ዝበጽሓ ሓዘን ተዛረበ።
በዚ ዕለት እዚ ኣብ ቤት መቕደስ ብጾምን ጸሎትን ጸኒዓ እትነብር ዝነበረት ሃና እትበሃል ነቢት ጓል ሳሙኤል ድማ በቲ ዝረኣየቶ ነገር ንእግዚኣብሔር ኣመስገነት ነቶም ምድሓን ኢየሩሳሌም ዝጽበዩ ኩሎም ከኣ ብዛዕብኡ ተዛረበቶም፡ ብድሕሪ እዚ ቅድስት ድንግል ማርያም ንወዳ ንኣምላኽናን ንመድኃኒናን ኢየሱስ ክርስቶስ ሒዛ ናብ ዓዳ ናብ ናዝሬት ናብ ኣውራጃ ገሊላ ተመልሰት።
በዓለ ስምዖን ኣብ መበል ኣርበዓ መዓልቲ ካብ ልደት ጎይታናን ኣምላኽናን መድሓኒናን ኢየሱስ ክርስቶስ ኢዩ ዝውዕል። በዚ ዕለት እዚ ከምቲ ኣብ ላዕሊ ዝተገልጸ ኣምላኽና ኢየሱስ ክርስቶስ ከምቲ ሕጊ ሙሴ ዝእዝዞ ሕጊ ሙሴ ንምፍጻም ናብ ቤት መቕደስ ኢየሩሳሌም ዝኸድሉ ዕለት ኢዩ። በዓሉ ናይ ጎይታናን ኣምላኽናን ኢየሱስ ክርስቶስ ኮይኑ ሓደ ካብቶም ትሽዓተ ናእሽቱ በዓላት ናይ ጎይታ ድማ ኢዩ። ልደተ ስምዖን ተባሂሉ ዝጽውዓሉ ምኽንያት ድማ ከምቲ ኣብ ወንጌል ከምኡ ከኣ ኣብ ናይ ዕለቱ ስንክሳርን ተገሊጹ ዘሎ ስምዖን ኣሪጉ ኣብ ዓራት ተጣቢቑ ሞት ይጽበ ኣብ ዝነበረሉ ግዜ ብመንፈስ ቅዱስ ተሓዲሱ ከም ህጻን ዝኾነሉ፡ በቲ ዝረኣዮን እቲ ተዋሂብዎ ዝነበረ ተስፋ ብምፍጻሙን ንእግዚኣብሔር ዘመስገነሉ ዕለት ብምዃኑ ኢዩ።
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን።
Share this:
TwitterFacebook25
February 14, 2014Leave a reply
ነገረ ቅዱሳን
ነገረ ቅዱሳን
“ኣቱም ባሮት ልዑል ኣምላኽ ንዑ ናብዚ ውጹ”
በስመ ኣብ ወወልድ ወመንፈስ ቅዱስ ኣኃዱ ኣምላኽ ኣሜን። ዘመኑ እስራኤል ካብ ሕጊ ኣምላኽ ወጺኦም ኣብ ትሕቲ ርኽሰትን መገዲ ኣሕዛብን ዝኸድሉ ዝነበሩ ኢዩ። እቶም እግዚኣብሔር “ሕዝበይ” እንዳ በለ ዝጸውዖም እስራኤላውያን ንሓድሕዶም ዝነብሮም ፍቕሪ ብምጥፍኦም ብሓደ ምሕደራን ብሓደ ንጉስን ምጉሳይ ገዲፎም ኣብ ክልተ ዝተኸፍልሉ ግዜ ኢዩ ነይሩ። በዚ ዘመን እዚ ኢዩ እምበኣር እቲ ሓያል፡ ናይ እግዚኣብሔር ቅዱስ መልኣኽ፡ መጋቤ ሓድሽ ዝተሰምየ ቅዱስ ገብርኤል ብረድኤት ናብቶም ኣብ እምነቶም ጸኒዖም ንእግዚኣብሔር ኣኽቢሮም ነቲ ጨካን ንጉስ ናቡከደነፆር ብጽንዓቶም ተደኒቑ ነቲ መልኣኹ ልኢኹ ዘድሓኖም ቅዱስ ኣምላኽ ከም ዘመስገን ዝገበረ። ናይ ቅዱስ ገብርኤል ውዕለት ከምቶም ካልኦት ቅዱሳን መላእክት ብሓደ ግዜ ተዘርዚሩ ዝውዳእ ኣይኮነን፡ እንተኾነ ንሎሚ ብዛዕባ እዚ ካብ ቅዱስ እግዚኣብሔር ብዝተዋህቦ ጸጋ ኣብ እቶን ሓዊ ኣትዩ ነቶም ናይ ሃይማኖት ሓርበኛታት ናይ ቅዱስ ስነ ምግባር ኣርኣያ ዝኾኑ ኣናንያ፡ ኣዛርያ፡ ሚሳኤል ዝገበሮ ዘድንቕ ናይ ተራዳእነት ተግባር ክንርኢ ኢና። ቅድሚኡ ግና ኣቐዲምና ስለ ቅዱስ ገብርኤል ካብቲ ብዙሕ ውሑድ ክንጠቅስ። ቅዱስ ገብርኤል ብቐዳምነት ዝጽውዓሉ ኣብቲ ንፈለማ ግዜ ክሕደት ዝተላዕለሉ ዓለመ መላእክት ኢዩ። ቅዱስ እግዚኣብሔር ንቅዱሳን መላእኽቲ በታ ቀዳመይቲ መዓልቲ—-ሰንበት ምስ ፈጠሮም ካብ ኣዒንቶም ተሰወረ። ዲያብሎስ ዝተሰምየ ሳጥናኤል ኣብ ዙርይኡ ጠመተ፡ ንላዕሊ ንታሕቲ ቁሊሕ በለ፡ ሽዑ ነቲ ዝፈጠሮ ኣምላኽ ብዓይኒ ልቦንኡ ከስተብህሎ ስለ ዘይከኣለ ነቶም ምስኡ ዝነበሩ ቅዱሳን መላእክት “ኣነ ኢየ ፈጢረኩም ንዓይ ኣመስግኑ” ክብል ተዛረበ። ነዚ ዝሰምዑ ቅዱሳን መላእኽቲ ብዘረብኡ ኣዝዮም ተገረሙ፡ ገሊኦም ብሓቂ ንሱ ኢዩ ፈጢሩና ኢሎም ኣመንዎ፡ ገሊኦም’ውን ሓሳባቶም ኣብ ክልተ ኾነ ተጠራጠሩ፡ እቲ ሓያል ብርሃናዊ መልኣኽ ቅዱስ ገብርኤል ግና ካብ ማእከል ቅዱሳን መላእኽቲ ብድድ በለ እሞ፡ ዓው ብዝበለ ድምጺ “ንቁም በብህላዌ እስከ ንኣምር አምላክነ” ብምባል ነቶም ብሓሳባት ሳጥናኤል ተሃዊኾም ዝነበሩ ቅዱሳን መላእኽቲ ኣረጋግኦም። ኣብ ሓድሽ ኪዳን’ውን ልዕሊ ማንም መልኣኽ ነገረ ተዋህዶ ዝሰበኸ፡ ንቅድስት ድንግል ማርያም ዘበሰረ ብስራታዊ መልኣኽ ቅዱስ ገብርኤል ኢዩ(ሉቃ፩፡፳፮-፴፰/1፡26-38)። ብዝገበሮ ተራዳእነት፡ ኣማላድነትን ናይ ምድሓን ነገራት ኣብ ብሉይ ኮነ ኣብ ሓድሽ ኪዳን ኣዝዩ ዓቢ ክብሪ ዝሓዘ መልኣኽ ኢዩ። ቅዱስ እግዚኣብሔር ብዝሃቦ ጸጋ ምስጢራት ዝገልጽ፡ ኣብ ሽግር ዘበርትዕ፡ ኣብ መከራ ካብ ሞት ዘናግፍ፡ ድንቂ ዝኾኑ ተኣምራት ዝገብር ሓይል ናይ እግዚኣብሔር መልኣኽ ኢዩ ቅዱስ ገብርኤል(ዳኒ፫፡፳፬-፳፯/3፡24-27, ፰፡፲፭/8፡15, ፱፡፳፩-፳፪/9፡21-22)።
ናብ ኣርእስትና ምልስ እንተ ኢልና፡ ከምቲ ኣብ ላዕሊ ጠቒስናዮ ዘለና፡ እስራኤል ኣብ ርኽሰት ወዲቖም ከለዉ ንኣምላኽ ስለ ዘቖጥዕዎ፡ እግዚኣብሔር ኣምላኽ ድማ ኣብ ትሕቲ ጸላእቶም ክወድቁ በቲ ዝገበርዎ ርኽሰት ክቕጽዑ ንኣሕዛብ ኣሕሊፉ ሃቦም። በቲ ዘመን እቲ ናይ ባቢሎን ንጉስ ዝነበረ ንጉስ ናቡከደነፆር ሰራዊቱ ኣኽቲቱ ንቅድስት ሃገር እስራኤል ክወርር ተበገሰ፡ ኣምላኽ ድማ ንብዘሎ ሰብን ንብረትን ናይ ቤተ መቕደስ ከይተረፈ ኣብ ኢዱ ኣሕሊፉ ሃቦ፡ ንብዙሓት እስርኤላውያን ቀቲሉ ንብረቶም ዘሪፉ ማሪኹ ድማ ናብ ዓዱ ናብ ባቢሎን ወሰዶም። እስራኤላውያን ዓዶም ገዲፎም ተሰደዱ፡ ኣብ ቤቶም ሞይቆም ዝነብሩ ዝነብሩ፡ ስርዓተ ኣምልኾ ዝፍጽሙላ ቤተ መቕደስ ገዲፎም ናብታ ብኣምልኾ ጣዖት ዝመልአት ባቢሎን ኣምርሑ። ብስጋዊ ናብራ ኣዝዩ ተረሮም ግፍዒ ኣብ ልዕሊ ግፍዒ ተወሰኾም፡ ስርዓተ ኣምልኾ ተነፊግዎም ብሓይሊ ናብ ጣዖታት ብግንባሮም ተደፊኦም ክሰግዱ ጀመሩ፡ እዞም ስለስተ መንእሰያት ዳኒኤል ዝረብዓዮም ግና ከምኣቶም ኮይኖም ኣይተረኽቡን፡ ኣብ ምድሪ ስደት ኣብ ትሕቲ ምርኮ ከለዉ ንኣምላኽ ኣይከሓዱን ስሙ ንምጽዋዕ ኣይሓፈሩን፡ ንመከራን ንሞት’ውን ኣይፈርሑን፡ ጸንዑ ድኣ።
ንጉስ ናቡከደነፆር ንእስራኤላውያን ድሕሪ ኣብ ባቢሎን ድሕሪ ምእታዉ ኣሽፈናዝ ዝበሃል ሓለቓ ሽማሙንቱ ጸዊዑ ካብ ደቂ እስራኤል፡ ካብ ዓሌት ንጉስን ካብ ወለዶ ጭዋታትን ሓርዩ መንእሰይ ዝኾነ ከምጽኣሉ ኣዘዞ። እቲ ዝነበረ መምዘኒታት ከኣ፦
vናይ ነገስታት ዘርኢ
vዝኾኑ ምልኩዓት
vኣብ ሰብነቶም ጉድለት ዘይብሎም
vብኹሉ ጥበብ መስተውዓልቲ
vምሁራት(ንሰባት ክምህሩ ዝኽእሉ)
ዝብል ነበረ። ነዚ ኹሉ መምዘኒታት ኣማሊኦም ዝተረኽቡ ድማ እዞም ሰለስተ መንእሰያት ራብዓዮም ድማ ዳኒኤል ነበሩ(ዳኒ፩፡፫-፬/1፡3-4)። እዞም መንእሰያት እዚኣቶም ናይ ባቢሎን ትምህርትን ቋንቋን ክመሃሩ ይደሊ ነበረ። እዚ ከኣ እስራኤላዊ ባህልን ልምድን ገዲፎም፡ ኣእምርኦምን ሓሳባቶምን ብናይ ባቢሎናውያን ምእንቲ ክምላእ ነቲ ዝነበሮም እምነትን ባህልን ክልውጡ ኢዩ። እዚ ከኣ ኣብቲ “ናይ ከለዳውያን ናይ ትምህርቲ ኮለጅ” ብምእታው ክፍጸም ከም ዘለዎ ንጉስ ትእዛዝ ኣመሓላለፈ። እቲ ነዚ መዝነት እዚ ዝተዋህቦ በዓል ስልጣን ነዞም መንእሰያት ናብቲ ናይ ትምህርቲ ቦታ ወሰዶም፡ ነቲ ዝነበረ ኣስማቶም ገዲፉ ድማ ብናይ ዓዱ ባህልን ልምድን ኣስማት ቀየረሎም፡፡
ናይ ቀደም ስም ትርጉም ሓድሽ ስም ትርጉም
vዳኒኤል—እግዚኣብሔር ዳኛ ኢዩ——ብልጣሶር(ናይ በዓል ኣገልጋሊ፦ በዓል ናይ ባቢሎናውያን ኣምላኽ ኢሎም ዝኣምንዎ ጣዖት ኢዩ)
vኣናንያ-—- እግዚኣብሔር ርሕሩሕ መሓርን ኢዩ——-ሲድራቅ(ብጸሓይ ኣምላኽ ዝተገለጸ)
vሚሳኤል-— ንእግዚኣብሔር ዝመስል—- ሚሳቅ(ብሻቅ ወገን–ሻቅ ናይ ባቢሎናውያን ናይ ጽባቐን መሬትን ኣምላኽ
vኣዛርያ—–እግዚኣብሔር ይረድኦ ኢዩ——-አብድናጎ(ናይ ኣምላኽ እሳት ኣገልጋሊ ሄጎ ናይ ባቢሎናውያን ናይ ጸሓይ ኣምላኽ ኢያ)።
እንሆ እቲ ሓለቓ ሽማሙንቲ መንነት እስራኤላውያን ንምቕያር ድሮ ብስም ምውጻእ ኢዩ ጀሚርዎ። ስዒቡ ዝመጸ ኣብቲ ናይ ትምህርቲ ቦታ ኣትዮም ብሓባር ምስቶም ተማሃሮ ክምገቡ ነበረ። እዚኣቶም ንንጉስ ዘገልግሉ፡ ኣብ ዝለዓለ ጽፍሒ ስራሕ ድማ ክሰርሑ ተስፋ ዝተነብረሎም ብምንባሮም መግቦምን መስተኦም ካብቲ ናይ ንጉስ ነበረ፡ እቲ ናይ ምግብና ሓላፊ ድማ እቲ ብንጉስ ዝተኣዘዘ መግቢን ክሰትይዎ ዘለዎም መስተን ነገሮም። እንተኾነ ካብቲ ናይ ንጉስ መግቢ ምብላዕ ካብ መስትኡ ምስታይን ንሰብነቶም ዘርክስ ኮይኑ ስለ ዝተረድኦም እንሆ ብልቦም ካብቲ መግቢ በሊዖም ምእንቲ ከይረኽሱ ብእምነት ኣበዩ። እንሆ ነቲ ሓለቓ ናይ ምግቢ “እንበልዖ ኣሕምልትን እንሰትዮ ማይን ሂብካ፡ ዓሰርተ መዓልቲ ተዓዘበና፡ ድሓር ንዓናን ነቶም ብልዒ ንጉስ ዝበልዑን ርኣየና፡ ሽዑ ንባሮትካ ከምቲ ዝመስለካ ግበረና” ክብሉ ብምእነት ተዛረብዎ ከምቲ ዝበልዎ ድማ ኣብ ቅድሚ ኩላቶም ኣዝዮም ጸቢቖምን መልኪዖምን ተረኽቡ(ዳኒ፩፡፰-፲፮/1፡ 8-16)። በዚ ከኣ ኣብ ቅድሚ እቲ ሓለቕኦም ዓቢ ዝኾነ ሞጎስ ካብ ኣምላኽ ስለ ዝረኸቡ ዝተረፈ ግዜኦም ሰለስተ ዓመት ናይ ኮለጅ ዘመን ሓምሊ እንዳ በልዑ ማይ እንዳ ሰተዩ ሓለፍዎ። ኣብ መወዳእታ ከኣ ብጥበቦምን ብትምህርቶምን ካብ ኩሎም እቶም ንሰለስተ ዓመት መመላእታ ምስኣቶም ዝተማህሩ ዝበለጹ ኮይኖም ተረኽቡ።
እዞም መንእሰያት ኣብ ቅድሚ ኣምላኽ እሙናት ኮይኖም ተረኽቡ፡ ንንጉስ ድማ ኣብ ኩሉ ዕይኡ ከምቲ ዝደልዮ ገይሮም ይሕግዝዎን ኣብ ኩሉ ዕይኦም ድማ ንጡፋትን ብልህታትን ነበሩ። ዝተረፉ እስራኤላውያን ኣብ ኣምልኾ ጣዖት ክዋፈሩ፡ ምስ ኣሕዛብ ክሓብሩ ከለዉ ንሳቶም ግና ከምቲ ሊቀ ነቢያት ሙሴ ጣዕሚ ንጉስ ፎርዖን ገዲፉ ምስ ህዝቡ ብሕጊ ኣምላኽ እንዳ ተመርሐ ምንባር ዝመረጸ፡ ንሳቶም’ውን ናብራ ኣሕዛብ ኣብ ድሕነት ዘብጽሕ ከም ዘይኮነ ተረዲኦም ብፍጹም እምነት ካብ ኩሉ እቲ ዘርክስ ነገርን ካብ ኣምልኾ ጣዖታትን ተሓለወ።
ናይ ንጉስ መግቢ ስለምንታይ ምብላዕ ኣበዩ፧
vሽሕ እኳ ነቢይ ዳኒኤልን ሰለስተ መንእሰያትን ኣብ ቤት መንግስት ብጽቡቕ ናብራ እንተ ነበሩ ወገናቶም ኣብ ኣዝዩ ጨኳኒ ዝኾነ ሕይወት ከም ዘለዉ ፈሊጦም ኣብቲ ናቶም ናይ ጽዋዕ መከራ ምእንቲ ተሳተፍቲ ክኾኑ ናይ ንጉስ ጥዑም መባልዕ ካብ ምብላዕ ተቐጠቡ፡ ኣይንበልዕን ከኣ በሉ። ነቢይ ነህምያ ዕንወት ኢየሩሳሌምን ናይ ወገናቱ መከራን ኣብ ዝሰምዓሉ ግዜ ንሓያሎ መዓልቲ እንዳ በኸየ ብሓዘን ተቐመጠ፡ ኣብ ቅድሚ ቅዱስ እግዚኣብሔር ኣምላኽ ድማ ብጾምን ብጸሎትን ነቒሑ ነበረ(ነህ፩፡፬/1፡4)። እዚ ዝገበረሉ ግዜ ግና ኣብ ትሕቲ ናይ ፋርስ ንጉስ ኮይኑ ዘድልዩ ኩሉ እንዳ ረኸበ ከሎ ኢዩ፡ እንተኾነ እቲ ሓቀኛ ናይ ኣምላኽ ሰብ ወገናቱ ክጭነቑ ክጭነቑ፡ ብሓዘኖም’ውን ክሓዝን ስለ ዝግብኦ ነህምያ ከምኡ ገበረ፡ ከመይ ኣብ ቤት መንግስቲ ምንባር ማለት ዝወደቑን ዝተዋረዱን ምርሳዕ ማለት ስለ ዘይኮነ። ቅዱሳን ናይ እግዚኣብሔር ሓደ ካብቲ ቅዱሳን ተባሂሎም ከም ዝጽውዑ ዝገበሮም እዚ ኢዩ። ስለ ናይ ገዛእ ርእሶም ድሕነት ጥራሕ ዘይኮነ ስለ ናይ ሓጥኣን ድሕነት ክብሉ ዘመን ብምሉኡ ናብ ኣምላኽ ለሚኖም፡ ብጾምን ብጸሎትን ንስግኦም ኣድኪሞም ኢዮም።
vካብቲ ብሓጎስን ብጽጋብን ዝተማሃርዎ ትምህርቲ እቲ ብመከራን ብሕሱም ናብራን ዝተመሃርዎ ዝያዳ ስለ ዝጠቕሞም። መንፈሳዊ ትምህርቲ ብጾምን ብጸሎትን ምስ ዝኸውን ንናይ ስጋ ፈተና ኣድኪሙ ንነብሲ ስንቂ ይኸውን። እንተዘይኮነ ግን ከም ተራ ትምህርቲ ንፍልጠት እምበር ሕይወት፡ ምጽናዕ እምበር ተግባር ኣይከውንን።
vመከራ ኣብ ዝበሓሉ ጸጋ ኣምላኽ ድማ ይበዝሕ። ሓዋርያ ቅዱስ ጳውሎስ “ኣብቲ ሓጢኣት ዝበዝሖ ግና ኣብኡ ጸጋ ኣዝዩ ዓበየ”(ሮሜ፭፡፳/5፡20) ኣብቲ ሓጢኣት ዝበዝሖ ማለት ሓጢኣተኛታት ኣብ ዝበዝሕሉ፡ መከራን ስደትን ፈተናን ኣብ ልዕሊ ጻድቃን ኣብ ዝበዝሕሉ ግዜ ማለት ኢዩ። በዞም ሰባት እዚኦም ኣብ ልዕሊ ቅዱሳን ብዙሕ መከራ ይመጽእ፡ በቲ ዝመጸ መከራ ድማ ናይ እግዚኣብሔር ቅዱሳን ብዙሕ ጸጋ ይረኽቡ። ኣቦና ኖህ ላግጽን ጸርፍን ናይቶም ኣብ ኣዝዩ ክፉእ ዝኾነ ርኽሰት ወዲቑ ዝነበሩ ናይ ዘመኑ ሰባት ብሃይማኖት ጸኒዑ ስለ ዝተረኽበ “ጻድቕ” ተባህለ(ዘፍ፮፡፰/6፡8)።
ኣብ ናይ ባቢሎን ቤተ መንግስቲ ዝነበረ መግቢ ብሕጊ ሙሴ ዘይተፈቕደ ኢዩ። ስለዚ ኢዮም ከኣ እዞም መንእሰያት እዚኣቶም ነቲ ዘይተፈቕደሎም መግቢ ገዲፎም ንዝተፈቐደሎምን ዝተኣዘዘዎን መግቢ ክበልዑ ዝወሰኑ፡ “ቅድም መንግስቲ ኣምላኽን ጽድቁን ድለዩ እዚ ኩሉ ድማ ክውሰኸልኩም ኢዩ” ዝብል ናይ ወንጌል ሕጊ ተግባራዊ ገይሮሞ ሓለፉ(ማቴ፮፡፴፫/6፡33)።
vእዞም ሰለስተ መንእሰያት ዋላ እኳ ኣብ ቤተ መንግስቲ ይንበሩ እምበር ኣብ ትሕቲ ምርኮ ኢዮም። ስለዚ ጣዕሚ መግቢ ናይ ንጉስ ኣብ ምርኮ ምህላዎም ከየረስዖም ሓሰቡ። እስራኤል ኣብ ምርኮ ኣብ ግብጺ ኣብ ዝነበርሉ ግዜ ካብ መቕዘፍቲ ናይቲ መልኣኽ ዝደሓንሉ እንሆ እግዚኣብሔር ከም ዝኣዘዞም ነቲ ተባዕታይ በጊዕ ሓሪዶም ኣብ ልዳቶም ደም ምስ ገበሩ ኢዩ። እንተኾነ ነቲ ስጋ ጥራሕ ብልዕዎ ተባሂሎም ኣይተኣዘዙን እንተኾነ ግን ነቲ ስጋ ምስ መሪር ሓምሊ እምበር(ዘጽ፲፪፡፩-፲፬/12፡1-14)። በጊዕ ናይ ናጽነቶም እቲ መሪር ሓምሊ ድማ ናይ መከራ ዘመኖም ምእንቲ ክዝክሩ ኢዩ ነይሩ። እዞም ስለስተ መንእሰያት’ውን ከምኡ ገበሩ፡ ጣዕሚ ናይ ንጉስ መግቢ ኣበዩ፡ ብእምነት ስለ ዝገበርዎ ከኣ ገለ እኳ ኣይጎዶሎምን።
ስለስተ መንእሰያትን ቅዱስ ገብርኤል መልኣኽ
ሰለስተ መንእሰያትን ቅዱስ ገብርኤልን ዘረኣኸቦም ቅዱስ ገብርኤል ብረድኢት ሰለስተ መንእሰያት ድማ ብእምነቶም ምኽንያት ኣብ ሓዊ ስለ ዝተደርበዩ ኢዩ። እዞም ብእምነቶም ዝተመስከረሎም ኣናንያ፡ ኣዛርያ፡ ሚሳኤል ብኹሉ ኣካይድኦምን ጥበቦምን ዝወዳደሮም ዘይነበረ መንፈሳውያን ሰባት ብምንባሮም እቶም ሹማምንቲ እታ ሃገር ብኣካይድኦምን ምሩኻት ክንሶም ብዝረኸብዎ ልዕልናን ኣዝዮም ቀንእሎም። ንንጉስ ድማ ምስሊ ወርቂ ከዳሉ ነቲ ዘቖሞ ምስሊ ዘይሰገደ ድማ ናብ እቶን ሓዊ ክድርበ ኣማኸርዎ፡ ንሱ ድማ ከምቲ ዝበልዎ ገበረ ቀልጢፉ ድማ ኣዋጅ ኣመሓላለፈ። ብዙሓት ሰባት ንትእዛዙ ፈሪሖም ክሰግዱ ከለዉ እዞም መንእሰያት ግና “ኦ ንጉስ እቲ እነምልኾ ኣምላኽ ካብቲ ግሁር እቶን ሓዊ ከናግፈና ይኽእል ኢዩ፡ ንሱ ከናግፈና እንተ ዘይፈተወ ንሕናስ ንኣማልኽትኻ ከምዘይነምልኾም፡ ነቲ ዘቖምካዮ ምስሊ’ውን ከምዘይን


text:
መባእታዊ ትምህርቲ ድሕነት – Website of pfkaklil!Menu
መሰረታዊ ትምህርቲ እምነት እርስትና
ቀዳማይ ምዕራፍ
መገዲ ምድሐን
1.አብ ዕለም ክልተ መገዲ ምድሀን አሎዋ
ምቴ 7.13-14 እታ ናብ ጥፋአት እትወስድ ድገ ርሕብቲ መገዳውን ገፋሕ እያ እቶም ብእአ ዝአትዉ ድማ ብዝሐት እታ ናብ ሂወት ትወስድ ደገ ግና ጸባብ መገዳውን ቀጣን እያ ዝረክብዋ ኸአ ሒደት እዮም እሞ ቦታ ጸባብ ደገ እተው ብስ
ዝኮነ ይኹን ወዲሰብ ካብ ዘንክልተ መገዲታት አብ ሐዲኤ ክህሉ አብ ግዲ እዩ ምክንያቱ አብ ዕለም ሰለስተ መገዲ ስለ ዘየለ
ዝኮነ ይኹን ወዲሰብ ካብ ዘንክልተ መገዲታት አብ ሐዲኤ ክህሉ አብ ግዲ እዩ ምክንያቱ አብ ዕለም ሰለስተ መገዲ ስለ ዘየለ
ሀ. እታ ንብ ሂወት ትወስድ ሒደት ይረክብዋ እቶም ዝረክብዋ ድማ ከም ፍቃድ አምላክ ድማላለሱ ነቲ ናይ አምላክ ዝመረጹ መወዳእቶኦም ድማ ናይ ዘልአለም ህይወት እዩ
ለ. ናብ ጥፍአት ትወስድ ደገ ቡዙሐት ድመላለሱላ እያ መወዳእታ ድማኒ ናይ ዘልአለም ጥፍአት እያ ናይ ምምራጽ ሐላፍነት ግና አብ ኢድ ደቂ ሰባት እዩ ዘሎ
2.ናብታ መገዲ ህይወት ብኸመይ ትአቲ
ክፍሊ ንባቡ ዩዉ 10.1-9
*ብአፍደገ ዘይአቱ ብካልእ ዝሐኩር ሰራቂን ጊሒላን እዩ
*እቲ አፍ ደገ የሱስ እዩ ብየሱስ አቢሉ ዝአቱ ይድሕን ጉስነት ድማ ይረክብ
*በዘይ የሱስ ካልእ መገዲ የለን ዩው 14.6
ሀ. እግዚአቢሄር ደቂ ሰባት ብየሱስ አሚኖም መታን ክድሕኑ ኒ መስዋእቲ ሐጥአት በጃ ክኸውን ከም ውህበት ጌሩ ናብ ዓለም ሊኢክዎ ዮው 3.16-17
*ነዚ መገዲ ንምድሐን ዝኾነ የሱስ ክትቕበልዎን ከይትቕበልዎ ምርጫ ናይ ሰባት እዩ
ዮው 1.12 ነቶም እተቀበልዎ ዘበሉ ብስሙ ንዝአምኑ ግና ውሉድ አምላኽ ኪኾን መሰል ሀቦም
*እታ ቃል ነቶም ዝተቀበልዎ እያ ትብል ነቶም ዘይተቀበልዎ ውልድ አምላኽ ናይ ሙኻን መሰል የብሎምን
ለ.ንየሱስ ተቀቢላካ ምድሐን በምነት እንበር ብግብሪ አይክነን
ኤፈ2.8-9 ሐደ እኻ ከይምኻሕሲ ብግብሪ አይኮነን እሞ ብእምነት ብጸጋ ኢኹም ዝደሐንኩም እዚ ከአ ውህበት አምላኽ እዩ እንበር ካባኻትኩም አይኮነን
ሮሜ3.24 በቲ ብየሱስ ዝርከብ በጃ ምሕላፍ ብኸምኡ ይጸድቁ
ገላ2.16 ሰብ ብእምነት ብየሱስ ክርስቶስ እምበር ብግብሪ ሕጊ ዘይጸድቅ ክካብ ፈለጥና ግና ኩሉ ስጋ ብግብሪ ሕጊ ዘይጸድቕ ብክርስቶስ የሱስ አመና
*ሕጂውን ብየሱስ እንተአመንካ ከምእትድሕን ቃል አምላኽ ይብል
ሮሜ10.9-10 እቲ ጽሑፍ ብልቡ ዝአምን ዘበለ አይሐፍርን ይብል እዩ እሞ ሰብ ብልቡ አሚኑ ይጸድቅ ብአፍ ተአሚኑ ይድሕን እዩ ስለዚ ብአፍካ የሱስ ጎይታ ምኻኑ እንተ ነገርካ ብልብኻ አምላኽ ካብ ሙውታን ከም ዘተንስኦ እንተ አመንካ ክትድሕን ኢኻ ብየሱስ አሚንካ ከምዝደሐንካ ብቃል አምላኽ ከተረጋግጽ ትኽእል ኢኻ
ዮው 5.24 እቲ ንቃለይ ድሰመዖ በቲ ዝለአኸኒ ዝአምን ናይ ዘላለም ሂወት አላቶ ንሱ ካብ ሞት ናብ ህይወት ተሳገረ እንበር ናብ ፍርዲ ከምዘይ በጽሕ ብሐቂ ብሐቂ እብለኩም አሎኩ
ዮው 6.47 እቲ ብአይ ዝአምን ናይ ዘላለም ህይወት ከምዘላቶ ብሐቂ ብሐቂ እብለኩም አሎኹ
1ዮው 5.13 ንዓኻትኩ ብስም ወዲ አምላኽ እታምኑ ዘለኩም ናይ ዘልአለም ህይወት ከምዘላትኩም ምእንቲ ኪትፈልጡ ኢለ እየ ዝጽሕፈልኩም ዘለኹ
ሮሜ 8.16-17 መንፈስ ቁዱስ ምስ መንፈስና ኮይኑ ይምስክረልና ፡፡
ሕቶታት
አብ ዓለም ክንደይ መገድታት እለዋ
መገዲ ህይወት መንእዩ
3.ሰብ ንኽድሕን እንታይ ክገብር አሎዎ
4.ምድሐን ብግብሪ ድዩ ብምእማን ንየሱስ
5. ሰብ ብየሱስ አሚኑ ከምዝደሐነ ከረጋግጽ ይኽእልዶ ክልተ መረጋገጺ ሀብ
ካልአይ ምዕራፍ
አድላይነት ጽኑዕ መሰረት
እምነት ክርስትና አብ መጽሐፍ ቁዱስ ከም ህንጻ ተመሲሉ አሎ ናብነት 1ቆሮ 3.9 ንሕና መዓይይቲ አምላኽ ኢና እሞ ንስካትኩም ግራት አምላክ ህናጻ አምላኽ ኢኺም
ኤፈ 2.22 ናስኻትኩም አቡኡ ማሕደር አምላኽ ብመንፈሱ ክትኮኑ ሐቢርኩም ትህነጹ አሎኹም
ንእምነት ክርስቶስ መጽሐፍ ቁዱስ ከም ህንጻ ካብ መሰሎ ዝኮነ ዓይነት ህንጻ ድማ መሰረት ካብ ሀለዎ ብዛዓባ እቲ ጽኑዓ መሰረት ኪንሪኢ ኢና
እቲ መሰረት (ከውሒ)ክርስቶስ እዩ
1ቆሮ 3:11 ብዘይ እቲ ሱሩት መሰረት ንሱ ከአ የሱስ ክርስቶስ ካለ መሰርት ሐደ እካ ከስርት ዝኪእል የልቦን
1ጴጥ 2.6 ስለዚ ከአ እንሆ አብ ጽዮን ሕሩይ ክብሪን እምኒ መአዝን ኤንብር አሎኩ ቡኡ ዝአምን ክአ አይክሐፍርን እዩ ኢሳ 28.16
መዝ 62.3 ንፍሰይ አብ አምላኽ ጥራይ ሀዲአ ትጽቤ ምድሐነይ ካብኡ ይመጽእ አሎ ከውሔይን ምድሐነይን እንባይን ንሱ ጥራይ እዩ አዝየ አይናወጽን
እዘን ዝሬኤናየን ጥቅስታት መሰረት እቲ ናይ ሐቂ ከውሒ የሱስ ምኻኑን መሰረት ክርስትና ንሱ በይኑ ከም ዝኾነን ካልእ መሰረት ክንስርት ከምዘይካአል
በቲ ከውሒ ከመይ ጌርካ ትምስረት
ማቴ 16.13-18 አብዚ ክፍሊ የሱስ ሰባት መን ይብብሉኒ ሐቲትዎም ቡዙሕ መልሲ ሂበሞ ንስኹምከ መን ትብሉኒ ኢልዎም አብዚ ጊዜ እዮ ጴጥሮስ ከምዚ ኢሉ ……….. ንስካ ክርስቶስ ወዲ ህያው አምላኽ ኢኻ ኢሉ መሊሱሉ የሱስ ውን እዚ ሰመያዊ አቦይ እንበር ስጋን ደምን አይገለጸልካን አብዛ ምግላጽ ክልተ ነጥብታት አሎዋ
*የሱስ ንሱ ክርስቶስ ምኻኑ ማለት ዝትቀብኤ መሲህ ፍጹም ሰብ
* የሱስ ንሱ ወዲ አምላኽ ሙኻኑ ማለት ማዕረ አምላኽ ፍጹም አምላኽ የመልክታ
Back to top
Standard View
About | Sitemap JimdoYou can do it, too! Like what you see? Go ahead, create your own free website. Just sign up on http://www.jimdo.com and get started!


text:
ኣብ ሞንጎ ሃገራት ዓለም ዝርአ አፈላላይ ቁጠባ ይኹን ምዕባለ ቴክኖሎጂ ብቐጥታ ምስ ትምህርቲ ዝተተሓሓዘ እዩ። እዚ ማለት ንዘፈር ትምህርቲ ልዑል ትኹረት ብምሃብ ዜጋታተን ዘንቀሓ ሃገራት ካብ መንኮርኩር ምዕባለ ዝዓግተን ዋላ ሓደ ነገር አይህሉን። ብኣንፃሩ ድማ ንዘፈር ትምህርቲ ትሑት ጠመተ ዝህባ ሃገራት ዘይዘርእኦ ስለዘይሓፍሳ ቁጠባዊ ምዕባልአን ትሑት ይኸውን። ስለዚ ትምህርቲ መሰረት ኣብ ዓለምና ዝርከቡ ኩሎም ምዕባለታት እዩ። እተን ኣብዚ ሐዚ እዋን ኣብ ዓለምና ሃፋትምን ሓያላትን ዝበሃላ ሃገራት ብኣጋጣሚ ተዓዲለን ዝረኸበኦ ዘይኮነስ ንዘፈር ትምህርቲ ሳይንስን ቴክኖሎጅን ዝለዓለ ትኹረት ሂበን ብምስረሐን እዩ። ነዚ መሰረታዊ ሓቂ ኣብ ግምት ብምእታው መንግስቲ ኢትዮጵያ ብደረጃ ሃገር ይኹን ክልል ነዚ ዘፈር ልዑል ጠመተ ብምሃብ እናተንቀሳቐሰ ይርከብ። ስለዝኾነ ካብ 1983 ዓ.ም ጀሚሩ ብደረጃ ሃገር ካብ ዝምደብ ሓፈሻዊ በጀት ብማእኸላይ እቲ 25 ምኢታዊ ንዘፈር ትምህርቲ እናተሰለዐ ምምፅኡ ካብ ሚኒስተር ትምህርቲ ዝተረኸበ ሰነድ የመልክት።
ኣብ ትግራይ ክሳብ 1983 ዓ.ም 107 ቀዳማይን ሸውዓተ ካልኣይን ብርኪ ኣብያተ ትምህርቲ ጥራሕ እየን ነይረን። መንግስቲ ዝርገሐ፣ ተበፃሓይነትን ፍትሓውነትን ትምህርቲ ንምርግጋፅ ብዝገበሮ ፃዕሪ ክሳብ መፋርቕ 2009 ዓ.ም ብብርኪ ክልል ልዕሊ 2,070 ቀዳማይ 188 ድማ ካልኣይ ብርኪ ኣብያተ ትምህርቲ ክህነፃ ክኢለን እየን። ከምኡ እውን 76 መሰናድኦ ኣብያተ ትምህርቲ ተሃኒፀን ዜጋታት ብቐረባ ዝመሃርሉ ዕድል ተፈጢሩ ኣሎ። ካብዚ ብተወሳኺ ዩኒቨርሲቲ ዝሓረማ ዝነበረት ክልልና ኣብዚ ሐዚ እዋን ወናኒት ኣርባዕተ ዩኒቨርሲቲ ኮይና ኣላ። ካብኣቶም ዩኒቨርሲቲ መቐለ ሓደ እዩ። ዩኒቨርሲቲ መቐለ ካብ ምምሃር ምስትምሃር ብተወሳኺ ኣብ ልምዓት አገደስቲ እታዎታት ዝኾኑ ምርምራትን መፅናዕትታትን ብምክያድ ቁጠባዊ ዕብየት ክልልና ኮነ ሃገርና ኣብ ምርግጋፅ መሪሕ ተራኡ እናተዋፅአ ይርከብ።
በቲ ኻልእ ገፅ ኣብ ቀፅሪ እቲ ዩኒቨርሲቲ ቀዳማይን ካልኣይን ብርኪ ዘምህር ቤት ትምህርቲ ኣሎ። ዛዕባና እውን ምንቅስቓስ እቲ ቤት ትምህርቲ እንታይ ከምዝመስል ንምድህሳስ እዩ። ኣብ ውሽጢ ቐፅሪ ዩኒቨርሲቲ ቀዳማይን ካልኣይን ብርኪ እንታይ ኣድልዩ? ዝብል ሕቶ ምልዓሉ ግድን እዩ። መምህር ዳዊት ኣረጋይ ርእሰ መምህር እዚ ቤት ትምህርቲ እዮም። እቶም ርእሰ መምህር፣ ቤት ትምህርቲ ማሕበረሰብ ዩኒቨርሲቲ መቐለ ንደቂ መምህራንን ሰራሕተኛታትን እቲ ዩኒቨርሲቲ ብቐረብኦም ንምምሃር ዓሊሙ ካብ 2003 ዓ/ም ጀሚሩ ከይዲ ምምሃር ምስትምሃር ኣብ ቀፅሪ እንዳየሱስ “ኣሪድ” ከም ዝተመስረተ ሓቢሮምልና። ካብ 2009 ዓ.ም ጀሚሩ ግና ቤት ትምህርቲ ማሕበረሰብ ዩኒቨርሲቲ መቐለ ካብ ቀዳማይ ክሳብ 12 ክፍሊ (መሰናድኦ) ንምምሃር ኣብ ከተማ መቐለ ኣብ ትርከብ ጣብያ ኣይናለም ናብ ዝተሃነፀ ቤት ትምህርቲ ብምዝውዋር እቲ ትምህርቲ ብስፍሓት ቀፂልሉ ከምዘሎ መምህር ዳዊት የረድኡ።
ቀንዲ ዕላማ ምጥያሽ እዚ ቤት ትምህርቲ መምህራንን ሰራሕተኛታትን ዩኒቨርሲቲ መቐለ ደቆም ንከምህርሉ እንተኾነ እኳ ኣብ ከባቢ ኣይናለም ካብ ሻምናይ ክፍሊ ንላዕሊ ዘምህራ ኣብያተ ትምህርቲ ስለዘይነበራ ተምሃሮ ናብ ከተማ መቐለ እናተመላለሱ ዝመሃርሉ ኩነታት ስለዝነበረ ነዚ ፀገም ዝቐርፍ እውን እዩ።
ካብ መጀመርያ 2009 ዓ/ም ኣትሒዙ ቤት ትምህርቲ ማሕበረሰብ ዩኒቨርሲቲ መቐለ ትምህርቲ ምሃብ ካብ ዝጅምር ተምሃሮ እቲ ከባቢ ካብ ድኻም፣ ክራይ ገዛን ተወሳኺ ወፃእን ክድሕኑ ክኢሎም እዮም። ብፍላይ ንጣብያ ኣይናለም ካብ ዘዋስነኣ ኣርባዕተ ገጠር ጣብያታት ሻምናይ ክፍሊ ወዲኦም ዝመፁ ተምሃሮ ምስ ወለዶም ኮይኖም ዝመሃርሉ ዕድል ረኺቦም ኣለዉ። እዚ ቤት ትምህርቲ ነዞም ተምሃሮ ብናፃ የምህሮም ስለዘሎ ወለዲ ተምሃሮ እውን ካብ ፀገምን ተወሳኺ ክሳራን ስለዝደሓኑ ሕጉሳት እዮም። እዚ ቤት ትምህርቲ ኣብቲ ከባቢ ንዝርከብ ህዝቢ ማሕበረሰባዊ ግልጋሎት ኣብ ምሃብ እውን እናነጠፈ ይርከብ። ብተወሳኺ ኣብ መላእ ትግራይ ንዝርከባ ኣብያተ ትምህርቲ መርኣያ ብምዃን ኣብ ምርግጋፅ ፅርየት ትምህርቲ መሪሕ ተርኡ ንክዋፃእ ተባሂሉ ዝተሃነፀ እዩ።
ቤት ትምህርቲ ማሕበረሰብ ዩኒቨርሲቲ መቐለ 16 መምሃሪ ክፍሊ ቀዳማይ ብርኪ፣ 16 መምሃሪ ክፍሊ ካልኣይ ብርክን ልዕሊ 20 መምሃሪ ክፍሊ መሰናድኦን አለዉዎ። ብተወሳኺ ህንፃታት ማእኸል ቴክኖሎጂ ሓበሬታን ርክብን፣ ቤተ ፈተነ ኬሚስትሪ፣ ባዮሎጅን ፊዚክስን ከምኡ እውን ተምሃሮ ስነ-ኣካላዊ ብቕዓት ዝመሃርሉ ማእኸል ስፖርት (ጅምናዝየም) ተማሊኦም ኣለዉ። ካብዚ ብተወሳኺ ተምሃሮ ቀዳማይ ብርኪ፣ ካልኣይ ብርክን መሰናድኦን ዘንብብሉ ሰለስተ ነናይ ባዕሎም ቤተ ንባብ (ላይብረሪ) ደረጅኡ ብዝሓለወ ኣገባብ ተሃኒፁ ኣሎ። ከምኡ እውን መድረኻት ማሕበረሰብ ይኹኑ በዓላት እንትህልዉ ኣኼባ ዝካየደሉ ዓብይ መአከቢ ኣዳራሽ፣ ተምሃሮ፣ መምህራንን ካልኦት ማሕበረሰብ እቲ ቤት ትምህርትን ኣብ ትርፊ ግዚኦም ዝዘናግዑሎም ክልተ ህንፃታት “ካፍቴርያ”ን ክሊኒክን ተሰሪሖም ኣብ ቀረባ እዋን ግልጋሎት ንክህቡ ምድላዋት ይውገኑ ኣለዉ።
ዋላ እኳ ህንፀት እቲ ቤት ትምህርቲ ምሉእ ብምሉእ ኣይዛዘም ኣብቶም ዝተሰርሑ ህንፃታት ካብ ቀዳማይ ብርኪ ክሳብ መሰናድኦ እናምሃረ ይርከብ። ብመሰረት እዚ 680 ኣብ ቀዳማይ ብርኪ፣ 385 ኣብ ካልኣይ ብርክን መሰናድኦን ብድምር 1,065 ተምሃሮ እናተምሃሩ ይርከቡ። ህንፀት እቲ ቤት ትምህርቲ ምሉእ ብምሉእ እንትዛዘም ድማ ቁፅሪ ተምሃሮ ክብ ክብል እዩ።
ቤት ትምህርቲ ማሕበረሰብ ዩኒቨርሲቲ መቐለ በቲ ዩኒቨርሲቲ ዝመሓዳደር ከም ምዃኑ ማእኸል ምርምርን መፅናዕትን ንምግባር ኣብ ትሕቲ ዘፈር ትምህርቲ ሳይንስ ክመሓደር ተገይሩ ኣሎ። ከምኡ እውን ኣብቲ ዩኒቨርሲቲ ዝርከባ ኩለን ኮሌጃት ትምህርቲ ማለት እውን ኮሌጅ ትምህርቲ ተፈጥሮ ሳይንስ፣ ሕብረተሰብ ሳይንስን ካልኦት ኣብ ዘፈር ትምህርቲ ዝሰርሓ ኮሌጃትን ናብ ቤት ትምህርቲ ማሕበረሰብ ዩኒቨርሲቲ መቐለ ብምውራድ ምርምርን መፅናዕትን ከካይዳ ዘግብር ኣሰራርሓ ተመዓራርዩ እዩ።
እዚ ቤት ትምህርቲ ካብ ዝጣየሽ ዋላ እኳ ሓፂር እዋን ዝገበረ እንተኾነ ኣብ ምርግጋፅ ፅርየት ትምህርቲ ዘይነዓቕ ምንቅስቓስ እናካየደ ይርከብ። ንኣብነት ኣብ ምርግጋፅ ፅርየት ትምህርቲ መምህር ወሳናይ ግደ ከም ዘለዎ ኣብ ግምት ብምእታው ኣብቲ ቤት ትምህርቲ ኣቆፃፅራ መምህራን ብምደባ እንተይኮነስ ብውድድር እዩ ክኸውን ተገይሩ። ስለዝኾነ ብመሰረት ዩኒቨርሲቲ መቐለ ዘውፅኦ መዐቀኒ ዝሓለፉ መምህራን ጥራሕ እዮም ኣትዮም ከምህሩ ዝኽእሉ። ብመንፅር እቲ መዐቀኒ ዝሓለፉ 62 ቀዳማይ ዲግሪን ልዕሊኡን ደረጃ ትምህርቲ ዘለዎም መምህራን እውን ኣትዮም እናምሃሩ ይርከቡ።
ቤት ትምህርቲ ማሕበረሰብ ዩኒቨርሲቲ መቐለ “እከለ ደረጃ ትምህርቱ ካልኣይ ዲግሪ ስለዝሓዘ ኣብ መሰናድኦ የምህር፣ እከለ ድማ ቀዳማይ ዲግሪ ስለዝሓዘ ኣብ ቀዳማይ ብርኪ የምህር ዝበሃል ኣሰራርሓ የለን። እኳ ደኣስ እቲ ዝለዓለ ፍልጠትን ክእለትን ዘለዎ መምህር ኣብ ቀዳማይ ክፍሊ ንከምህር ከምዝግበር እቶም ርእሰ መምህር ገሊፆምልና። ስለዝኾነ ብመሰረት እቲ ዩኒቨርሲቲ ዘውፀኦ ኣሰራርሓ ብርክት ዝበሉ ካልኣይ ዲግሪ ዝሓዙ መምህራን ኣብ ቀዳማይን ካልኣይን ክፍሊ እናምሃሩ ይርከቡ። እዚ ድማ ህፃናት ካብ ቀዳማይ ብርኪ ኣትሒዞም መሰረት እናሓዙ እንተዓብዮም ናብ ዝለዓለ ደረጃ ትምህርቲ እንትድይቡ “ዝኸብዶም ዓይነት ትምህርቲ ኣይህልውን” ካብ ዝብል ኣምር ብምብጋስ እዩ። ነዚ ኣብ ግምት ብምእታው ንተምሃሮ ቀዳማይ ብርኪ ጠንካራ ሰረትን ስነ ምግባርን ሒዞም ንኽዓብዩ ትኹረት ብምሃብ እናተንቀሳቐሰ ይርከብ። መምህራንን ካልኦት ሰራሕተኛታትን እዚ ቤት ትምህርቲ በቲ ዩኒቨርሲቲ እዮም ዝቑፀሩ። ኣብዚ ቤት ትምህርቲ ዝርከቡ 62 መምህራንን 10 ሓገዝቲ ሰራሕተኛታትን መሃይኦም እቲ ዩኒቨርሲቲ እዩ ዝኸፍሎም። ከምኡ እውን መጓዓዝያ ተምሃሮን መምህራንን፣ ቀዋምን ሃላቕን ናውቲ ትምህርቲ፣ ሕክምናን ካልኦት ኣድለይቲ ነገራትን በቲ ዩኒቨርሲቲ ይማልኡ።
እቶም ኣብ ምርግጋፅ ፅርየት ትምህርቲ ኣድለይቲ ዝበሃሉ እታዎታት፣ ንኣብነት ደረጃኡ ዝሓለወን እኹልን መምህር፣ እኹል መምሃሪ ክፍሊ፣ መፃሕፍቲ፣ ምችው ኩነታት ቀፅሪ ቤት ትምህርቲ፣ ዝርገሐ ቴክኖሎጂ ርክብን ሓበሬታን ወዘተ ብምምላእ ኣብ ምርግጋፅ ፅርየት ትምህርቲ እናነጠፈ ዝርከብ ዘሎ ቤት ትምህርቲ ማሕበረሰብ ዩኒቨርሲቲ መቐለ ኣብኡ ተመዲቦም ዘምህሩ ዘለዉ መምህራን ብቑዓት ኣብ ልዕሊ ምዃኖም ብቑፅሪ እውን እኹላት እዮም። ከምኡ እውን መፃሕፍቲ ነብሲ ወከፍ ተምሃራይ ነናይ ባዕሉ መፅሓፍ ተዋሂቡ እዩ። ብተወሳኺ ተምሃሮ ኣብ ዝተፈላለያ ክለባት ንክሳተፉ ብምግባር ፅርየት ትምህርቲ ንምርግጋፅ እናተሰርሐ ይርከብ። ካብቶም ኣብቲ ቤት ትምህርቲ ተጣይሸን ተምሃሮ ዝሳተፉለን ዘለዉ ክለባት ክለብ ስነ ምግባር ሓንቲ እያ። እቲ ቤት ትምህርቲ በታ ክለብ ኣቢሉ ብስነ ምግባሮም ዝተመስገኑ፣ ኣብ ሰዓቶም ናብ ቤት ትምህርቲ ዝኣትዉን ዝወፁን ከምኡ እውን መምህራኖምን ሕብረተሰቦምን ዘኽብሩ ተምሃሮ ንክፈርዩ ልዑል ትኹረት ሂቡ እናተንቀሳቐሰ ይርከብ። ከምኡ እውን ተምሃሮ ኣብ ኣጠቓቕማ ግዘ፣ ክቡርነት ስራሕ፣ ፍቕሪ ሃገር፣ ግቡእን መሰልን ሓደ ተምሃራይ ዝምልከት ዘለዎም ግንዛበ ንክዓቢ ክለብ ስነ ምግባር ልዑል ኣስተዋፅኦ እናበርከተት ምዃና እቶም ርእሰ መምህር የረድኡ።
እዚ ኮይኑ ቤት ትምህርቲ ማሕበረሰብ ዩኒቨርሲቲ መቐለ ምስቲ ሓዱሽ ምዃኑ ተተሓሒዙ ዘይተማልእሉ ነገራት ኣለዉ። ንኣብነት እቶም ዝተሰርሑ ህንፃታት ኣብያተ መፃሕፍቲ፣ ኣብያተ ፈተነን ክሊኒክን ናውቶምን ክኢላታቶምን ዝተማልአ ኣይኮነን። መብራህቲ ስለዘይኣተወ ምስ ቴክኖሎጂ ሓበሬታን ርክብን ዝተተሓሓዙ ትምህርቲ ፕላዝማ፣ ስራሕቲ ፅሕፈት፣ “ፕሪንተር”፣ “ኢንተርኔት”፣ ፎቶ ኮፒን ካልኦትን ንምስራሕ ፀገማት ኣለዉ። ከምኡ እውን ኣብ ምልማዕ ቀፅሪ እቲ ቤት ትምህርቲ፣ ኣብ ስራሕቲ ሓፁርን ማዕፆታትን እውን ዘይተመልእሉ ኩነታት ኣሎ። ብተወሳኺ ህንፃታት መዘናግዒ ተምሃሮን መምህራንን ዋላ እንተተሰርሑ ሳኣን መብራህቲ ስራሕ ስለዘይጀመሩ ተምሃሮን መማህራንን ምስሖም እናተመላለሱ ክምገቡ ተገዲዶም እዮም። እዞም ዘይተማልኡ ነገራት መኣዝ ከምዝማልኡ ኣብ ዩኒቨርሲቲ መቐለ ዳይሬክተር ስነ ትምህርቲ ሳይንስ ዶክተር ሙሉጌታ ፀጋይ ሓቲትናዮም ነይርና። ዶክተር ሙሉጌታ ከምዝብልዎ፣ ኣብዚ ሐዚ እዋን ብደረጃ ፕሬዚደንት ዩኒቨርሲቲ መቐለ ነዚ ቤት ትምህርቲ ጥቡቕ ክትትል ይግበረሉ ስለዘሎ ክሳብ መፋርቕ 2010 ዓ.ም እቲ ዝተረፈ ስራሕቲ ተዛዚሙ ግልጋሎት ክህብ እዩ።
ብሓፈሻ ዩኒቨርሲቲ መቐለ ኣብ ትግራይ መርኣያ ክኸውን ዝኽእል ደረጅኡ ዝሓለወ ቤት ትምህርቲ ብምህናፅ ናብ ስራሕ ኣሰጋጊሩ ይርከብ። እዚ ቤት ትምህርቲ ካብ ታሕቲ ኣትሒዞም መሰረት ዝሓዙ ህፃናት ንክፈርዩ ትኹረት ምሃቡ ክንደየናይ ብትምህርቲ ዝበሰለ ወለዶ ንምፍራይ ቆሪፁ ከምዝተልዓለ ዘረጋግፅ እዩ። እዚ እናሃለወ እቲ ዩኒቨርሲቲ ብርክት ዝበለ በጀት ብምምዳብ ህንፃታት እቲ ቤት ትምህርቲ ፅቡቕ ኮይኑ ኣብ ምምላእ ክንዲ ዝኸዶ ርሕቐት ብመዳይ ኣናእሽተይ ውሽጣዊ ናውትታትን መሰረተ ልምዓትን ዘሎ ምዝንጋዓት ብቕልጡፍ ብምፍታሕ እቲ ቤት ትምህርቲ ብሙሉእ ዓቕሙ ንክሰርሕ ትኹረት ክገብረሉ ይግባእ።


text:
ኣብዛ እዋናዊት ዓለም: ዝለዓለ ሓላፍነት ሰራዊት ምክልኻል ናይ ዝኾነት ሃገር ምውሓስ ቅዋም’ዩ። ኩሎም ካልኦት ዕማማት ናይ ምክልኻል: ኣብ ውሽጢ እዚ ዓንኬል ዝሕቆፉዮም።ምኽንያቱ ምኽባር ሉዓላውነት: ተሳታፍነት ኣብ ሃገራዊ ልምዓት፡ ምስታፍ ኣብ ሃገራዊ በዓላት ወዘተ ኣብ ትሕቲ ምኽባር ቅዋም ዝርከቡ ዝርዝራት ስለዝኾኑ።
ሓይልታት ምክልኻል ኤርትራ ውን እዚ ውራይዚ እዩ ቀንዲ ዕማሙ። እቲ ኣብ መሰረታት ናይቲ ናጽነት ብኸቢድ ዋጋ ዜረጋገጸ ሓይልታት ሰውራ ኤርትራ ዝተሃንጸ ሰራዊት ምክልኻል ኤርትራ፣ ቀዲሙ ንናጽነት ደሓር ድማ ዶባት ንምኽባር ዝኸፈሎ መስዋእቲ : ስለ ብቕዋም እተመሓደርን ፣ናይ ህዝባ እትኸውን ኤርትራን ምበር፣ ስለ ሓደ ጉጅለ ወይ ስርዓት ኣይነበረን።ሓይልታት ምክልኻል ኤርትራ – ናይ ህዝቢ ኤርትራን ናይቲ ንኤርትራ ዓንዲ ቤት ዝኾና ቅዋም ኤርትራን እምበር ናይ ሓደ ሰልፊ ወይ ግንባር ዋኒን ኣይኮነን።
ኣብ ጥሪ 21: ንዴሞክራስያዊ ለውጢ መስዋእቲ ዝኸፈሉ መኮንናት ሓይልታት ምክልኻል ኤርትራ ፣ካብዚ እምንቶንዚን ካብዚ ሃገራዊ እጃም እዚን ብምብጋስዮም። ክንዲ-ዝኾነ’ዩ ድማ እቲ ፍጻሜ ውጽኢቱ ብዘየገድስ መላእ ህዝቢ ኤርትራ ብሓደ ባህጊ ዝዓጎጎ።
እትም ውፉያት ፣ኣብ ቃልሲ ንናጽነት ብዙሕ እዋን ዝደመዩ – ዝተዋግኡን ዜዋግኡን – ሓርበኛታት ኮይኖም ፣ ሕቶኦም ሕቶ ህዝቢ ኤርትራ ብቐንዱ ድማ ‘ንግስነት ሓደ ሰብኣይ ተኣልዩ ብንግስነት ቅዋም ይተካእ’ ዝብልዩ ኔሩ።
እታ ደምን መስዋእትን ብጾቶምን ናቶምን ከፊሎም ዜምጸእዋ ናጽነት፣እታ ዶባታ ከይድፈር ዳግም ዝተበጀዉላ ሃገር፣ዘይከምቲ ንሶምን ቀቢሮሞም ዝመጹ ብጾቶምን ዝተመነይዎ፣ መጻወቲ ውሑዳት ኪትከውን ምርኣይ ሕልነኦም ስለዘይፈቐደሎም እዮም : እቲ ልዕሊኦም ዝርከቡ ጀነራላት ኪገብርዎ ዝግባእ ተበግሶ ወሲዶም ንለውጢ ዝነቐሉ።
ካብ እዋኑ: ዕላመኦም ብመስዋእቶም ራህዋ ብዙሓት ምርግጋጽ ስለዝነበረ ፣እቶም ጀጋኑ: ስርሒት ይፍጽሙሉ ኣብ ዝነበሩ እዋን :ወዲ ዓሊ ኪስዋእ ከሎ: ኣብረሃም ገብረሚካኤልን ኣለም ግዝዋን በርሀ ዕንሹን ተኸቢቦም ድሕሪ ምትሓዞም ተረሺኖም ድዮም ወይስ ብህይወት ይሳቐዪ ኣለዉ ብዕሊ ዝፍለጥ ነገር የለን።
እዞም ጀጋኑ ሽሕኳ 3/4 ናይ ዕድሚኦም ንናጽነትን ምኽባር ሉዓላውነትን ዝወፈዩ ግን ከኣ ብዘይ ደሞዝን ካሕሳን ዝነብሩ እንተነበሩ፣ኣብ ፎርቶ ዘልዓልዎ ሕቶ ናይ ህዝቢ ሕቶ እምበር ናቶም ናይ ውልቆም ወይ ናይ ሰራዊት ምክልኻል ጥራይ ኪኸውን ኣይመረጹን።ጠለባቶም ሃገራዊን ፖለቲካዊን እምበር ናይ ሰራዊትን መነባብሮን ሕቶ ኣይነበረን። ዘይከምቲ ኣብ ካልኦት ሃገራት ወተሃደራት ዝገብርዎ ናይ ደሞዝ ወይ ማዕርግ ወሰኽ ኣቤቱታ፣ እዞም ጀጋኑ ፎርቶ ልበኖኦም ኣስፊሖም ቅዋም ክትግበር፣ ብዘይ ፍርዲ ዝተኣሰሩ ኣሽሓት ንጹሃት እሱራት ኪፍትሑ ፣ህዝቢ ኤርትራ መሰላቱ ኪኽበርዮም ኪሓቱ መሪጾም።
እዚ ብሱል ኣገባብ ንክቡር ባህሊ ሓይልታት ምክልኻል ዜንጸባረቐ’ዩ ኔሩ።ብማዕሪኡ ድማ ንተራ ሓይልታት ምክልኻል ኣብ ምብቓዕ ስቓይ ህዝቢ ኤርትራ ዜዘኻኸረዩ።ሰራዊት ኣብ ዝኾነት ሃገር ናይ ለውጢ ልኡኽዩ። ብፍላይ እቲ ህዝቢ ዜቐድም ሰራዊት ተርኡ ብግቡእ እንተተጻዊቱ፣ናይ ሓንቲ ሃገር ዋሕስ ድሕነትዩ።ግብጺ ናብ ገደል ኣብ ዘምረሓትሉ እዋን ብሰራዊት ምክልኻል ናይታ ሃገር ዝተወሰደ ናይ ድሕነት ስጉምቲ፣ ቱርኪ ናብ ጸድፊ ኣብ ዝተጓዕዘትሉ እዋን ብመራሕቲ ሰራዊት ቱርኪ ዝተኸፈለ መስዋእቲ ናይ ቀረባ እዋንን ናይ ቀረባ ጆግራፍን ኣብነታት ንኣዘዝቲ ሰራዊት ኤርትራዮም።
መራሕቲ ሓይልታት ምክልኻል ንኤርትራን ህዝባን ንነብሶም ብዝጥዕሞም መነጽር ጥራይ እንተርእዮማ ዓቢ ናይ ታሪኽ ገበን’ዩ ኪኸውን። ነብሶምን ብጾቶምን ታሪኾም ተቐንጢጡ እንዳደስከሉን እንዳተዋረዱን፤ ነቲ ውርደት ደኒኖም ኪቕበሉ እቲ ለቢሶሞ ዘለዉ ወተሃደራዊ ልብሲን ጽሩራታትን ብዓቢኡ ድማ ሕድሪ ናይቶም ትማሊ ቀቢሮሞም ዝመጹ ሰማእታት ዘፍቅደሎም ኣይኮነን።
ስለዚ መራሕቲ ምክልኻል ኤርትራ፤ እቲ ኣብ ጥሪ 21 ዝተጀመረ ገዚፍ ዕማም ብምዝዛም ፣ ኤርትራ ብቕዋም እትመሓደር፣እሱራታ ዝተፈትሑ : ህዝባ ብሰላምን ሓርነትን ዝነብረላ ሃገር ኪትከውን እጃሞም ኬልዕሉ እዋኑ ዝሓቶም ዘሎ ታሪኻዊ ሓላፍነቶምዩ።መላእ ህዝቢ ኤርትራ ኣብ ውሽጥን ወጻእን ለውጢ ብሓይልታት ምክልኻል ኤርትራ ኪመጽእ ብሃንቀውታ ዝጽበየሉ ዘሎ ምኽንያት ድማ- ካብዚ መጎታዊ ሓቂ ዝነቅልዩ።


text:
ኣብ ኩሉ ሃይማኖታዊ እምነታት ይኹን ብሕታዊ ህይወት ደቂ ሰብ፡ ሓድሽ ዓመት ናይ ምሕረት እዋን ኢዩ። ምእታው ሓድሽ ዓመት ናይ ይቕረ ምብህሃልን ምትዕራቕን ኣጋጣሚ ኢዩ። ምስግጋር ዘመን ሓድሽ ምዕራፍ ንምጅማር ዘተባብዕ መላግቦ ኢዩ።
ወዲ ሰብ ቅኑዕ ኪገብር ኣጋጣሚ ከድልዮ ኣይግባእን፡ የግዳስ ከም ሓድሽ ዓመት ዝኣመሰሉ ኣጋጣሚታት ሰብ ነቲ ዝሓለፎ ዕድል ኪኽሕስ፡ ድራኸ ይኾኖ። ስለዚ ኢዩ ድማ ሰባት ንሓድሽ ዓመት ሰናይ ተግባራቶም ዝህቡላ ዕለት ኪትከውን ዝመርጽዋ።
ስለዝኾነ ንጽጉማት ምሕጋዝ፡ ሕሙማት ምብጻሕ፡ ምስንብስኻ ገምጊምካ ነቲ ጽቡቕ ምቕጻል ነቲ ሕማቕ ምውጋድ፡ ብደረጃ ሃገር ይኹን ውልቀሰብ ልሙድ ተርኢዩ ኢዩ። መራሕቲ መንግስታት ኣብ ሓድሽ ዓመት እሱራት ይፈትሑ፡ ምሕረት ይህቡ፡ ህዝቢ ዘይፈተዎ ኣካይደኦም የዐርዩ። ይትረፍ ንህዝቢ ዝውክሉ መግስታት፡ ከም ዳዒሽ ዝኣመሰሉ ዕሉላት ደማውያን ከይተረፉ ንዝኣሰርዎም ምሕረት ዝገብሩሉ እዋን ኣሎ።
ብባርባራዊ ግፍዕታቱ ዝልለ ዝነበረ መንግስቱ ሃይለማርያም ንኣብነት ሓንሳብ ብምኽንያት ናይቲ በዓል ኣብዮት ዝብሎ፡ ሓንሳብ ብምኽንያት ፋሲጋ ወይ ዒድ እሱራት ይፈትሕ ምንባሩ፡ ክሳብ ንሙሩኻት ኩናት ተጋደልቲ እውን ከይተረፈ ምሕረት ይህብ ምንባሩ ይሕበር።
ኣብ ኤርትራ ከምዚ ዓይነት ተግባር ተገይሩ ኣይፈልጥን። ሎሚ ዓመት እውን ኪግበር ከምዘይኮነ ብኣግኡ ግንዙብ ኢዩ። ምኽንያቱ ብስቓይ ሰባት ንዝድሰት ሳዲስት፡ ናይ ካልኦት ምሕረትን ሓጎስን ማለት ንዕኡ ስእነት ደስታ ኢዩ። ባህታ ናይቲ ሳዲስት መራሒ ምሉእ ብምሉእ ኣብ ስቅያት ህዝቢ ኢዩ ዝሙርኮስ። ህጻናት ኣብ ኣብያተ ማእሰርቲ ኪሳቐዩ ከለዉ ልቡ ይርስርስ፡ ኣረጋውያን ኣብ ማእሰርቲ ኪበልዩን ብሰንኩ ኪሞቱ ከለዉን ብደስታ ረፍ ኢሉ ይድቅስ። ዕለት 31 ታሕሳስ ድሮ ሓድሽ ዓመት ብኣልኮልን ካልእ ዝሩግ ባህርያቱን ክብዕልግ ከሎ፡ እቶም እሱራት ኣብ ጸላምን ጎዳጉዲን ክሳቐዩ ይረኣዮሞ ደስትኡ ሰማይ ይዓርግ።
ስለዝኾነ ህዝቢ ኤርትራ ብስቓዩ ዝድሰት ሳዲስት መራሒ ከምዘለዎ ተገንዚቡ ፎቐዶ ሓድሽ ዓመት ዘይክውንነታዊ ትጽቢት ኪገብር ኣይግባእን። እቲ ሳዲስት እንተኽኢሉ ኣብ ድሮ ሓድሽ ዓመት ኣብ ዘሎ ቅንያት ዝያዳ እሱራት ኢዩ ኪውስኽ፡ ምኽንያቱ እቲ ሳዲስት ዛሩ ዘፍ ዝብል ቆልኡ ዝያዳ ስቅያት ህዝቢ ምስዝርኢ ጥራይ ኢዩ። ኣብ ቅንያት ሓድሽ ዓመት እዚ ዓንቀጽ’ዚ ንምውሓጡ መሪር ኪኸውን ይኽእል’ዩ፡ የግዳስ እቲ መሪር ሓቂ ንሱዩ።


text:
3 ሚያዝያ 2016 ከም ጥሪ 21 ብኽብረት ክትዝከር ዝግባኣ ዕለትያ። ምኽንያቱ ሽሕ’ኳ ብዙሕ ሰብ እንተዘየስተውዓለላ; እታ ሰንበት ናዕቢ ህዝቢ ከተባርዕ ቀሪባ ዝነበረት ዕለተ ሰውራ ኢያ። 3 ሚያዝያ 2016 ሰንበት ድሕሪ ቀትሪ፤ ህዝቢ ኤርትራ ንመጀመርታ ግዜ ምስቲ ዝዕምጾ ዘሎ ስርዓት ፊተ ፊት ዝገጠመላ ህሞት ኢያ። ዝወዓሉ ከምዝነገርዎ፤እታ ዕለት ናህራ ንቑሩብ ግዜ እንተትመጥጥ እታ ባርዕ ህዝባዊ ሰውራ ዝወለዐት መዓልቲ ክትከውን ምኸኣለት ነይራ።
እዚ ይኹን እምበር እታ ዕለት ከም ዝጠቖጽየት ዕለተ ሰውራ ክትቁጸር የብላን፥ ብኣንጻሩ ኣብ ቃልሲ ንዓመጽ ሓደ ስድሪ ንቕድሚት ዝወሰኸት ኢያ፤ ምኽንያቱ እታ ናይ ከባቢ ጃልያ ሰንበት፤ ካልእ ንዓኣ ዝመስላ ናይ ሰውራ ዕለታት ንኽመጻ በሪ ዝኸፈተት ስለዝኾነት።
ከምዝዝከር ዓሚ ልክዕ ኣብዚ ቅንያት ኣብ ማእከል ከተማ ኣስመራ ዝተፈጸመ ኣልማሚ ቅትለት ቀዳማይ ዓመቱ ገይሩ። እቲ ዝገርም እቲ ዝቐተለን ዝገፍዐን ነቲ ፍጻመ ምርስዑ ኣይኮነን፤ እንታይ ደኣ እቶም ደቁ ዝተቐዘፍዎ ህዝቢን እቲ ዝተቐተለ ወገንን ነታ ዕለት ምርስዑ እምበር።
ንባዕሉ ካብ ዓሚ ኣብ ዝኸፍአ ሎሚ ዘሎ ህዝቢ ኤርትራ፤ ንቕትለት ደቁ ንቕዝፈት ዕለት ልሙድ ህይወቱ ገይሩ ክወስዶ የብሉን። ከምኡ ጌሩ ንዓመጽ እንተለሚድዎ ህይወቱ ኣብ ሓደጋ ከእቱ ኡትይ፥ ምኽንያቱ ናይ ምልኪ ሓደጋ ንሶም እቶም ምልካውያን ስለዘለዉ ኣይኮኑን። ንሶም እሞ ንዓመጽ ዝተዓጥቁ ሓይልታት ኢዮም። ንምልኪ ዝያዳ ሓደጘኛ ዝገብሩ ህዝቢ ነቲ ምልካዊ ህይወት ክለምዶ እንተጀሚሩ ኢዩ።
ህዝቢ በቶም ዝልእኮም መሓውራቱ ኣቢሉ፤ ኣብ እዋኑ ንጠንቂን ድሒሩ ዝሰዓበ ምዕባሌታትን ናይቲ ብ 3 ሚያዝያ ኣብ ማእከል ከተማ ኣስመራ ዝተፈጸመ ኣልማሚ ቅትለት ‘እተጽንዕ’፥ ሓሙሽተ ዝኣባላታ ወተሃደራዊት ሽማግለ ቆይማ ምንባራ ኣብ እዋኑ እኳ ገሊጹ እንተነበረ፤ እቲ ዘረባ ንሃልኪን ምቕሻሽን ከምእተባህለ ዘይገመቶ ሰብ ኣይነበረን።
ምኽንያቱ መንዩ ንመን ክሓትት። ኣየናይ ቅዋም፤ ኣየናይ ሕጊ፤ ኣየናይ ስርዓት ኣሎ ኢዩ እሞ ከምዚኦም ዝኣመሰሉ ጉዳያት ክጻረዩ።
ምንጭታት ሬድዮ መድረኽ ኣብ እዋኑ ከምዝገለጽዎ ፥ እቶም ኣብ ኣስመራ ብጥይት ዝተቐዝፉ መንእሰያት ስቓዮም ኣብ መዓስከር ኮርመናዕ ካብ ዝነበረሉ እዋን ኢዩ ጀሚሩ። ወዮ ደኣ ኣስመራ ከተማ ስለዝኾነት እቲ ናይ ኣስመራ ቅትለት ተፈሊጡ እምበር ካብኡ ዝኸፍአ ህይወቶምሲ ኣብ መደበራት ታዕሊም ኣብዝነበሩሉ እዋን ኢዩ። እቶም ብእዚ ምዕራብ ዝምእከሉ ናይቲ መዓስከር ኣዘዝቲ፤ ኣብ ልዕሊ እቶም ኣብ ኮር-መናዕ ዝነበሩ’ሞ ካብ ኮርመናዕ ናብ ዓሰብ ክሰጋገሩ ኣብ ከተማ ኣስመራ ኣብ ሓደጋ ዝወደቚን መንእሰያት ዝጸንሖም ኣተሓሕዛ ኣዚዩ ኣሰቃቒ ኢዩ ነይሩ።
ድሒሮም ዝተረጋገጹ ጸብጻባት ከምዝሕብርዎ፤ እቲ ኣብ መንጎ ኣዘዝቲ ሰራዊትን እቶም ንጹሃት መንእሰያትን ዝነበረ ምትፍናን ኣቐዲሙ ከምዝጀመረ፥ እቶም መንእሰያት ኣብ መዓስከር ኮር-መናዕ ኣብ ዝነበሩሉ እዋን፤ ማለት ብ 30 መጋቢት 2016 ኣብ ሞንጎ ተዓላሞን ኣባላት ሓለዋ እቲ መዓስከርን ዘጋጠመ ሂወት ሓያሎ ሰባት ዘጥፈአ ጎነጽ ከምዝነበር ይሕበር። ኣብታ ዕለት እቲኣ ኣብ ልዕሊ ዓሰርተታት ካልኦት ተዓለምቲ ውን መቚሰልቲ ከምዝሰዓበ ይፍለጥ።
ደጋጊሙ ከምዝሕበር ኣዘዝቲ መዓስከር ኮርመናዕ ኣብ ልዕሊ’ቶም ካብየ ከባቢታት ሃገር ተገፊፎምን ዶብ ክትሰግሩን ከተስግሩን ፈቲንኩም ተባሂሎምን ክዕለሙ ዝጸንሑ መንእሰያት ክኽተልዎ ዝጸንሑ ኣተሓሕዛ ኣዚይ ዘስካሕክሕ ኢዩ ። ናይዚ መርኣያ እቶም ኣዘዝቲ ነቶም ተዓላሞ ነዛ ዓይኖም ንስድራቤቶም ክርእዩ ዘይምፍቃዶም ኢዩ።
እቶም ኣዘዝቲ ነቶም ኣብ ኮርመናዕ ዝነበሩ ታዓለምቲ ታዕሊሞም ወዲኦም ብመንገዲ ኣስመራ ናብ ዓሰብ ክብገሱ ሙኻኖም ምስሓበርዎም እቶም ተዓለምቲ ተገፊፎም ምስወጹ ንስድረኦም ክርእዩ ዕድል ስለዘይረኸቡ ዕረፍቲ ክወሃቦም ሓቲቶም ተኸሊኦም እዮም። ድሮ ግን ብኣስመራ ኣቢሎም ናብ ዓሰብ ከምዝኸዱ ስለዝተሓበሮም፤ እቶም ብናፍቖት ስድረኦም ዝሳቐዩ ዝነበሩ ተዓላሞ፤ ኣብ’ቲ መዓስከር እንከለዉ ብተንቀሳቐስቲ ተሌፎናት ምስ ስድራኦም ብምርኻብ ስድረኦም ኣብ ጽርግያታት ጸኒሖም ነዛ ዓይኖም ክርእይዎም ሓበርዎም። እቲ ናይ 3 ሚያዝያ ፍጻሜ ድማ በዚ ቀሊል ክግበር ዝነበሮ ግህሰት መባኣታዊ መሰል ሰብ ብምጥሓሱ ኢዩ ኣጋጢሙ።
እቶም ብ10 መካይን ተጻዒኖም ካብ ኮርመናዕ ብመንገዲ ኣስመራ ናብ ዓሰብ ከምርሑ ዝተመደበሎም መንእሰያት ፥ ሒዘነኦም ዝተበገሳ መካይን ኣስመራ ከይረገጻ ብመንገዲ በለዛ ቤትገርግሽ ክሓልፋ ተመዲቡ እኳ እንተነበረ፤ መራሕቲ መካይን ካብ ላዕለዎት ኣባላት እዚ-ምዕራብ ብከተማ ኣስመራ ሰንጢቖም ክሓልፉ ትእዛዝ ስለዝመጸኦም፤ ነተን መካይን ናብ ጽርግያታት ማእከል ኣስመራ ኣምሪሖመን። እዚ ሓበሬታ እዚ ካብ ቃለ ምስክርነት ገለ መራሕቲ መካይን ዝተመዝገበ’ዩ።
ኮይኑ ድማ እቶም መንሰያት ንነዊሕ ዓመታት ኣብ ማእሰርቲን ታዕሊምን ብሰንኪ ምንባሮም ንዓመታት ዘይረኣይዎም ስድራቤቶም ንምርካብ፤ ካብ መካይን ክዘሉ ጀመሩ። እባላት ሓለዋ ኣብ ልዕሊ እቶም መንእሰያት ቶኽሲ ስለዝኸፈቱ ድማ ካብ 20 ዘይውሕዱ መንእሰያት ህይወቶም ሓሊፉ። ኣብ እዋን እቲ ፍጻሜ ነገራት ኣጓሃሂርኩምን ዘይዕጉብነትኩም ብግህዶ ኣድሚጽኩምን ተባሂሎም ካልኦት ዓሰርተታት ስድራቤታት ተኣሲሮም። ብተወሳኺ ኣብ ጎደናታት ዝነበሩ ሰላማውያን ሰባትን ካብ መካይን ዘሊሎም ክሃድሙ ዝተታሕዙ ልዕሊ 80 መንእሰያትን ኣብ ግሉል ከባቢታት ከተማ ኣስመራ ከምዝቕየዱ ብምግባር ብኣባላት ሃገራዊ ድሕነት ዘስካሕክሕ መርመራታት ተኻይዱሎም።
ድሕሪ’ቲ ናይ 3 ሚያዝያ ፍጻሜ ካብ ህዝቢ ክለዓል ዝኽእል ነድሪን እቲ ነድሪ ተዋህሊሉ ከትርሮ ዝኽእል ተቛውሞን ንምግታእ ዘኽእሉ ሜላታት ብምህንዳስን፤ ካብ ሃገራዊ ድሕነትን ወተሃደራዊ ሽማግለን ዝተወከለት ኣካል ሓላፍነት ተዋሂቡዋስ ማእሰርትን ምስዋንር ብሰፊሑ ከተተግብሮ ጸኒሃ ኣላ።
መልእኽቲ ናይዚ ዓመቱ ዘቕጸረ ቅዝፈት፤ ኣብ መዓስከር ኮርመናዕን ድሒሩ ኣብ ማእከል ከተማ ኣስመራን ዘጋጠመ ክስተት ወይ ውን ኣብ ልዕሊ መንእሰያት ዘሎ ቀጻሊ ግህሰት፤ ህዝቢ ባዕሉ መወዳእታ ተዘይፈጢሩሉ መወዳእታ ክህልዎ ከምዘይኮነ ኢዩ። መንእሰያት ገና ኣብ ኣብያተማእሰርቲ ይበልዩን ይሓሩን ኣለዉ።
ብዙሓት ሰባት ናይ 3 ሚያዝያ 2016 ፍጻመ ነቲ ኣብ ኤርትራ ዝመጽእ ለውጢ ንምብራዕ ቀሪባ ዝነበረት ዕለት ኢያ ዝብሉሉ ምኽንያት ድማ ንሱዩ ኢዩ፥ ምኽንያቱ ህዝቢ ዳርጋ ነቲ ናዕቢ ንምልዕዓል ተወዲቡስ ነቶም ብረት ሒዞም ዝነበሩ ዝቐትሉ ዝነበሩ ወተሃደራት ክደፍሮምን ደው ከብሎምን ፈቲኑ ነይሩ፤ ከምዚ ዓይነት ድፍረትን ምልዕዓልን ምናልባት ካብቶም ውሑዳት ኣብ ኤርትራ ዝተራእዩ ምውድዳብ ኢዩ ክበሃል ይከኣል።
3 ሚያዝያ መጀመርታ ናይቲ ዘይተርፍ ህዝባዊ ናዕቢ ክትከውን ትኽእል ኢያ። ለውጢ ካብ ውሽጢ ብህዝቢ ከምዝመጽእ ድማ ዘመስከረት ዕለት ኢያ፤ መጀመርተኣ መዛዘዝሚ ክህልዎ ዘየጠራጥር ሓቂዩ፤ ምኽንያቱ ዝባን ህዝቢ ረጊጹ ንመዋእሉ ዝነብር ምልኪ ስለዘየሎ።


text:
በስመ አብ ወወልድ ወመንፈስ ቅዱስ አሐዱ አምላክ!
ዕሥራን ኣርባዕተን ካህናተ ሰማይ
ብርግጽ ኣብ ዙርያ ዝፋን ጐይታ ዚቖሙን ዘመስግኑን ክቝጸሩ ዘይከኣሉ ኣእላፈ ኣእላፋት ሠራዊተ መላእክት ከምዘለዉ በዓል ራእይ ነቢይ ዳንኤል(ዳን. 7፡10) ደኣ ይግለጽ እምበር፡ ብፍሉይ ድማ ዕሥራን ኣርባዕተን ሊቃናት ካህናተ ሰማይ ከም ዘለዉ ኣብ ራእይ ዮሓንስ ተጻሒፉ ኣሎ። (ራእ. ዮሓ. 4፡10) ዕሥራን ኣርባዕተን ካህናተ ሰማይ ኣብ ቅድሚ ሰማያዊ ኣምላኽ ዓቢይ ኽብሪ ዘለዎም፡ ኣብ ዕሥራን ኣርባዕተን ተሸይሞም ዕሥራን ኣርባዕተን ሰዓት ንሰማያዊ ንጉሥ ዘመስግኑ፡ ጸልዮም ንርእሶም ሓልዮም ዓስቦም ተቐቢሎም ዝነብሩ ሰማያውያን መላእኽቲ እዮም። ቅዱስ ዮሓንስ ኣብ ራእዩ ንኽብሮም ኪገልጽ ከሎ ፃዕዳ ልብሲ ለቢሶም፡ ኣኽሊል ደፊኦም ኣብ ዙርያ ዝፋን ጐይታ ድማ ዕሥራን ኣርባዕተን ዝፋናት ተዘርጊሕሎም ንኪቕመጡ ክብሪ ከም ዝተዋህቦም ደጋጊሙ ይዛረብ። (ራእ. ዮሓ. 4፡4) ብሓፈሻ እቲ ናቶም ኣገልግሎት ፦
1. ንእግዚአብሔር ኣምላኽ ዘቕርብዎ ኣገልግሎት
ነቲ ኣብ ዝፋን ዝተቐመጠ ንዘለዓለም ዓለም ሕያው ኾይኑ ዚነብር እግዚአብሔር ኣምላኽ ፍግም ኢሎም እናሰገዱን ኣኽሊሎም ኣብ ቅድሚ እቲ ዝፋን ኣንቢሮምን “ ኦ ጐይታናን ኣምላኽናን፡ ንስኻ ክቡርን ምስጉንን ኃያልን ኢኻ። ከመይ ብዘሎ ኵሉ ንስኻ ፈጠርካዮ፡ ዅሉ ፍጥረት ድማ ብፍቓድካ ጸኒዑ ኣሎ” እናበሉ፡ ለይትን መዓልትን ከየቋረጹ የመስግኑ። ( ራእይ 4፡10-11)
2. ንደቂ ሰባት ዚገብርዎ ኣገልግሎት
ነቶም ብእግዚአብሔር ዝኣምኑ ሰባት ብዝተፈላለየ መንገዲ የገልግሉ። ንኣብነት፦ ጸሎት ቅዱሳን ናብ ኣምላኽ የቕርቡን ኅዙናን የጸናንዑን (ራእ 5፡5-8)፡ ኅቡእ ራእይ ንቅዱሳን ይትርጕሙ ( ራእ 7:13-14 )።
ኣብ ምድሪ ዘሎ መንፈሳዊ ሥርዓተ ኣገልግሎት ብምሳሌ እቲ ኣብ ሰማይ ዘሎ ሥርዓት ዝተሠርዐ ብምዃኑ፡ ኣብ ቅድስት ኦርቶዶክስ ተዋሕዶ ቤተ ክርስቲያን ብምሳሌ ኣገልግሎት ናይዞም ዕሥራን ኣርባዕተን ካህናተ ሰማይ ዝሥራዕ ማኅሌትን፡ ማዕጠንትን ተሠጥዎ ምቕባልን ብሓፈሻ ናይ ምስጋናን ኣገልግሎትን ሥርዓት ኣሎ።
ስለዚ ዕሥራን ኣርባዕተን ካህናተ ሰማይ ንእግዚአብሔር ብምስጋና ዘገልግሉ፡ ከምኡ ውን ናብ እግዚአብሔር ጸሎት ምእመናን ዘዕርጉን ካብ እግዚአብሔር ንደቂ ሰባት ምሕረት ዝልምኑን እሙናት ተራዳእትን ኣማለድትን ምዃኖም ንኣምንን ንምህርን።
ተራዳእነቶም ኣይፈለየና!
ወስብሐት ለእግዚአብሔር
ወለወላዲቱ ድንግል
ወለመስቀሉ ክቡር !


text:
ሓላፊ ፕሮቶኮል ቀ/ሚ ኢትዮጵያ ፖለቲካዊ ዑቕባ ክሓትት ኣብ ኣሜሪካ ከምዝተረፈ ንቪኦኤ ሓቢሩ።
ኣብ ቤተመንግስቲ ኢትዮጵያ ንልዕሊ ዕስራ ዓመት ከም ዝሰርሐ ዝገለጸ ኣቶ ባዬ ታደሰ ተፈሪ፡ ናብ`ዚ ናብ ኣመሪካ ዝመጸ፡ ናብ ዋዕላ ሕቡራት ሃገራት ምስ ቀ/ሚ ሃይለማርያም ደሳለኝ ምዃኑ ጠቒሱ`ሎ።
እቲ በዓል-ስልጣን ንድምጺ ኣሜሪካ ኣብ ዝሃቦ ቃለ-መጠይቕ፡ ፖለቲካዊ ዑቕባ ክሓትት ዝወሰንክሉ ምኽንያት፡ ኣብ መንግስቲ ኾነ ኣብ ሓይልታት ጸጥትኡ ዝተፈጥረ ዓብይ ምክፍፋል ንዓይ`ውን ኣብ ዘስግእ ደረጃ ስለዘውደቐኒ ኢሉ።
“ ነዚ ዘብቅዓኒ ምኽንያት፡ ኣብ መንግስቲ ተፈጢሩ ዘሎ ሽግርን፡ ኣብ ልዕለይ ዝተገብረ ምፍርራሕን ንህይወተይ ኣስጋኢ ስለዝኾነ`ዩ። ኣብ ክልል ኣምሓራ ኣብ ዝነበረ ሽግርን ሓደሓደ ነገራትን፡ ብኣባላት ጸጥታ፡ ንስኻትኩም ኣብ`ዚ እናሃለኹም፡ ንሕና ኣብኡ ኹናት ነካይድ ኣለና ዝብል ምፍርራሕ በጺሑኒ`ዩ።”
እቲ ሓላፊ ፕሮቶኮል ቀ/ሚ ሃይለማርያም ዝነበረ በዓልስልጣን፡ ሓለፍቲ ጸጥታ ናብ ቤት-ጽሕፈት ቀ/ሚ ኣትዮም ክጉርጉሩ ኣብ ዝኣትውሉ እዋን፡ እቲ ምስሕሓብ ይፍጠር ከምዝነበረ ብምግላጽ፡ ንቀ/ሚ ሃይለማርያም፡ ቤት-ጽሕፈቶም ከምዝተጎርጎረ ኣይነግሮምን ኔረ-ምኽንያቱ ኣብ ሓደጋ ከውድቖም ስለዝይደለኹ ኢሉ።
ምሉእ ትሕዝትኡ ኣብ`ዚ ምስማዕ ይክኣል።


text:
ካብ 1-31 ጥሪ 2012 ዓ.ም 1545 ኤርትራውያን ስደተኛታት ናብ መደበር ስደተኛታት ሸገራብ፡ ሱዳን ኣትዮም። ዝርዝር ናይ’ዞም ናብ ሸገራብ ዝኣተው 1545 ስደተኛታት ድማ፡ ከም’ዚ ዝስዕብ ኢዩ።
ካብ 1 ጥሪ 2010 ክሳብ 31 ጥሪ 2012 ኣብ ሱዳን፡ መደበር ስደተኛታት ሸገራብ፡ ዑቝባ ዝሓተቱ ብዝሒ ኤርትራውያን ስደተኛታት 48,492 (46,947 + 1545) በጺሑ ኣሎ።
ኣብ ጉዕዞ ንስደት እናሃለዉ፡ ብወተሃደራት ግብጺ ኣብ ሓውሲ ደሴት ሲናይ ተታሒዞም ኣብ ቤትማእሰርቲ ዝሳቐዩ ዝነበሩ’ሞ ናብ ኤርትራ ብሓይሊ ናይ ምምላስ ሓደጋ ከንጸላልዎም ዝጸንሐ፡ 42 ኤርትራውያን ስደተኛታት፡ ብምትሕብባር ኤምባሲ ኢትዮጵያ ኣብ ግብጺ፡ ናብ ኢትዮጵያ ከምዝኸዱ ምንጭታት ሓቢሮም።
ውልቀምልካዊ ስርዓት ህግደፍ፡ ካብ ስደት ብግዴታ ንምዝለሱ ኤርትራውያን ናይ ምእሳርን ምስቓይን ኣመል ስለዘለዎ፡ ኣብዚ እዋን’ዚ፡ ኤርትራውያን ስደተኛታት ናብ ኤርትራ ካብ ዝምለሱ ናብ ካልኦት ሃገራት፡ ብፍላይ ድማ ናብ ኢትዮጵያ ከይዶም ክዕቆቡ እዮም ዝመርጹ።
መንግስቲ ኢትዮጵያ፡ ኣብ ግብጺ ይኹን ካልኦት ሃገራት ኣፍሪቃ፡ ኣብ ከምዚ ዝኣመሰለ ደልሃመት ንዝኣተዉ ኣማኢት ኤርትራውያን ተቐቢሉ የዕቁቦም ምህላዉ ኸኣ ይፍለጥ።


text:
ንቕሑ! ጥሪ 2015 | ህይወት ብኸመይ ጀሚሩ፧
እቲ እትህቦ መልሲ፡ ሃይማኖታዊ ምዃንካን ዘይምዃንካን ድዩ ዚውስኖ፧
ገበር
ህይወት ብኸመይ ጀሚሩ፧
ብዙሓት ስነ ፍልጠታዊ ኣተሓሳስባ ዘለዎም ሰባት፡ ንፍልቀት ከም መበቈል ህይወት ገይሮም ኪርእይዎ ዚኸብዶም ስለምንታይ እዩ፧
ገበር
ኪሕተት ዚግባእ ክልተ ሕቶ
እቲ ኽልሰ ሓሳብ ፍልቀት ብዛዕባ መበቈል ህይወት ዚህቦ መልሲ ዜዕግብ እንተ ዀይኑ፡ ባዕልኻ ወስን።
ገበር
ክትሓስበሉ ዚግባእ መልሲ
ንሓደ ቐንዲ ተጣባቒ ኢዝሄርነት ዝነበረ ሰብኣይ፡ ህይወት ካብ ሓደ ዝለዓለ ምስትውዓል ዘለዎ ኣካል ከም ዝመጸ ዘእመኖ እንታይ እዩ፧
ተነዲፉ ድዩ፧
ጎጎ መዓር
ክኢላታት ሕሳብ ክሳዕ 1999 ብመርትዖ ኬቕርብዎ ዘይከኣሉ፡ ኣናህብ ግና ድሮ ዝፈለጥዎ ውጽኢታዊ ኣጠቓቕማ ቦታ።
ንስድራ ቤት
ንቝጥዓኻ ብኸመይ ከም እትቈጻጸሮ
ንቝጥዓኻ ንኽትቈጻጸሮ ኺሕግዘካ ዚኽእል ኣብ መጽሓፍ ቅዱስ እተመስረተ ሓሙሽተ ነጥቢ።
ሃገራትን ህዝብታትን
ናብ ኮስታ ሪካ እተገብረ ምብጻሕ
ተቐማጦ እዛ ሃገር እዚኣ፡ ቲኮስ ተባሂሎም ዚጽውዑ ስለምንታይ ምዃኑ ፍለጥ።
ቃለ መጠይቕ
“ሕማመይ ንህይወተይ ኪቈጻጸሮ ኣይፈቕደሉን እየ”
ኢላይሳ ነቲ ዘለዋ ሕዱር ሕማም ንኽትጾሮ፡ ሓድሓደ እዋን እውን ንኽትርስዖ ዜኽእላ ብርታዐ እትረክብ ብኸመይ እያ፧
ርእይቶ መጽሓፍ ቅዱስ
መከራ
ኣምላኽ ብዛዕባ እቲ ዜጋጥመና ፈተናታትን ስቓይን ይግደስ ድዩ፧
ካብ ከባቢ ዓለም
ኣትኵሮ ኣብ ሃይማኖት
ኣብ ቀረባ እዋን ዝወጸ ዜና ኸም ዚሕብሮ፡ ሃይማኖት ምንጪ ሓድነት ኪኸውን ኣይከኣለን።
ኣብ ኢንተርነት ዝወጸ ተወሳኺ ዓንቀጻት
ለዋህ ኩን፡ ዘሎካ ድማ ኣማቕል
ካሌብን ሶፍያን ዘለዎም ነገራት ምምቓሎም ከመይ ከም ዘሐጐሶም ርአ።


text:
ኣብ ሶማል ንዘጋጠመ ደርቂ ዝወሃብ ዘሎ ሰብኣዊ ግብረ መልሲ ቅልጡፍ ምዃኑን ዓብይ ጽልዋ ከምዘለዎን እንተኾነ ገና ብዙሕ ካልእ ጸገማት ከምዘሎ ሓደ በዓል ስልጣን ዓለምለኸ ቀይሕ መስቀል ገሊጾም። ኣብ ሶማል ዘጋጠመ ደርቂ ንልዕሊ ፍርቂ ካብ ህዝቢ እታ ሃገር ማለት 6 ሚልዮን ሰባት ተጸበይቲ መግብን ኣገልግሎት ሕክምናን ከምዝኾኑ ጌሩ’ሎ።
እቲ መደበሩ ኣብ ጀነቫ ስዊዘርላንድ ዝኾነ ትካል ዓለምለኸ ቀይሕ መስቀል ምስ ናይ ሶማል ቀይሕ ወርሒ ብምትሕብባር በቲ ደርቂ ዝተጠቕዑ 1 ሚልዮን ሰባት ንምብጻሕ ይሰርሕ ከምዘሎ ይግለጽ።
ኣብ ደቡባዊን ማእኸላይ ዞባታት ሶማል ዑደት ድሕሪ ምኽያድ ኣብ ናይሮቢ ንጋዜጠኛት መግለጺ ዝሃቡ ዳይሬክተር ዓለምለኸ ስርሒታት ኣብ ዓለምለኸ ቀይሕ መስቀል ዶመኒክ ስቲልሃርት ኣብ ከም ባይደዋ ዝአመሰላ ከተማታት ዘሎ ኩነታት ይረጋጋእ ከምዘሎ እንተኾነ ኣብ ርሑቕ ገጠራት እታ ሃገር ግን እቲ ኩነታት ካልእ ምኳኑ ይገልጹ።
“መብዛሕትኦም እቶም ናብ ማእከላት ዝመጹ ሰባት ካብ ከተማታት ወጻኢ ዝመጹ እዮም እዚ ድማ እቲ ኩነታት ኣብ ገጠራት እቲ ሃገር ዝኸፍአ ምኳኑ ዘርእይ እዩ።”
እቲ ኩነታት ብፍሉይ ንህጻናት ኣብ ሓደጋ ዘእትው ምኳኑ’ውን ይሕበር ኣሎ።ዓለምለኸ ቀይሕ መስቀል ኣብ መላእ እታ ሃገር ኣብ ዘለው ክሊኒካት ካብቲ ናይ ዝሓለፈ ዓመት ብዕጽፊ ዝበዝሑ ብስእነት ዝተመጣጠነ መግቢ ዝሳቐዩ ሕጻናት ኣዕቑቡ ከምዘሎ ይገልጽ።
ኣብ 2011 ዓ.ም ኣብ ሶማል ብሰንኪ ዘጋጠመ ከቢድ ደርቂ ን ጥምየትን ንርብዒ ሚልዮን(260,000) ሰባት ህይወቶም ምስኣኖም ይዝኸር።


text:
ማሕበራዊ ድረ ገፃት ፍልፍል ዜናታት ኣሜሪካውያን…
መቐለ ጳጉሜን 04/2009(ድወት) ኣብዝሓ ኣሜሪካውያን እዋናዊ ሓበሬታ ዝረኽቡ ካብ ማሕበራዊ ድረ-ገፃት ከምዝኾነ ማእኸል መፅናዕቲ ፒው ሓቢሩ።
እቲ ማእኸል መፅናዕቲ ዕላዊ ዝገበሮ ዳህሳስ ከምዘመላኽቶ 67ሚኢታዊ ዜናታት ዝከታተሉ ሰባት ማሕበራዊ ድረ-ገፃት ፌስቡክ፣ ትዊተርን ካልኦትን ከምዝጥቀሙ ሓቢሩ።
እዚኦም ልዕሊ 50ዓመት ዕድሚኦም እንትኾኑ ኣብቲ ዝሓለፈ ዓመት ካብ ዝነበረ 45ሚኢታዊ ተጠቀምቲ ማሕበራዊ ድረ ገፃት ኣብዚ ዓመት 55ሚኢታዊ ከምዝበፅሐ ኣመልኪቱ።
ማሕበራዊ ድረ ገፅ ፌስቡክ ቐዳማይ ምንጪ ዜና እቶም ተጠቀምቲ ኾይኑ ከምዝቐፀለ ዝገለፀ ማእኸል መፅናዕቲ ፒው ትዊተርን ዩ-ቲዩብን ስዒቦም ኣብዝሓ ተጠቀምቲ ዘለዎም’ዮም።
ትዊተር ንጡፍ ተጠቃሚ ካብ ዝኾኑ ፕረዝደንት ኣሜሪካ ዶናልድ ትራምፕ ተጠቃሚ ሰዓብቲ ይኸውን ምህላዩ’ዩ እቲ መፅናዕቲ ዝገልፅ። (ሮይተርስ)


text:
ገበር
ንመራኸቢ ብዙሓን ክትኣምኖ ትኽእል ዲኻ፧
ብዙሓት ሰባት፡ በቲ ኣብ ዜና ዜንብብዎን ዚሰምዕዎን ነገራት ይጠራጠሩ እዮም። ንኣብነት፡ ብ2012 ኣብ ሕቡራት መንግስትታት ኣመሪካ ኣብ እተገብረ ፍቕዲ ድምጺ ጋለፕ፡ እቶም ተኻፈልቲ፡ እቲ ኣብ ጋዜጣታትን ኣብ ተለቪዥንን ኣብ ረድዮን ዚቐርብ ጸብጻባት ዜና፡ ልክዕን ሚዛናውን ምሉእን ኰይኑ ዚስምዖም እንተ ዀይኑን ‘ክሳዕ ክንደይ ከም ዚተኣማመኑሉን’ ተሓቲቶም ነበሩ። ካብ ዓሰርተ እቶም ሽዱሽተ፡ “ብዙሕ ከም ዘይተኣማመኑሉ” ወይ ከኣ “ፈጺሞም ከም ዘይተኣማመኑሉ” ገለጹ። ኰይኑ ግና፡ እዚ ምጥርጣር እዚ ኣብ ብቑዕ ምኽንያት እተመርኰሰ ድዩ፧
ብዙሓት ጋዜጠኛታትን እቲ ዚሰርሑሉ ውድባትን፡ ልክዕን ሓበሬታውን ጸብጻባት ከም ዚህቡ ቓል ይኣትዉ እዮም። ይኹን እምበር፡ ዜተሓሳስበና ነገር ኣሎ። ነዚ ዚስዕብ ረቛሒታት እስከ ንርአ፦
ዓበይቲ ማዕከናት ዜና ንቐንዲ ምንጪ ጸብጻባት ዜና ዚቈጻጸራኦ ሒደት ግናኸ ሓያላት ማዕከናት ዜና ኣለዋ። እዘን ማዕከናት ዜና እዚአን፡ ኣየናይ ጸብጻባት ከም ዚቐርብን ብኸመይ ከም ዚቐርብን ክሳዕ ክንደይ ከም ዚጐልሕን ኣብ ምውሳን ሓያል ጽልዋ ኣለወን። ዕላማ መብዛሕትአን ማዕከናት ዜና ንመኽሰብ ስለ ዝዀነ፡ እቲ ምስ ጸብጻባት ዜና ተተሓሒዙ ዚግበር ውሳነ፡ ኣብ ገንዘባዊ ጥቕሚ ዘተኰረ እዩ። በዚ ምኽንያት እዚ፡ ንመኽሰብ እተን ማዕከናት ዜና ዚጐድእ ጸብጻብ ከይቀረበ ኺተርፍ ይኽእል እዩ።
መንግስትታት መብዛሕትኡ እቲ ኣብ መራኸቢ ብዙሓን እንሰምዖ ዜና፡ ምስ ህዝብን ምስ ጕዳያት መንግስትን ዚተሓሓዝ እዩ። መንግስትታት ድማ ንህዝበን፡ ነቲ ንሳተን ዜውጽኣኦ ፖሊሲታትን ነቶም ብኣታተን ዚሽየሙ ሰበ ስልጣናትን ንኺድግፍ ኬእምናኦ እየን ዚደልያ። ማዕከናት ዜና ንሓበሬታአን ካብ መንግስቲ ስለ ዚረኽባኦ፡ ሓድሓደ ግዜ ጋዜጠኛታትን መንግስትን ንሓድሕዶም ይተሓባበሩ እዮም።
መወዓውዒ ኣብ መብዛሕትአን ሃገራት ዚርከባ ማዕከናት ዜና፡ ስራሐን ንኼካይዳ ናይ ግድን ገንዘብ የድልየን እዩ፣ መብዛሕትኡ እዚ ገንዘብ እዚ ኸኣ ካብ መወዓውዒ እዩ ዚርከብ። ኣብ ሕቡራት መንግስትታት ኣመሪካ፡ ካብ 50 ክሳዕ 60 ሚእታዊት ዚኸውን ኣታዊ መጽሔታትን 80 ሚእታዊት ዚኸውን ኣታዊ ጋዜጣታትን 100 ሚእታዊት ዚኸውን ኣታዊ ተለቪዥንን ረድዮን ካብ መወዓውዒ እዩ ዚርከብ። መወዓዋዕቲ ኸኣ፡ ነቲ ዚሸጥዎ ፍርያት ወይ ከኣ ንምምሕዳሮም ዜቈናጽብ መደባት ኪምዉሉ ኣይደልዩን እዮም። ስለዚ፡ ሓደ ማዕከን ዜና ዚገብሮ ዘሎ እንተ ዘየሐጒስዎም፡ ናብ ካልእ ማዕከን ዜና ኪኸዱ ይኽእሉ እዮም። ኣሰናዳእቲ ዜና ነዚ ስለ ዚፈልጡ፡ ነቶም ዚምውልዎም ትካላት ዜነኣእስ ዝዀነ ይኹን ዜና ኸም ዘይቀርብ ኪገብሩ ይኽእሉ እዮም።
ቅጥፈት ኵሎም ጋዜጠኛታት ቅኑዓት እዮም ማለት ኣይኰነን። ገሊኣቶም ናይ ሓሶት ጸብጻባት የቕርቡ እዮም። ንኣብነት፡ ቅድሚ ሒደት ዓመታት፡ ሓደ ጃፓናዊ ጋዜጠኛ፡ እቶም ናብ ባሕሪ ዚጠልቁ ሰባት ነቲ ኣብ ኦኪናዋ ዚርከብ መርጀን ብኸመይ ከም ዜበላሽውዎ ዚገልጽ ጸብጻብ ኬቕርብ ደለየ። እተበላሸወ መርጀን ምስ ሰኣነ ግና፡ ንእተወሰነ መርጀን ባዕሉ ኣበላሽዩ ስእሊ ሰኣሎ። ንህዝቢ ንምትላል፡ ትምዩን ስእልታት ኪዳሎ ይኽእል እዩ። ንስእልታት ከም ድላይካ ንኽትገብሮ ዜኽእል ተክኖሎጂ ኣዝዩ ውጽኢታዊ እናዀነ ይኸይድ ስለ ዘሎ፡ ገሊኡ ትምዩን ስእልታት ናይ ሓቂ እዩ ዚመስል።
ኣቀራርባ ዜና ገሊኡ ዜና ሓቅነቱ እተረጋገጸ እኳ እንተ ዀነ፡ እቲ ዚቐርበሉ መገዲ ግና፡ ማለት “ኣብቲ ዜና ኣየናይ ሓቅታት እዩ ኪቐርብ ዘለዎ፧ ኣየናይከ እዩ ኺተርፍ ዘለዎ፧” ዚብል ሕቶታት ኣብ ርእይቶ እቲ ጋዜጠኛ እዩ ዚምርኰስ። ንኣብነት፡ ሓንቲ ጋንታ ዅዕሶ እግሪ ብኽልተ ጎል ትሰዓር ትኸውን። እዚ ዘይከሓድ ሓቂ እዩ። ኰይኑ ግና፡ እታ ጋንታ እተሳዕረትሉ ምኽንያት ከከም እቲ ዜቕርቦ ጋዜጠኛ ኺፈላለ ይኽእል እዩ።
ምጕዳል ሓበሬታ ኣዝዩ ዚስሕብ ዜና ንምቕራብ ኣብ ዚግበር ምሽብሻብ፡ ጋዜጠኛታት ነቲ ሕልኽልኽ ዝበለ ወይ ከኣ ጥርጣረታት ኬስዕብ ዚኽእል ዝርዝር ጕዳያት ይገድፍዎ እዮም። ብሰንኪ እዚ ድማ፡ ገሊኡ ሓቅታት ኣመና ይጋነን፡ ገሊኡ ኸኣ ከምቲ ግቡእ ከይቀረበ ይተርፍ። ኣቕረብቲ ዜናን ጋዜጠኛታትን ንሓደ ሕልኽልኽ ዝበለ ጸብጻብ ኣብ ውሽጢ ሒደት ደቓይቕ ኬቕርብዎ ስለ ዚግደዱ፡ ኣገደስቲ ሓበሬታታት ኪጐድል ይኽእል እዩ።
ውድድር ኣብዚ ቐረባ ዓመታት፡ ቍጽሪ ማዕከናት ዜና ኣዝዩ ስለ ዝበዝሐ፡ ህዝቢ ንሓንቲ መደበር ተለቪዥን ዚርእየሉ ዝነበረ ግዜ ነክዩ እዩ። ስለዚ፡ ሓደስቲ መደበራት ተለቪዥን፡ ኣቓልቦ ተዓዘብተን ሒዘን ምእንቲ ኪቕጽላ፡ ፍሉይ ወይ ከኣ ዜዘናግዕ ነገራት ኬቕርባ ይግደዳ እየን። ሜድያ ባያዝ ዘርእስታ መጽሓፍ ብዛዕባ እዚ ኽትገልጽ ከላ ኸምዚ በለት፦ “እቲ ኣብ [ተለቪዥን] ዚቐርብ ዜና፡ ንተዓዘብቲ ኼሰንብዶም ወይ ስምዒቶም ኬለዓዕል ብዚኽእል ብዙሕ ስእልታት ዝመልአ እዩ፣ እቲ ጸብጻባት ዜና ድማ ነቶም [ብዙሕ ዓቕሊ ዘይብሎም] ተዓዘብቲ ተባሂሉ፡ ብዝያዳ ኸም ዚሓጽር እዩ ዚግበር።”
ጌጋታት ጋዜጠኛታት እውን ሰባት ስለ ዝዀኑ፡ ከይፈለጡ ኺጋገዩ ይኽእሉ እዮም። ብጌጋ እተጻሕፈ ቓል፡ ኣብ ዘይግቡእ ቦታኡ ዝኣተወ ስርዓተ ነጥቢ፡ ወይ ከኣ ግጉይ ሰዋስው፡ ንትርጕም ሓደ ምሉእ ሓሳብ ኪቕይሮ ይኽእል እዩ። ብዘይካዚ፡ ገሊኡ ሓቅታት ብጥንቃቐ ምርምር ዘይተገብረሉ ኪኸውን ይኽእል እዩ። ምስ ኣሃዛት ብእተተሓሓዘ እውን ጌጋታት ኬጋጥም ይኽእል እዩ፣ ንኣብነት፡ ሓደ ጋዜጠኛ ንሓደ ጸብጻብ ኣብ እዋኑ ንኺዛዝሞ ኺጓየ ኸሎ፡ ኣብ ክንዲ 100,000 ኢሉ ዚጽሕፍ፡ 10,000 ኪብል ይኽእል እዩ።
ግጉይ ግምታት ከምቲ ገሊኣቶም ዚሓስብዎ፡ ጸብጻብ ብልክዕ ምቕራብ ቀሊል ኣይኰነን። ሎሚ ኸም ሓቂ ጌርካ ዚርአ ነገራት፡ ኣብ መጻኢ ሓሶት ኪኸውን ይኽእል እዩ። ንኣብነት፡ ሓደ እዋን፡ ምድሪ ኣብ ማእከል እዚ ዘለናሉ ስርዓተ ጸሓይ ከም ዘላ ጌርካ ይእመን ነበረ። ሕጂ ግና፡ ምድሪ ኣብ ዙርያ ጸሓይ ከም እትዘውር ንፈልጥ ኢና።
ሚዛንና ንሓሉ
ንብምሉኡ እቲ ኣብ ዜና እነንብቦ ነገራት ክንኣምኖ ጥበባዊ ኣይኰነን፣ ከምኡ ኺብሃል ከሎ ግና፡ ፈጺምና ኽንኣምኖ እንኽእል የልቦን ማለት ኣይኰነን። ጥንቁቓት ክንከውን ከም ዘሎና ዘይከሓድ እኳ እንተ ዀነ፡ ክፉት ኣእምሮ እውን ኪህልወና ኣለዎ።
መጽሓፍ ቅዱስ፡ “ከምቲ ትንሓግ ንምግቢ ዘስተማቕሮ፡ ከምኡዶ እዝኒ ንቓላት ኣይለልዮን እዩ፧” ይብል። (እዮብ 12:11) ነቲ እንሰምዖን እነንብቦን ቃላት ንኸነለልዮ ኺሕግዘና ዚኽእል ገለ ነጥብታት እስከ ንርአ፦
ዜቕርቦ ኣካል፦ እቲ ጸብጻብ ካብ ኪእመን ዚኽእል ሰብ ወይ ውድብ ድዩ ቐሪቡ፧ እቲ መደብ ወይ እቲ ሕታም፡ ርዝነት ዘለዎ ጸብጻብ ብምቕራብ ድዩ ዚፍለጥ ወይስ ብስምዒት እዩ ዚምራሕ፧ ነቲ ማዕከን ዜና ዚምውሎ መን እዩ፧
ምንጪ፦ ዓሚቝ ምርምር ከም እተገብረሉ ዚሕብር መርትዖ ኣሎ ድዩ፧ እቲ ጸብጻብ ኣብ ሓደ ምንጪ ጥራይ እተመርኰሰ ድዩ፧ ምንጩኸ ዜተኣማምንን ፍትሓውን ልክዕን ድዩ፧ ሚዛናዊ ጸብጻብ ድዩ ዚህብ ወይስ ንሓደ ርእይቶ ንምድጋፍ ተባሂሉ እዩ ተመሪጹ፧
ዕላማ፦ ከምዚ ዚስዕብ ኢልካ ንርእስኻ ሕተታ፦ ‘ዕላማ እዚ ዜና እዚ፡ ሓበሬታ ንምምሕልላፍ ድዩ ወይስ ንምዝንጋዕ፧ ሓደ ምህርቲ ኸም ዚሽየጥ ወይ ከኣ ሓደ ነገር ከም ዚድገፍ ኪገብር ድዩ ዚጽዕር ዘሎ፧’
ዚፈጥሮ ስምዒት፦ እቲ ዜና፡ ቍጥዐን ጽልእን ሓያል ነቐፌታን ብዜንጸባርቕ መገዲ እንተ ቐሪቡ፡ ሚዛናዊ ጸብጻብ ኪህብ ዘይኰነስ፡ ንሓደ ነገር ኬጥቅዕ ተባሂሉ እዩ ዚቐርብ ዘሎ።
ስኒት፦ እቲ ዚቐርብ ዘሎ ሓቅታት፡ ምስቲ ኣብ ካልእ ዓንቀጻት ዘሎ ሓሳባት ወይ ምስ ካልእ ጸብጻባት ይሳነ ድዩ፧ እቲ ጸብጻባት ንሓድሕዱ ዚጋጮ እንተ ዀይኑ፡ ተጠንቀቐሉ!
እዋናዊ፦ እቲ ሓበሬታ እዋናዊ ድዩ፧ ቅድሚ 20 ዓመት ከም ቅኑዕ ጌርካ ዚርአ ዝነበረ ነገራት፡ ሎሚ ዘይረብሕ ኪኸውን ይኽእል እዩ። ብኻልእ ሸነኽ ከኣ፡ ሰበር ዜና ይቐርብ እንተ ኣልዩ፡ እቲ ሓበሬታ ምሉእን ሰፊሕን ከይከውን ይኽእል እዩ።
እሞኸ ንመራኸቢ ብዙሓን ክትኣምኖ ትኽእል ዲኻ፧ ካብቲ ሰሎሞን ዝጸሓፎ ጥበብ ዝሓዘለ ቓላት፡ ጽቡቕ ምኽሪ ኽንረክብ ንኽእል ኢና፣ ንሱ፡ “ገርሂ ሰብ ንዅሉ ቓል ይአምን፡ ለባም ግና ንስጕምቱ ይጥንቀቐለን” በለ።—ምሳሌ 14:15።


text:
ንኣምላኽ ቅረቦ
‘ንልብና ይመልኦ’
የሆዋ ብሓቂዶ ይሓልየልና እዩ፧ ወይስ ነቲ ኣብዛ ምድሪ እዚኣ፡ ኣብ ልዕሊ ደቂ ሰብ ዚወርድ መዓት ግዲ የብሉን እዩ፧ እቲ መጽሓፍ ቅዱስ ዚህቦ መልሲ ዜጸናንዕ እዩ። ኣምላኽ ንደቂ ሰብ ብሓቂ ይሓልየሎም እዩ፣ ክንሕጐስ ድማ ይደልየና እዩ። ንሰባት፡ ነቶም ፈጺሞም ዘየማስዉ እውን ከይተረፈ፡ መዓልቲ መዓልቲ ኻብቲ ብዙሕ ሕያውነቱ ኺጥቀሙ ይፈቕደሎም እዩ። ነቲ ሃዋርያ ጳውሎስ እተዛረቦ ቓላት እሞ ኣቕልበሉ።—ግብሪ ሃዋርያት 14:16, 17 ኣንብብ።
ጳውሎስ ነቶም ንኣምላኽ ዘየምልኹ ዝነበሩ ተቐማጦ ኸተማ ልስጥራ ኸምዚ ብምባል ተዛረቦም፦ “[ኣምላኽ] ኣብ ዝሓለፈ ወለዶታት ንዅሎም ኣህዛብ ብመገዶም ኪኸዱ ሓደጎም፣ ግናኸ፡ ካብ ሰማይ ዝናምን ወቕቲ ፍርያትን ብምሃብ፡ ልብኹም እውን ብምግብን ብሓጐስን ብምምላእ፡ ጽቡቕ እናገበረ፡ ርእሱ ብዘይ ምስክር ኣይሓደገን።” እዘን ቃላት እዚአን ነቶም ሰማዕቲ እንታይ ትርጕም እዩ ነይርወን፧
ሰብ ልስጥራ ንሓቅነት ቃላት ጳውሎስ መርትዖ ንኺረኽቡለን ርሑቕ ምኻድ ኣየድልዮምን እዩ ነይሩ። ከመይሲ፡ ብሕርሻ እዮም ዚመሓደሩ ነይሮም፡ ኣብ ልሙዕን ፍርያምን ከባቢ ኸኣ እዮም ዚነብሩ ነይሮም። ይኹን እምበር፡ ከምቲ ጳውሎስ ዘዘኻኸሮም፡ ምንጪ ዝናምን ወቕቲ ፍርያትን ኣምላኽ እዩ። ስለዚ፡ እኽሊ ኺሓፍሱን ጥዑም ምግቢ ኺምገቡን ከለዉ፡ ካብ ሕያውነት ኣምላኽ እዮም ዚጥቀሙ ነይሮም።
እቲ ጳውሎስ ንሰብ ልስጥራ እተዛረቦም ቃላት፡ ብዛዕባ የሆዋ ኣምላኽ ኣገዳሲ ትምህርትታት ይህበና እዩ።
የሆዋ ናይ ምምራጽ ናጽነት ሂቡና። የሆዋ ንዅሎም ኣህዛብ “ብመገዶም ኪኸዱ” ኸም ዝሓደጎም ኣስተብህል። ብዛዕባ ተርጐምቲ መጽሓፍ ቅዱስ ዚገልጽ ሓደ መወከሲ፡ እዚ ሓሳብ እዚ፡ “ከም ድላዮም ኪኸዱ” ወይ ከኣ “ይሓይሽ ኢሎም ዝሓሰብዎ ነገር ኪገብሩ” ዚብል ትርጕም ኬመሓላልፍ ከም ዚኽእል ገለጸ። የሆዋ፡ ሰባት ንኼምልኽዎ ኣየገድድን እዩ። ናይ ምምራጽ ናጽነት፡ ማለት ህይወትና እንመርሓሉ መገዲ ናይ ምምራጽ ተኽእሎ ሂቡና እዩ።—ዘዳግም 30:19።
የሆዋ ኽንፈልጦ ይደልየና። ጳውሎስ ብዛዕባ የሆዋ፡ “ርእሱ ብዘይ ምስክር ኣይሓደገን” በለ። እቲ ኣቐዲሙ እተጠቕሰ መወከሲ፡ እዛ ሓረግ እዚኣ፡ “እንታይ ዓይነት ኣምላኽ ምዃኑ ንሰባት ኣነጺሩ ኣርእይዎም እዩ” ብዚብል ክትትርጐም ከም እትኽእል ገለጸ። ፍጥረት ኣምላኽ፡ ነቲ ዘይርአ ባህርዩ፡ እንተላይ ንሕያውነቱን ንጥበቡን ንሓይሉን ንፍቕሩን ድልዱል መርትዖ ይህብ እዩ። (ሮሜ 1:20) የሆዋ ብዛዕባ ርእሱ ኣብ መጽሓፍ ቅዱስ ብዙሕ ነገራት ገሊጹልና እዩ። (2 ጢሞቴዎስ 3:16, 17) ክንፈልጦ ኸም ዚደልየናስ ንጹርዶ ኣይኰነን፧
የሆዋ ንሰባት፡ ነቶም ፈጺሞም ዘየማስዉ እውን ከይተረፈ፡ መዓልቲ መዓልቲ ኻብቲ ብዙሕ ሕያውነቱ ኺጥቀሙ ይፈቕደሎም እዩ።
የሆዋ ኽንሕጐስ ይደልየና። ጳውሎስ፡ የሆዋ ‘ንልብና ብምግብን ብሓጐስን ከም ዝመልኦ’ እውን ገሊጹ ኣሎ። ሓደ ንየሆዋ ዘይፈልጦ ሓጥእ እውን ከይተረፈ፡ ብልቡ ኽሳዕ ዚዓግብ ምግቢ ኺምገብን ኣብ ህይወቱ ኺሕጐስን ይኽእል እዩ። ይኹን እምበር፡ ኣምላኽ ናይ ሓቅን ነባርን ሓጐስ ክንረክብ እዩ ዚደልየና። ነዚ ድማ፡ ብዛዕባ የሆዋ እቲ ሓቂ እንተ ተማሂርናን ነቲ እተመሃርናዮ ኣብ ግብሪ እንተ ኣውዒልናዮን ጥራይ ኢና ኽንረኽቦ እንኽእል።—መዝሙር 144:15፣ ማቴዎስ 5:3።
ኵላትና ኻብ ሕያውነት የሆዋ መዓልቲ መዓልቲ ንጥቀም ኢና። ነቲ ‘ንልብኻ ብምግብን ብሓጐስን ዚመልኦ’ ኣምላኽ ብኸመይ ከተማስዎ ኸም እትኽእል፡ ብዝያዳ ዘይትምሃር፧
ንሓምለ ዚኸውን ንባብ መጽሓፍ ቅዱስ


text:
በስመኣብ ወወልድ ወመንፈስ ቅዱስ ኣሐዱ ኣምላኽ
ልዑል እግዚኣብሔር ነቶም ዘኽበሮም ሕሩያን ፈተውቱ ነቶም ሕትኡን ትእዛዛቱን ዝፍጽሙ ኣገልገልቱ ቃል ኪዳን ይህቦም እዩ። ምስቶም ዝሓረዬም ቃል ኪዳን ከም ዝገበረ ‘’ ኪዳን ተካየድኩ ምስለ ሕሩያንየ ’’ ክብል ኣብ መዝ. 88፣33 ተዛሪቡ እዩ። ነቶም ብፍጹም ልቢ ትእዛዛቱ ሓልዬም ኣብ ቅድሚኡ ንዝመላለሱን ዝፈትውዎን ኣገልገልቱ፣ ኣምላኽ ናይ ምሕረት ቃል ኪዳን ከም ዝህቦም ካብ ዝገልጽ ጥቅስታት ከም ነህ. 1፣5, ነ. 9፣4 ዘጽ. 28 ዝኣመሰሉ ጥቅስታት ክጥቀሱ ይከኣል። ንዓና ባህ ዘብለናን ተስፋ ዝኾነናን፣ እቲ እግዚኣብሔርን ንውሑዳት ፈተውቱ ዝኣተዎ ናይ ምሕረት ቃል ኪዳን እዩ። እዚ ቃል ኪዳን እዚ ንብዙሕ ዘመን ንወለዶታት ዘገልግል ወይ እውን ዘድሕን እዩ። ነዚ ዝገልጹልና መዝ. 85።11, መዝ. 102።10-13, ነህ. 9።17, መ. እዮ. 2።13, ዮሃ. 4 ኢዬም።
ንእግዚኣብሔር ኣስሚሮም ቃል ኪዳን ዝተዋህቡ ብዙሓት እኳ እንተኾኑ ካብዚኦም ነቶም ኣብ መጽሓፍ ቅዱስ ሓሙሽተ ዓበይቲ ኪዳናት ክንርእይ ኢና። ንሳቶም ከኣ ከም ኪዳን ኣዳም፣ ኪዳን ኖህ፣ ኪዳን ኣብርሃም፣ ኪዳን ዳዊትን ኪዳነ ምሕረትን እዬም። እቶም ናይ መጀመርታ ኣርባዕተ ኪዳናት ከም ትንቢት ዘመልክቱ ክኾኑ ከለዉ፣ እቲ ሓምሻይ ኪዳን “ ኪዳነ ምሕረት” ድማ ዝፍጸመሉ እዩ።
ቅዱስ ኤፍሬም ኣብ ውዳሴኡ “ ካብ ናይ ቅዱሳን ክብሪ ናይ ማርያም ክብሪ ይበልጽ፣ ንናይ ኣብ ቃል ንምቅባል ብግቡእ ተረኺባ እያ’ሞ፣ መላእኽቲ ዝፈርህዎን ትጉሃን ኣብ ሰማያት ዘመስግንዎን፣ ድንግል ማርያም ኣብ ማህጸና ተሰኪማቶ’ያ፣ ካብ ሰለሰተ ኣካል ንሓደ ኣካል መሕደሪ ስለዝኾነት ንሳ ካብ ኪሩቤል ትበልጽ፣ ካብ ሱራፌል’ውን ትዓቢ።” ክብል ንኽብሪ መትሕተ ፈጣሪ መልዕልተ ፍጡራን ዝኾነት ኣዴና ቅድስቲ ማርያም ክብራ ካብ ኩሉ ክብሪ ከም ዝዓቢ ገሊጹ እዩ። ከምኡ’ውን ንዓኣ ዝተዋህበ ቃል ኪዳን ካብ ኩሎም ኪዳናት ዝዓበየ እዩ። እቶም ኣርባዕተ ዝጠቀስናዬም ኪዳናት ብትንቢት ኣምላኽ ካብ ድንግል ተወሊዱ ንዓለም ከም ዘድሕን ዝገልጹ ኮይኖም ፍጻሜ ዝረኽብሉ ከኣ በቲ ሓሙሻይ ኪዳን “ ኪዳን ምሕረት” እዩ።
1. እቲ ናይ መጀመርታ ኪዳን ኣዳም ዝበሃል “ በቲ ኣዳምን ሔዋንን ንሕጊ እግዚኣብሔር ጥሒሶም ዝተፈርድዎ ፍርዲ፣ ሓዚኖም ተጣዒሶም ከለው እግዚኣብሔር ኣምላኽ ንኣዳም ብሓሙሽተ መዓልትን ፈረቃ መዓልትን ካብ ጓል ጓሉ ተወሊዱ ከም ዘድሕኖ ዝኣተወሉ ቃል ኪዳን እዩ። “ ብሓምሳ ዕለት ወለመንፈቃ ለዕለት ኢትወለድ እም ወለት ወለትከ ” ዝብል ኣብ መጽሓፍ ቀለሜንጦስ ገጽ 13 ተጠቂሱ ይርከብ። ኣዳም’ውን ነዚ ቃል እዚ ተስፋ ብምግባር ሓሙሽተ ሽሕን ሓሙሽተ ሚእትን ናይ መከራ ዓመታት ሓለፈ። “ ኣንቲ ውእቱ ተስፋሑ ለኣዳም ኣመ ይሰደድ እምገነት “ ኣባ ሕርያቆስ ብምባል ጽሒፉ እዩ። ንዳግማይ ኣዳም ኢየሱስ ክርስቶስ ከኣ ኣይሁድ ብቅንኣት ሰቀልዎ፣ እቲ ኣብ ዘፍ. 3፣15 ብተመንን ተኸተልቱን ዝተመሰለ ዲያብሎስ ግና ካብ ዘርኢ ሔዋን ካብ እትውለድ ኣዴና ቅድስት ድንግል ማርያም ብዝተወልደ ክርስቶስ (ዳግማይ ኣዳም) ርእሱ ተቐጥቂጡ ተሳዒሩ እዩ።
2. ኪዳን ኖህ ዝብሃል ከኣ እግዚኣብሔር ኣምላኽ ብናይ ሰብ ኃጥያት ተቖጢዑ ንዝፈጠሮ ፍጥረት ዘበለ ከጥፍእ ከሎ፣ ብመገዱ ዝመላለሱን ትእዛዛቱ ዝሕልዉን ዝነበሩ ኖህ ምስ ስድርኡ፣ ካብ ኩሎም ዓይነት እንስሳታት ከኣ ኣንስታይን ተባዕታይን ብጽምዲ ጌሩ ካብቲ ንዓለም ከጥፍኣ ዝመጸ ማይ ኣይሒ ኣድሒንዎም እዩ። ብድሕሪኡ’ውን ንኖህን ደቁን ዳግማይ ንዓለም ከየጥፍኣ ቃል ኪዳን ኣትዩሎም እዩ። በዚሖምን ተባዚሖምን ንምድሪ ክመልእዋ ከኣ ባረኾም። ኣብ መንጎ ኣምላኽን ሰብን ዘሎ ናይ ምሕረት ቃል ኪዳን ምልክት ከኣ ቀስተ ደመና ገበረ። ምሉእ ታሪኽ ኣብ ዘፍ. 10, ዘፍ. 9፣ 1-17 ተጻሒፉ ይርከብ።
ናይ ኖህ መርከብ ወዲ ሰብ ክሳብ መወዳእታ ከይጠፍእ ንኖህ መድሓኒት ከም ዝኾነት፣ ኣዴና ቅድስት ድንግል ማርያም’ውን ደቂ ኣዳም ኩልና ናይ ዘልኣለም ጥፍኣትን ሞትን ከይረኽበና ንክርስቶስ ዝወለደትልና ኣዴና ምሳሌ ናይ ኖህ መርከብ እያ። ንሳ ናይ ምሕረት ኣደ ኣብ መንጎ ሰብን ኣምላኽን ዕርቂ ተወርድ ስለ ዝኾነት በቲ ኣምላኽ ምልክት ዝገበሮ ቀስተ ደመና ከም ትምሰል “ ማርያም ድንግል ትእምርተ ቀስተ ደመና “ ከም ዝበለ ኣብ መልክዐ ማርያም ንረኽቦ።
3. ኪዳን ኣብርሃም፣ እግዚኣብሔር ንኣብርሃም ካብቲ ስድርኡ ጣኦት ዝምልኹሉ ካራን ወጺኡ ንከንኣን ክከይድ ብዝኣዘዞ መሠረት ናብ ከንኣን ምስ ከደ ኣብቲ ቦታ፣ ከም ክቁጸሩ ዘይክእሉ ከዋክብቲ ዘርኡ ከብዝሓሉን፣ ካብ ሩባ ግብጺ ክሳዕ ኤፍራጡስ ዘሎ ምድሪ ከም ዝሃቦን ቃል ኣቲሉ እዩ።
4. ኪዳን ዳዊት እውን ካብ ዘርኡ ኣዴና ቅድስት ድንግል ማርያም ከም እትወጽእ፣ ካልእ እውን ቅዱስ ዳዊት ንቤት እግዚኣብሔር ክሰርሕ ኣብ ዝደለየሉ እዋን እግዚኣብሔር ኣምላኽ ነዚ ቃል ኪዳን ሂብዎ ኢዩ። ንሱ ኸኣ ንቤት እግዚኣብሔር ከም ዘይሰርሖ፣ ነገር ግን ካብ ኣብራኩ ዝወጽእ ሰለሙን ከም ዝሰርሖ ነጊርዎ ኢዩ።
ነዞም ኣርባዕተ ኪዳናት መፈጸምታ ግና ካብ ኪዳናት ዝዓበየ ኪዳን፣ ነዴና ቅድስት ድንግል ማርያም ዝተዋህበ ናይ ምሕረት ኪዳን እዩ። ሽማ ካብ መዓር ዝጥዕም ወላዲት ኣምላኽ ኣብ ምድሪ ንእንርከብ ደቂ ኣዳም ኩላንትና፣ ተስፋ ዝኾነትና እያ። ንኣዳም ተስፋ ከም ዝኮነቶ፣ ሎሚ እውን ንዓና ተስፋና እያ፣ ምኽንያቱ ኢየሱስ ክርስቶስ ነቶም ሽማ ዝጽዉዑን ዝኣምኑን፣ ብኣማላድነታ ዝምሕጸኑን፣ ብሽማ ዘስተምሕሩን ቤታ ዝሃንጹን ንተኣምራታ ዘንብቡን ዝሰምዑን ከም ዝምሕረላ፣ ቃል ስለ ዝኣተወ ንሕና እውን ሽማ ጸዊዕናን ናብኣ ተማህሊልናን ከም እተድሕነናን ንትስፈው።
ኣዴና ቅድስት ድንግል ማርያም ብ 21 ሰነ ኣብ ጎልጎታ ምእንቲ እቶም ረዲኤታን ኣማላድነታን ዝኣምኑ፣ ብሽማ ዝኽሪ ዝገብሩ ንዝተሸገሩ ዝረድኡ፣ ንውዳሴኣ ዝነግሩ መጽሓፍቲ ንዘንብቡ ንዝጽሕፉን፣ ከም እውን ንዝሰምዑ ብጸሎታ ንዝተኣማመኑ ምሕረቱ ከውርደሎም ብጸሎታ ንዝጸለዩ፣ ጥዕና ብምስኣን ንዝሳቀዩ’ውን ክምሕረላ ናብ ወዳ ብዝጸለየቶ ጸሎት ዝበሎቶ ኩሉ ክፍጸም ጎይታናን መድሓኒናን ኢየሱስ ክርስቶስ ብግርማን ብክብርን ናብኣ መጺኡ ቃል ኣቲዩላ እዩ። በቲ ኩሉ ዝተዋህባ ኪዳን፣ መሠረት ከኣ፣ ኪዳነ ምሕረት ኢልና ንጽውዓ። ብለካቲት 16 ኣዴና ድንግል ማርያም ናይ ምሕረት ቃል ኪዳን ዝተዋህበትሉ ስለ ዝኮነት ብዓቢ ድምቀት ይኽበር።
ኪዳነ ምሕረት ዝገበረቶ ተኣምር፣ ብኣማላድነት ዘድሕነቶም ሰባት፣ ብኣፍ ተዘሪቡ ብጽሑፍ ተገሊጹ ዝውዳእ እኳ እንተዘይኮነ፣ ካልእ ይትረፍ ምእንቲ እቶም ኣብ ሓደ መዓልቲ ተኾኒኖም ናብ ሓዊ ዝኣተዉ በሽሓት ነፍሳት፣ ክትብል እንተሞተትሎም ከም ዝድሕኑ ወዳ ምስ ነገራ፣ ሓንሳብ ጥራይ ዘይኮንስ ሸውዓተ ግዜ እኳ እንተኮነ ክሞተሎም ኢላ ሞያታ እያ። ንፍጡራን ኩሉ ጽድቂ (ሕይወት) መርከብ ኮይና ስለ ዝተረኽበት ከኣ ውህበት (ስጥወት) ተባሂላ እያ። “ ወልድኪ ነፍሳተ ስለ ኣርእየኪ በእሳተ ኩነኔ ዘሓሙ ይእትኒ ትብል ቅትለኒ ለቤዘሆሙ ” ክብል ኣባ ጊዮርጊስ ኣብ ነገረ ማርያም ጽሒፉላ ኣሎ።
ሎሚ እውን ንሕና በቲ ዝተዋህበና ናይ ምሕረት ቃል ኪዳን ኣሚና፣ ናብ ኣምላኽ ብኣኣ ኣቢልና ክንበጽሕ፣ ካብ ኣምላኽ እውን ብኣኣ ኣቢልና ምሕረት ክንረክብ ካብ ብሥራታዊ መልኣኽ ቅዱስ ገብርኤል ዝተማሃርናዮ “ ተፈስሒ ፍስሕት ኦ ምልእተ ጸጋ እግዚኣብሔር ምስለኪ ቡርክት ኣንቲ እምእንስት “ እንዳበልና ውዳሴኣ ከነብጽሕ ከነመስግና ክንልምና ይግባእ ። ንሳ በቲ ያዕቆብ ብሕልሙ ዝረኣዮ መሳልል እያ ትምሰል። ምእንቲ እታ ስእላ ዘጸናንዕ፣ ናይ ሽግርና መፍትሕ፣ ንክርስትያናዊ ጉዕዞና ስንቅን ምርኩስን ዝኮነት ኪዳነ ምሕረት ኣዴና ልዑል እግዚኣብሔር በቲ ዝኣተወላ ቃል ንደዌ ሥጋና ብተኣምራት ንደዌ ነፍስና ብትምህርቲ የርሕቀልና።
ልመናኣን ክብራን ንዘለኣለም ይሕደረና።
ወስብሐት ለእግዚኣብሔር
ወለወላዲቱ ድንግል
ወለመስቀሉ ክቡር
< Prev


text:
፲፪/12 ሰነ በዓል ናይ ቅዱስ ሚካኤል (ቅዱስ ሚካኤል ናብ ኣፎምያን ባሕራንን ዝተላእከሉ ዕለት)/12th June The Miracle Done By St Michael
፲፪/12 ሰነ በዓል ናይ ቅዱስ ሚካኤል (ቅዱስ ሚካኤል ናብ ኣፎምያን ባሕራንን ዝተላእከሉ ዕለት)
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
“መልኣኽ እግዚኣብሔር ኣብ ዙርያ እቶም ዝፈርህዎ ይሰፍር ካብ ድንገት ከኣ የናግፎም” (መዝ 34፡7)
ቅዱስ እግዚኣብሔር ኣምላኽና ኣብ ልዕሌና ዘሎዎ ፍቕርን ሓልዮትን ብቐለም ተጻሒፉ ብቃል ተዘሪቡ ዝውዳእ ኣይኮነን። ኣዝዩ ብዓይነትን ብብዝሕን መጠን ኣልቦ ዝኾነ ሰናይ ነገራት እዩ ኣብ ህይወትና ዝፍጽመልና። ካብቲ ብዙሕ፡ንቅዱሳን መላእኽቲ እና ለኣኸ ኣብ ልዕሌና ዝፍጽሞ ናይ ድሕነት ስራሕ እዩ። ልቢ ኣምላኽ ዘመራይ ቅዱስ ዳዊት ከም ዝገለጾ ቅዱሳን መላኽቲ ኩሉ ግዜ ብዘይ ምቁራጽ ንድሕነትና ዝለኣኹ ረቀቕቲ መናፍስቲ እዮም(እብ1፡14)።በዚ መንጽር እዚ ከኣ ንእግዚኣብሔር ኣምላኽ ቅዱስ ቅዱስ ቅዱስ እና በሉ የመስግንዎ፡ይውድስዎ ንዓና ንደቂ ኣዳም ከኣ ብጸሎት፡ብረድኤት፡ብሓለዋ፡ ዝድግፉና እዮም (መዝ 34፡7, ዘጸ 3፡21, ዳን 3፡6, ማቴ4፡6-11)።
ኣብ መጽሓፍ ቅዱስ እንተመልኪትና ኣዝዩ ስፍሕ ብዝበለ መልክዑ ናይ መላእክት ስራሕን ዕዮን ብግልጺ ንረኽቦ ኢና። ብዙሓት ሰባት ብናይ መላእኽቲ ጸሎት፡ ኣማላድነት፡ ተራድእነት ካብ ሽግር፡ ካብ ጸበባ፡ ካብ ሕማምን፡ ድነ ሞትን ተጋላጊሎም ንእግዚኣብሔር ከመስግኑ በቒዖም እዮም።
ንኣናንያ፡ ኣዛርያ፡ ሚሳኤል ካብ እቶን ሓዊ (ዳኒ6፡22)፡ ንቅዱሳን ሓዋርያት ካብ ቤት ማእሰርቲ(ግ.ሃዋ 5፡19, 12፡11)፡ ንጦብያን ጦቢትን ካብ መከራን ሽግርን (ጦቢት 12፡18)፡ ንእስራኤላውያን ካብ ባሕሪ ኤርትራ ዘናገፉን ዘድሓኑን ዝረድኡን ቅዱሳን መልእኽቲ እዮም። ብኣንጻሩ ንመላእኽቲ ዝተዋህበ ክብርን ስልጣንን ንዒቖም ዝኸዱ ሰባት ከኣ ተቐጽዑ እምበር ህይወት ክረኽቡ ኣይተራእዩን (ሉቃ 1፡19, ዘጸ 3፡20, ዘሁ 22፡33, 2ሳሙ 24፡15, 2ነገ 19፡31, ግ.ሃዋ 12፡20-23)።
ስለዚ ብሓፈሻ እምበኣር ቅዱሳን መላእኽቲ ኣብ ህይወትና ዓቢ ተራ ከም ዘለዎም ክንፈልጥን ክንግንዘብን ይግባኣና።
ሓደ ካብቶም ንደቂ ሰባት ዝራድኡን ዘድሕኑን ቅዱሳን መላእኽቲ እምበኣር ቅዱስ ሚካኤል ሊቀ መላእኽቲ እዩ።
ሚካኤል ማለት ብቋንቋ እብራይስጥ ኮይኑ ትርጉሙ ከኣ “መኑ ከመእግዚአብሔር/ መን ከም እግዚአብሔር” ማለት እዩ። ናይ እግዚኣብሔር ልዕልናን ክብርን ዝገልጽ እዩ። ከምቲ ንነቢይ ሙሴ ዝተዛረቦ እግዚኣብሔር “ስመይ ኣብኡ ተሰምዩ እዩ እሞ በደልካ ኣይክሓድገልካን እዩ” (ዘጽ 23፡22) ዝበሎ፡ ቅዱስ ሚካኤል ስም እግዚኣብሔር ዝሓዘ እዩ። ከመይ ትርጉም ስሙ መን ከመ እግዚኣብሔር ማለት ስለዝኾነ።
ቅዱስ ሚካኤል ሓለቃ መላእክት ምኳኑ መጽሓፍ ቅዱስ ኣብ ብዙሕ ቦታታት ገሊጽዎ ይርከብ።ከም ኣብነት ኢያሱ ኣብ ጥቓ ኢያሪኮ ከሎ ዝተመልሐ ሰይፍ ዝሓዘኮይኑ ተገልጸሉ’ሞ ኢያሱ ድማ “ንስኻ ናትና ዲኻ ውይስ ናይ ጸላእትና ’’ በሎ።ንሱ ድማ “ኣነስ ሓለቓ ሰራዊት እግዚአብሔር ኮይነ ደኣ ሕጂ መጺኤ ኣለኹ” በሎ።ብድሕሪኡ ኢያሱ ኣብ ቅድሚ እቲ መልኣኽ ተደፊኡ ሰገደሉ (ኢያ 5፡14-15)።
ብተወሳኺ ይሁዳ ኣብ ዝጸሓፎ መጽሓፍ ኣብታ ሓንቲ ምዕራፉ እንተ ተመልኪትና ሊቀ መላእኽቲ ቅዱስ ሚካኤል ብዛዕባ ሬሳ ሙሴ ምስ ዲያብሎስ ከም ዝተካራኸረን ኣብ ልዕሊ ቅዱሳን መላእኽቲ ዝተሸም ከም ዝኾነን ነንብብ(ይሁድ1፡9 )። ቅዱስ ዮሐንስ ኣብ መጽሓፉ ኣብ ራእይ ሚካኤልን መላእኽቱን ብምባል ሓለቓ ቅዱሳን መላእኽቲ ከም ዝኾነ ተጻሒፉ ንረኽብ(ራእ 12፡7)።
ከምቲ ዝተገልጸ ቅዱስ ሚካኤል’ውን ከም ኩሎም ቅዱሳን ኣብ ህይወትና ዓቢ እጃም ዘለዎ እዩ። ቀደም እውን እንተኾነ ንቅዱሳን መላእኽቲ መሪሑ ነቲ ኣምላኽነት ዝደለየ ሳጥናኤል ዝሰዓረ ቅዱስ ሚካኤል እዩ(ራእ12፡7-8)።
እስራኤላውያን ቅድሚ ንግብጺ ገዲፎም ናብ ሃገሮም ናብታ እግዚኣብሔር ዘተስፈዎም ሃገር ቅድሚ ምብጋሶም እግዚኣብሔር ዝሃቦም እንተ ነይሩ ቃል ናይቲ መሪሕዎም ዝኸይድ ዝነበረ ቅዱስ ሚካኤል ምስማዕ እዩ ነይሩ። እዚ ከኣ ንኾንቱ ዘይኮነስ ብሰላምን ብጥዕናን ጸላእቶም እና ተዋግአ ብህድኣት መታን ከእትዎም እዩ።“ኣብ መንገዲ ኽሕልወካ ናብቲ ዘዳለኹዎ ቦታ ድማ ከእትወካ እንሆ ኣነ መልኣኸይ ቀቂድሜኻ ይልእኽ ኣለኹ ኣብ ቅድሚኡ ተጠንቀቕ! ድምጹ ከኣ ስማዕ፡እምቢ ኣይትበሎ ስመይ ኣብኡ ተሰይሙ አዩ እሞ እዩ” ከም ዝበለ፡እዚ እንተገይሮም፡ ብረዲኤቱን ኣምላኽ ብዝሃቦ ስልጣንን እንተ ኣሚኖም ብሰላም ክኸዱን ክኣትዉን እምቢ እንተ በሉ ግን ሞትን መቕጻዕትን ከም ዘለዎም ተነጊርዎም እዩ(ዘጽ 23፡20) በኸምዚ ከኣ ቅዱስ ሚካኤል ብረድኤትን ብብረኸት እናጓሰየ ንባሕሪ ኤርትራ ኣሳጊሩ ካብ ሰማይ መና እና ኣውረደ ናብታ እግዚኣብሔር ንኣብርሃም ዘተስፈዎ ከንኣን ኣብጽሖም።
“ዝኬ ውእቱ ዘተነግረ በመዋዕለትካት ለእስራኤል ህብስተ መና ዘኣውረደ በገዳም ወርእየቱ ከመ ተቅዳወከ መኣያያት መዓር ጥዑም ፈድፋደ”
“ሚካኤል እመላእክቲ መኑ ከማከ ልዑል፡ይሰግድ በብረኪሁ እስከ ይረክብ ስርየት ለኃጥኣን”
ኢሎም ከም ዝደረስሉ ቅዱሳን ናይ ቤተ ክርስቲያን ሊቃውንቲ፡ እቲ ሓያል መልኣኽ ቅዱስ ሚካኤል ብዓል ዓቢ ውዕለት እዩ።
ንሎሚ እምበኣር በዚ ዕለት(፲፪/12 ሰነ) እዚ ቅዱስ ሚካኤል ዝገበሮ ተኣምር ክንርኢ ኢና።
እንተ ኾነ ግን ኩላትና ደቂ ኦርቶዶክሳዊት ተዋህዶ ቤተ ክርስቲያን ናይ ቤተ ክርስቲያና በዓላት፡ ኣጽዋማት፡ ኩሉ ብሓፈሻ ኣብ ቅድስት ቤተ ክርስቲያን ዝርከብ ናትና ሃብትናን ታሪኽናን እዩ። ካባና ሓሊፉ እውን ዝምልከቶ ማንም ስለ ዘየለ ኣብ እግሪ ኣቦታትና ኮፍ ኢልና ክንመሃር፡ መጻሕፍትና ገንጺልና ክነንብብ፡ ኣብ ኩሉ ናይ ቤተ ክርስቲያን መደባት ተሳቲፍና ናይ ሃይማኖትና ነገር ካብ ዝደቐቐ ክሳዕ ዝዓበየ ክንፈልጦን ክነግረሉን ክነብረሉን ይግባእ። እዚ ክንገብር ቅዱስ እግዚኣብሔር ናቱ ቅዱስ ፍቓድ ይኹን ኣሜን። ንሕጂ እምበኣር ናብቲ ናይ ዕለቱ ክንሓልፍ።
ዕረፍታ ናይ ቅድስት ኣፎምያ
ቅድስት ኣፎምያ ሃገራ ኪልቅያ ኮይኑ፡ በዓል ቤታ ኣስተራኒቆስ ይበሃል። ቅድሚ ብሕማም ካብዛ ዓለም ምፍላዩ ናይኪልቅያ መስፍን ነበረ። እዛ ቅድስት ኣደ ሰብኣያ ምስ ሞተ ዝነበራ ሃብትን ንብረትን እናሸጠት፡ ካብቲ ዝሸጠቶ ድማ እና መጽወተት ብጾምን ብጸሎትን ተወሲና፡ ብንጽህናን ብቕድስናን ትነብር ነበረት። እንተኾነ ከምቲ ቅዱስ ሓዋርያ ጴጥሮስ ኣብ መልእኽቱ ገሊጽዎ ዘሎ፡ ሰይጣን ኣብ ዙርያና ኮለል ካብ ምባል ኣየዕርፍን እዩ፡ ንሕና ካብ ግብሪ ጽድቂ ኣብ ዘዕረፍናሉን ኣብ ዝደኽምናሉን ግዜ ካኣ ኣብ ትሕቲ ግዝኣቱ ንኸውን ብኣንጻሩ ኣብ ሃይማኖት ኬንና እንተ ተቓወምናን እንተ ጸናዕና ግና ነቲ ንዓና ክምንጥል ኢሉ ኣብ ዙርያናዝዘውር ዲያብሎስ ፈጺሙ ካባና ይርሕቕ (1ጴጥሮስ 5፡8)።
ቅድስት ኣፎምያ ብእትጋደሎ ዝነበረት ተጋድሎ፥ ጾም፡ ምጽዋት፡ ጸሎት ዝተቓጸለ ሰይጣን፡ ብዝተፈላለየ ሜላ ከስሕት ኢሉ ናብ ሰባት ከም ዝመጽእ ናብዛ ቅድስት ኣደ እውን ሓደ ዓቢይን ኣረጊትን መኖኮስ መሲሉ መኖኮሳት ኣኸቲሉ እዩ መጺእዋ። ኣቐዲሙ ኣብ ደገ ኮይኑ ጸውዓ። ንሳ ከኣ ካብ ቤታ ብቕልጡፍ ወጺኣ “ናብ ቤተይ እተዉ እሞ ኣብ ቅድሚ ናይ ቅዱስ ሚካኤል ስእሊ ኬንኩም ጸልዩለይ ” በለቶ። ንሱ ግን “ንሕናስ ንግሆ ጸሊና ኢና ንስኺ ግን እዚ ኩሉ ጾምን ጸሎትን እንታይ ክገብረልኪ እዩ፧ ድሕሪ ብዙሕ ግዜ ከም ዝቐትለኪ ኣይትፈልጥን፧ ዝነበረኪ ሃብቲ ሼጥኪ ዝወዳእክዮኸ ስለምንታይ ኢኺ፧ ኣብ መጨረሽታ ምስ ደኸምኪ ዝሕግዘኪ፡ ጸዊዕክዮ ዝረድኣኪ ውላድ የብልክን፡ ካልኣይ ግዜ ምምርዓው፡ ሰብኣይ ምእታው ሓጢኣት መሲሉኪ፧ በዓል ዳዊት ፡በዓል ኣብርሃም ካብ ብዙሓት ኣንስቲ ብዙሓት ውላድ ኣይወለዱን ድዮም፧ሕጂ እምበኣር ቤት ዝሰርሓልኪ፡ዝኣልየኪን ዝለኣኸክን ወዲ የድልየኪ እዩ እሞ ሰብኣይ ኣእትዊ፡ ስለዚ ሐራይ በልኒ”በላ። ነዚ ቃል ዝሰምዐት እዛ ቅድስት ኣደ “ኣባ እስኬማስ ሰናይ ወቃልከሰ እኩይ-ኣባ ኣስኬማኹም (ቆብዕኩም) ጽቡቅ ነይሩ እንተዘረባኹም ግን ክፉእ እዩ” ኢላ እቲ ሓሳብ ናይ መን ከምዝኾነ ተገንዚባ ናብ ውሽጢ ቤታ ኣትያ ናይ ቅዱስ ሚካኤል ስእሊ ኣምጺኣ ኣርኣየቶ እሞ እንሆ “ጽንሒ 12 ሰነ መጺኤ ምስቲ ስእሊ ገይረ ከጥፍኣኪ እየ ” ኢልዋ በኒኑ ከደ።
ሰነ 12 ንግሆ፡ ብርሃናዊ መልኣኽ ቅዱስ ሚካኤል መሲሉ መጺኡ “ጾምክን ጸሎትክን ስግደትክን ምጽዋትክን ዓሪጉልኪ እዩ፡ ኣብ ዝሓለፈ ግዜ መጺኤ ከጥፋኣኪ እየ ከምዝበለ ሰሚዔ ከድሕነኪ መጺኤ ኣለኹ ስገድለይ በላ።ንሳ ከኣ “መን ኢኻ፧ በለቶ”። ንሱ መሊሱ “ኣነ ቅዱስ ሚካኤል መልኣኽ እየ” ክብል ብሓሶት ተዛረበ። ንሳ ቀጺላ፡ “እምበኣር ናይ ንጉስ ወተሃደር፡ ልኡኽ፡ ብዘይ ማሕተም ይኸይድ ድዩ፧ ቤትረ መስቀልካ ኣበይ ኣሎ፧” ክትብል ሓተቶ። ከምታ ቀዳማይቲ መዓልቲ ዝገበረታ ናይ ቅዱስ ሚካኤል ስእሊ ክተምጽእ ኢላ “ጽናሕ በል ሚካኤል እንተ ኾንካስ ስእልኻ ከምጽኣልካ ” በለቶ እሞ ገጹ ገልቢጡ ጽልመት ተኸዲኑ ካብ ቅድሚኣ ከደ። እቲ ንረድኤት ቅልጡፍ ዝኾነ ቅዱስ ሚካኤል ከም ቅጽበት ዓይኒ ቀልጢፉ ናብኣ መጸ።”ብጽእቲ ኣፎምያ! እንሆ ጾምክን ጸሎትክን ተሰሚዒልኪ እዩ እሞ ዕረፍትኺ ሎሚ እዩ ” ኢልዋ ንሰይጣን ኣባሪሩ ናብ ሰማይ ዓረገ።
ቅድስት ኣፎምያ ናብ ቤተ ክርስቲያን ከይዳ ናይ ክርስቶስ ስጋን ደምን ተቐቢላ፡ ኣብኡ ዝነበሩ ጳጳሳትን ካህናትን ጸዊዓ ከኣ ናብ ቤታ ተመልሰት። ናብ ቤታ ምስ መጹ ከኣ ከከም ማዕርጎም ኮፍ ኣቢላ ምሳሕ ኣብሊዓ ዝስተ ኣስተየቶም። ኣብ ኢዳ ዝነበረ ወርቂ ንቅድስት ቤተ ክርስቲያን መስርሒ፡ ዝነበራ ገንዘብ ንድኻታት ክኸውን ናብ ቤታ ዝመጹ ጳጳስ ኣረከበት እሞ ዓረፈት። ንብዙሕ ግዜ ኣብ ሕቑፍኣ ዝነበረት ናይ ቅዱስ ሚካኤል ስእሊ ካብ ሕቑፍኣ ወሲዶም ኣብ ቤተ ክርስቲያን ኣቐመጥዋ። ንብዙሓት ሕሙማት ከኣ ትፍውስ ነበረት።
ጸሎታን በረኸታን ናይ ቅድስ ኣፎምያ ምስ ኩላትና ይኹን።ንቅድስት ኣፎምያ ዝረድአ ቅዱስ ሚካኤል ሎሚ እውን ካብ ሽግርን ካብ ዓለማዊፍትወትን ብጸሎቱን ብረድኤቱን ይሓልወና።ኣሜን!
ዘተፈነወ ሓበ ባሕራን
ወለዲ ባሕራን ናይ ቅዱስ ሚካኤል በዓል ዘብዕሉ ፈተውቲ እግዚኣብሔርን መኽበርቲ ቅዱስ ሚካኤልን ነበሩ። እዞም ክልተ ወለዱ ካብታ ዘላቶም ንድኻታትን ናብ ቤተ እግዚኣብሔርን ይምጽውቱ ፡ንዕሩቕ ዝኸድኑ ንጥሙይ ዘብልዑ ናይ እግዚኣብሔር ሰባት እዮም ነይሮም።
ከምዚ ኢሎም ብቃል ኪዳን ጸኒዖም እና ነበሩ ከለዉ ኣቡኡ ሞተ እሞ ኣዲኡ ከኣ ንባህራን ጥንሲ ሒዛ ተረፈት። ኣብቲ ዝሓለፈ ህይወቶም ምስ ሰብኣያ እና ተሓጋገዘት ህይወታ እትመርሕ ዝነበረት ኣዲኡ በይና ምስኮነት ግን ናብራ ክኸብዳ ጀመረ። ከምዚ ኢላ ንኣምላኻ እና ኣመስገነት ናይ ቅዱስ ሚካኤል ዝክር ትገብር ንድኻታት እውን ትምጽውት ነበረት።
መዓልቲ ንመዓልቲ ተኪኣ ግዜ ሕርሳ በጽሐ እሞ ንባህራን ወለደት።በዚ ግዜ እዚ ቅድስ ሚካኤልን ቅዱስ ገብርኤልን ብሓደ ናብ ቤታ መጺኦም ነቲ ህጻን ባረኽዎ ንዓኣ ከኣ “ነዚ ጎረቤትኪ ዘሎ ሃብታም ሰብኣይ እዚ ሕጻን ክወርሶ እዩ ” ኢሎማ ከዱ። እዚ ክብልዋ ከለዉ እቲ ኣብ ጎረቤታ ዝነበረ ሰብኣይ ይሰምዓ ነበረ፡ ካብ ሽዑ ጀሚሩ ከኣ ነቲ ሕጻን ከምይ ገይሩ ከም ዝቐትሎ ክሓስብ ጀመረ።
ኣዲኡ ንባሕራን ቆሪሳ እተብልዖ፡ መግቢ እትኸድኖ ልብሲ ክትስእንን ክትሽገርን ጀመረት እሞ እቲ ሃብታም ጎረቤታ ሰብኣይ ነዚ ከም መመኽነይታተጠቒሙ ፡ሓላዪ ተመሲሉ ከዕብየልኪ ኢሉ ነቲ ህጻን ናብ ቤቱ ወሰዶ። ብድሕሪ እዚ ኣብ ሳጹን ኣእትዩ ናብ ባሕሪ ደርበዮ።እንሆ ከኣ ኣብ ገምገም ባሕሪ ኣባጊዕ ዝሕሉ ሰብ ነበረ እሞ ነታ ሳጹን ካብ ባሕሪ ብማዕበል ተገፊዓ ምስ ረኣያ ዓሳ መሲልዎ ከልዕላ ከደ እንተ ኾነ ግን እቲ ብኽፍኣት ናይቲ ሃብታም ሰብኣይ መታን ክመውት ናብ ባሕሪ ዝተደርበየ ምልኩዕ ህጻን ኮይኑ ጸንሐ። እቲ ዋና ኣባጊዕ ሰብኣይ ከኣ ውላድ ስለ ዘይነበሮ እና ተሓጎሰ ናብ ቤቱ ወሰዶ ከም ውላዱ ገይሩ ከኣ ኣዕበዮ። ካብ ባሕሪ ረኺበዮ ኢሉ ከኣ ባሕራን ኢሉ ሰመዮ።
ድሕሪ ብዙሕ ግዜ እቲ ነቲ ህጻን ናብ ባሕሪ ዝደርበዮ ሃብታም ሰብኣይ ብስራሕ ናብቲ ባሕራን ዝነበረሉ ዓዲ ገሸ ስለ ዝመሰዮ ከኣ ኣብቲ ናይቲ ሰብኣይ ቤት ሓደረ። እንሆ ከኣ እቲ ሰብኣይ ንባሕራን ክጽውዖ ከሎ ሰምዐ እሞ፡ እቲ ስም ስለ ዝገረሞ ትርጉም ናይቲ ስም ክነግሮ ተወከሶ። እቲ ሰብኣይ ከኣ እቲ ዘጋጦሞ ነገራትን ብኸመይ መገዲ ከም ዝረኸቦን ገለጸሉ። ነዚ ዝሰምዐ ሃብታም ሰብኣይ ኣስዕብ ኣቢሉ “ክንደይ ዓመት ይገብር ክብል ተወከሶ” ዓመታቱ ጸብጺቡ ነገሮ እሞ እቲ ሃብታም ሓሲቡ እቲ ቀደም ናብ ባሕሪ ዘእተዎ ህጻን ንሱ ከም ዝኾነ ፈለጠ፡ እንሆ ከኣ ብተንኮል ተላዒሉ “ኣነ ዓስብኻ ክህበካ፡ እዚ ህጻን ከኣ ዘይትተርፍ መልእኽቲ ስለ ዘላትኒ ናብ ሰበይተይ ከብጽሓለይ ” ክብል ተወኪሱ ገንዘብ ከፊሉ፡ ነቲ ህጻን ከምቲ ይሁዳ ኣስቆሮታዊ ዝገበሮ ስዒሙ ኣፋነዎ። ነታ መልእኽቲ ከኣ ንዝኾነ ሰብ ከየርኢ ኣጠንቀቐ። እቲ ጽሑፍ “እዚ እቲ ንቤትናን ሃብትናን ክወርስ ዝተባህለ እዩ እሞ ተቐቢልኩም ቅተልዎ” ዝብል ነበረ።
ከምዚ ኢሉ ባሕራን ናይ ሞት ደብደቤ ተሰኪሙ ተበገሰ። ነዛ ናይ ሞት ደብዳቤ ሒዝዋ ንትሽዓተ መዓልታት ተጓዕዘ። ብድሕሪዚ ቅዱስ ሚካኤል ከም ሓደ ናይ ሰራዊት ሓለቓ ኮይኑ ምስኡ ብዙሓት መላእኽቲ ኣኸቲሉ ኣብ መገዲ ተጓነፎ እሞ ናበይ ትኸይድ ኣሎኻ ክብል ሓተቶ። ንሱ ከኣ እቲ ዝኸዶ ዘሎ መገዲ ሓበሮ፡ ነታ ሒዝዋ ዝነበረ ወረቐት ኣርእየኒ ምስ በሎ ግና “ጎይታይ ንሓደ ሰብ ከይተርኢ ኢሉኒ እዩ” ክብል መለሰሉ። ኣብ መወዳእታ ከኣ ኣብ ኢዱ ከላ ንላዕሊ ሓፍ ኣበላ እሞ ቅዱስ ሚካኤል ነታ ናይ ሞት ደብዳቤ ብኣፉ ኡፍ ኢሉ ቀየራ፡ “ቅተልዎ” ዝብል ዝነበረ ደብዳቤ ከኣ “ነታ ሓንቲ ጓለይ ኣመርዕውዎ፡ ኩሉ ሃብተይ ድማ ኣውርስዎ፡ ኩሉኹም ጉዙኣት ከኣ ኣኽብርዎ ” ዝብል ኮነ። ብድሕርዚ ባሕራን ኣብ ቤት እቲ ሃብታም ሰብኣይ በጽሐ እሞ ደብዳቤ ተቐቢሎም ኣመርዓውዎ። ኩሉ ሃብቲ ናይ’ቲ ሰብኣይ ከኣ ኣውረስዎ።ድሕሪ ግዜ እቲ ሃብታም ሰብኣይ መግሽኡ ወዲኡ ናብ ቤቱ ተመልሰ እሞ ኣብ ገዝኡ ከይበጽሐ ነቲ ኣብ ቤቱ ዝነበረ ሓጎስን ዕልልታን ምስሰምዐ ንኣገልገልቱ ብዛዕባ እቲ ዝኾነ ሓተቶም።ንሳቶም ከኣ ብዝሰደድካልና ደብዳቤ መሰረት እቲ ኩሉ ዝኣዘዝካና ፈጺምና፡ እዚ ካብ ዝኸውን ኣርባዓ መዓልቲ እዩ በልዎ።ነዚ ዝሰምዐ እቲ ሃብታም ሰብኣይ ካብ ፈረሱ ብስንባደ ወዲቑ ሞተ።እቲ ዝኾነ ንሰበይቱ ነገርዋ ሰበይቱ ከኣ ሰንቢዳ ሞተት።ከምቲ ቅዱስ ሚካኤልን ቅዱስ ገብርኤልን ዝበልዎ ሃብቲ ናይቲ ሃብታም ሰብኣይ ንባሕራን ኮነ። ናይ ሞት ደብዳቤ ናይ ባሕራን ናብ ህይወት ተቐየረ።
እዚ ዝገብረ ኣምላኽና እግዚኣብሔር ዝኸበረን ዝተመስገነን ይኹን።ኣሜን!
ጸሎትን ረድኤትን ናይ ቅዱስ ሚካኤል ምስ ኩላትና ይኹን ኣሜን።
ስብሓት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!


text:
JW LIBRARY
ነቲ ጽሑፍ ኣድምቆ—ኣንድሮይድ
ኣብ JW Library ጽሑፋት ከተንብብን ከተጽንዕን ከለኻ፡ ቃላት ወይ ምሉእ ሓሳባት ከተድምቕ ትኽእል ኢኻ።
ጽሑፍ ከተድምቕ እንተ ደሊኻ፡ ነዚ ዚስዕብ መምርሒታት ስዓብ፦
ነቲ ጽሑፍ ኣድምቆ
ነቲ ጽሑፍ ከተድምቐሉ እትኽእል ክልተ መገዲ ኣሎ።
ነቲ ኸተድምቖ ዝደለኻ ቓል ጠዊቕካ ሒዝካ ኽትመርጾ ትኽእል ኢኻ። ነተን ኣብ ጫፋት ዘለዋ ምልክታት ሒዝካ እውን መጠን እቲ እተድምቖ ጽሑፍ ከተተዓራሪ ትኽእል ኢኻ። ኣብቲ መምረጺ ዝርዝር ነታ ምልክት ኣድምቕ ጠውቃ፡ ደሓር ከኣ ነቲ ጽሑፍ ንምድማቕ ሕብሪ ምረጽ።
ብሓንሳእ ብዙሕ ቃላት ከተድምቕ እንተ ደሊኻ፡ ነቲ ጽሑፍ ጠዊቕካ ሒዝካ ጕተቶ። ክትጐትቶ ኸለኻ፡ እቲ ጽሑፍ ኪደምቕ እዩ። ምስ ወዳእካ፡ እቲ መምረጺ ዝርዝር ንሓጺር ግዜ ኺርአ እዩ። በዚ ዝርዝር እዚ ጌርካ፡ ነቲ ዘድመቕካዮ ሕብሪ ኽትቅይሮ ወይ ክትድምስሶ ትኽእል ኢኻ።
ነቲ ዘድመቕካዮ ቐይሮ
ሕብሪ እቲ ዘድመቕካዮ ኽትቅይሮ እንተ ደሊኻ፡ ነቲ ዘድመቕካዮ ጽሑፍ ጠውቆ፡ ድሕሪኡ፡ ካልእ ሕብሪ ምረጽ። ነቲ ዘድመቕካዮ ኽትድምስሶ እንተ ደሊኻ፡ ነቲ ዘድመቕካዮ ጽሑፍ ጠውቆ፡ ድሕሪኡ፡ ነታ ምልክት ደምስስ ጠውቃ።
እዚ ትሕዝቶ እዚ፡ ካብ ለካቲት 2015 ጀሚሩ ኣብ JW Library 1.4 ይርከብ እዩ፣ እዚ ኣፕሊኬሽን እዚ ድማ፡ ኣብ Android 2.3 ወይ ድሕሪኡ ኣብ ዝወጸ ኣንድሮይድ ይዓዪ እዩ። ነዚ ትሕዝቶ እዚ ኽትረኽቦ እንተ ዘይክኢልካ፡ በጃኻ ነቲ ኣብ ትሕቲ “JW Library ተጠቐም—ኣንድሮይድ” ዘርእስቱ ዓንቀጽ ዘሎ ናይ ቀረባ ግዜ ለውጥታት ዚብል ንኡስ ኣርእስቲ ርአ።


text:
ገበር | መጽሓፍ ቅዱስ—ታሪኽ ዕቃበኡ
ኣገዳሲ ታሪኽ
ምስ መጽሓፍ ቅዱስ ኪወዳደር ዚኽእል ሃይማኖታዊ ጽሑፍ የልቦን። ከም መጽሓፍ ቅዱስ ገይሩ ንነዊሕ እዋን እምነት ብዙሓት ሰባት ዝቐረጸ ኻልእ መጽሓፍ እውን የልቦን። ብኻልእ ሸነኽ ድማ ከም መጽሓፍ ቅዱስ ገይሩ ደቂቕ ምርመራ እተገብረሉን ብዙሕ ነቐፌታ ዘጋጠሞን ካልእ መጽሓፍ የልቦን።
ንኣብነት፡ ገሊኦም ምሁራት እዚ ሎሚ ዘሎ መጽሓፍ ቅዱሳት ዜተኣማምን ቅዳሓት እቲ በዅሪ ጽሑፋት እንተ ዀይኑ ይጠራጠሩ እዮም። ሓደ ፕሮፌሰር ሃይማኖታዊ መጽናዕትታት፡ “እቲ በዅሪ ጽሑፍ ብልክዕ ተቐዲሑ እንተ ዀይኑ ርግጸኛታት ክንከውን ኣይንኽእል ኢና” በለ። ቀጺሉ ኸኣ፡ “ጌጋታት ዝመልኦ ቕዳሓት ጥራይ እዩ ዘሎና፣ መብዛሕትኡ ድማ ካብቲ በዅሪ ጽሑፋት ዘመናት ጸኒሑ እተጻሕፈን ብብዙሕ መገድታት ካብኡ እተፈልየን እዩ” በለ።
ካልኦት ድማ ብሰንኪ ሃይማኖታዊ ድሕረ ባይታኦም ንሓቅነት መጽሓፍ ቅዱስ ኣብ ሕቶ የእትውዎ እዮም። ንኣብነት፡ ፋይዛል ካብቶም ክርስትያናት ዘይኰኑ ስድራ ቤቱ፡ መጽሓፍ ቅዱስ፡ ቅዱስ መጽሓፍ ከም ዝዀነ፡ ድሕሪ ግዜ ግና ከም እተቐየረ እዩ ተማሂሩ። ከምዚ ድማ ይብል፦ “ከም ውጽኢቱ ኸኣ ሰባት ብዛዕባ መጽሓፍ ቅዱስ ኪዛረቡኒ ኺደልዩ ኸለዉ እጠራጠር ነበርኩ። ከመይሲ፡ እቲ በዅሪ መጽሓፍ ቅዱስ የብሎምን። ተቐይሩ እዩ።”
መጽሓፍ ቅዱስ ተቐይሩ እንተ ዀይኑ ምፍላጥ ኣገዳሲ ድዩ፧ ነዚ ዚስዕብ ሕቶታት እሞ ሕሰበሉ፦ እቲ ብዛዕባ መጻኢ ዚገልጽ ኣብ መጽሓፍ ቅዱስ ዚርከብ ዜጸናንዕ መብጽዓታት፡ ኣብቲ በዅሪ ጽሑፍ ከም ዝነበረ ርግጸኛ እንተ ዘይኴንካ ኽትኣምኖ ትኽእልዶ፧ (ሮሜ 15:4) ኣብዚ ግዜና ዘሎ መጽሓፍ ቅዱሳት፡ ሰባት ዝጸሓፍዎ ጌጋታት ዝመልኦ ቕዳሓት ጥራይ እንተ ዚኸውን ነይሩ፡ ንስራሕካ፡ ንስድራ ቤትካ ወይ ንኣምልኾኻ ዚምልከት ኣገዳሲ ውሳነታት ንኽትገብር ስርዓታት መጽሓፍ ቅዱስ ምተጠቐምካዶ፧
በዅሪ መጻሕፍቲ መጽሓፍ ቅዱስ እኳ እንተ ጠፍአ፡ ነቲ ኣሽሓት ኢደ ጽሑፋት መጽሓፍ ቅዱስ ዜጠቓልል ጥንታዊ ቕዳሓት ክንውከስ ንኽእል ኢና። እዚ ኢደ ጽሑፋት እዚ፡ ከም ምምሽማሽ፡ ምጽራር ከምኡ እውን ኣብቲ ጽሑፍ ለውጢ ንምግባር እተገብረ ፈተነ ዝኣመሰለ ዕንቅፋታት እኳ እንተ ኣጋጠሞ፡ ክሳዕ ሎሚ እተዓቀበ ብኸመይ እዩ፧ ተዓቂቡ ምጽናሑኸ፡ ብዛዕባ ሓቅነት እቲ ሎሚ ዘሎ መጽሓፍ ቅዱስ ንዘሎካ ምትእምማን ዜዕብዮ ብኸመይ እዩ፧ መልሲ እዘን ሕቶታት ኣብዘን ዚስዕባ ዓንቀጻት ርአ።


text:
ብጌታቸው ኣረጋዊ
ግእዝ፣ ብሄረ ኣግኣዝያን፣ ትግራይ-ትግርኚ፣ ኣግኣዝያዊነት፣ ማሕበር ኣሕዋት ኣግኣዝያን፣ ኣግኣዝያን ሪፐብሊክ/ሃገራዊ ግንባር ኣግኣዝያን ወዘተ
ክሳብ ቀረባ እዋናት (ብፍላይ ኣብ ዓድና) ማሕበራዊ ሚድያ ከም ቁምነገር ገይርካ ዝውሰድ ኣይነበረን። ብፍላይ ከዓ እኒ ፌስቡክ ስቕ ኢልካ ናት ተራ ወረን ጠራዕራዕን ገይርካ ዝረኣየሉ እዩ ነይሩ። ሐዚ ግን ዋላ እኳ መሊእኻ እትምሕለሉ ፅሩይን ሓላፍነት ዝወሰደሉን መድረኽ ተዘይ ተበሃለ፣ ቁምነገር ዘለዎም ከበድቲ ዛዕባታት ኣልዒሉ ኣብ ሕብረተሰብ መዘራረቡ ኣብ ምግባር ግን ተርኡ ልዑል የኸውን ኣሎ። ብፍላይ መንኣሰይ ትግራይ እዚ ዓውዲ ብደንቢ ዝጥቀምሉ ዘለው ይመስሉ። ስለዚ ኣብ ማሕበራዊ ሚድያ ዝለዓሉ ጉዳያት ከም ቁምነገር ወሲድካ ክዝተየሎም ዘለዎ እዩ ናብ ዝብል መደምደምታ ምብፃሕ ይከኣል።
ኢንጅነር ሃፍታይ ኣባዲ (ዋና ኣካያዲ ስራሕ ትግራይ
ባዮቴክኖለጂ ማእኸል)
ካብ ዝሓለፈ ዓመት ጀሚሩ ኣብዛ ሃገር (ካብ ክልል ናብ ክልል እኳ ዝፈላለ እንተኾነ) ክንሪኦ ዝፀናሕና ቅልውላውን ፖለቲካዊ ዘይምርግጋዕን ከይዱ ከይዱ ብቲ ንቡር ከይዲ ክፍታሕ ስለ ዘይከኣለ፤ መንግስቲ ህፁፅ ግዜ ኣዋጅ ብምእዋጅ ኮማንድ ፖስት ኣጣይሹ ናብ ኣንፃራዊ ሰላምን ምርግጋዕን መሊስዎ ኣሎ።
“ክንቃለስ ኢና ዝመፃእና እምበር ማእከላይ ኮሚቴ ክንከውን ኢልና በረኻ ኣይወፃእናን” ፣ ንሓደ ውድብ ጥራይ ተኣማኒ ምዃን ዘላቂ መፍትሒ ኣየምፅእን፣ ሓድ ውድብ ረብሓኻ ከረጋግፀልካ እትጥቀመሉ መሳርሒ ስለ ዘኮነ ረብሓኻ ክሳብ ዘረጋገፀ ኢኻ ተኣማኒ/ሎያል እትኾነሉ”
ተጋዳላይ ኣረጋዊ በርሀ (ዶ/ር)
ኣብዚ ሐዚ እዋን ዝኒሀ ናይ ዓድና ኩነታት እንታይ ይጠልበና ኣሎ ኢልና እንተሓቲትና ነፃ ኮይንካ ምዝርራብን መፍትሒ ሓሳባት ምንዳይን ዝብል አዩ ግቡእ መልሲ ክኾን ዝኽእል። ብርክት ዝበሉ ሰብ ተሞኩሮ “መፍትሕታት ኣብዛ ሃገር ዘሎ ፖለቲካዊ ፀገማት” ኢሎም ካብ ዝፍንውዎም ዘለው ነጥብታት እቲ ዝዓዘዘ ሚዛን ዝወስድ “ኩሎም ሓይልታት ብሓባር ዝዝትዩሉ መድረኽ ምፍጣር” ዝብል እዩ። እዙይ ንምግባር ድማ ነፃ መድረኽ ዝፈጥራ ነፃ ትካላት ወይ ውዳብታት ክህልዋ ግድን ይብል። እቲ ሃገራዊ ኩነታት ብኸምዚ ዝበለ ኣገባብ እንተዘይተኸይዱ፤ ኢህወደግ ብዝገብሮ ፃዕሪ ጥራይ ክፍታሕ እዩ ዝብል ተስፋ ዘለዎ ለባም የልቦን። ንህልውና ዓድን ምርግጋፅ ዘላቒ ረብሓ ህዝብን ክበሃል ድማ ክትግበር ዝግበኦ አዩ። እዙይ ንመራሒ መንግስቲ ዝኾነ ኢህወደግ ጥራይ ዝሕደግ ዘይኮነስ ናይ ኩሉ ዜጋ ጉዳይ ስለ ዝኾነ ዝከኣለና ክንገብር ይግባእ።
ተጋዳላይ ስዩም መስፍን፦
ውራይና፦ እቲ ሐዚ ኣብዛ ሃገር ዘሎ ፀገም ምንጩን እንታይነቱን ብኣኻ ከመይ ትገልፆ?
ተጋዳላይ ስዩም መስፍን፦ ንቐደም እቲ ፀገም ንብሎ ዘለና እንታይ እዩ፣ ናይ ሓባር ምርድዳእ ኣለና ዶ ዝብል ምርኣይ ከድልየና እዩ ቅድሚ ናብ ምንጩ ምኻድ። ስለዚ ዘጋጥሙና ዘለው ፀገማት እንታይ ይመስሉ? እንታይ ከ እዩ ባህሪኦም፣ ኣሰላልፈኦም? ኢልካ ምርኣይ እዩ ፅቡቕ ዝመስለኒ። ኣብ ሃገርና ኩላትና ከምንሪኦ ዘለና ህንፀት ፖለቲካዊ ስርዓት እዩ ዝካየድ ዘሎ። እዚ ድማ ብመሰረቱ ብፅቡቕ እናኸደ እዩ፤ ይዓቢ ኣሎ፣ ይምዕብል ኣሎ ዋላ እቲ ፖለቲካዊ ጉዕዞ። ፌደረራላዊን ዴሞክራስያዊን ናይ ስርዓት ጉዕዞ ኢልና ኣለና። ህወሓት/ኢህወደግ ሒዝዎ ዝተበገሰ ዕላማ ኣሎ። ምስ ደርጊ 17 ዓመት ዝተቓለሰሉ ምኽንያት እቲ ስርዓት እቱይ ከይኣፍረስካ ኣንፃር ድኽነት ዝካይድ ቃልሲ ምግባር ስለ ዘይከኣል እዩ። ናይ ህዝብታት ሓድነት ኣብ ምፍቕቓድ ዝተመስረተ ሓድነት ብዘለዎ ምቕፃል ዘይከኣል ስለ ዝነበረ እዩ። ንዙይ ብሓይሊ ኣወጊድካ ንቲ ንኸዶ ዘለና ስርዓት ንምህናፅ እዝኹሉ ዝተኸፈለ። እቲ ቀዳማይ ምዕራፍ ቃልሲ እዙይ እዩ ነይሩ ብዓወት እውን ተዋፂእናዮ።
ስለዚ ምስተዓወትና ክንገብሮ ዝነበረና ኣብ ሃገርና ናይ ብሄራትን ብሄረሰባትን ማዕርነትን ሓድነትን ክነረጋግፅ ነይሩና። እዙይ ብናይቲ ህዝቢ ድሌት መሰረት እዩ። ሓደ ልዑል ሓደ ትሑት፣ ካልኣይ ዜጋ ሳልሳይ ዜጋ ዘይብሉ ኩሎም ብሄራት ብሄረሰባት ኢትዮጵያ ኣብ ናይ ሓባር ድሌቶምን ረብሐኦምን፣ ኣብ ምክብባርን ምድግጋፍን ዝተመስረተት
ውራይና፦ ብምልላይ ዶ ክንጅምር?
ኣብርሃ ደስታ፦ ዝተወለድክሉን ዝተምሃርኩሉን ኣብ ሓውዜን እዩ። ዓዲ ግራት እውን ተማሂረ። ኣብ መቐለ ሃፀይ ዮሃንስ እውን ተማሂረ። ካብኡ ኣዲስ ኣበባ ዩኒቨርስቲ ፖለቲካል ሳይንስ ተማሂረ። ቀፂሉ እውን መቐለ ዩኒቨርስቲ ዲቨሎፕመንት ስታዲስ ተማሂረ። ኣብ መቐለ ዩኒቨርስቲ ይሰርሕ። ካብኡ ፒኤች ዲ እናተምሃርኩ እናሃለኹ ተኣሲረ።
ውራይና፦ ሕዚ እቲ ናይ ፒኤችዲ ትምህርትኻ ክትቕፅሎ ዲኻ? ከመይ እዩ?
ዉራይና፦ፅቡቅ እምበኣር ተጋዳላይ ፍስሃ ዘሪሁን ኣብ ናይ ቃልሲ ተመኩሮኻ መሰረት ጌርና ኣብዚ ሕዚ ዝኒሄ ወቕቲ ሓደ ሓደ ሓሳባት ንምሕላፍ እዩ። ካብ ውልደትካን ኣተዓባብያኻን ንጀምር እሞ ናብቶም ሓሳባት ክንኣቱ።
ፍሳሃ ዘሪሁን፦ ኣኽሱም እየ ተወሊደ።ዳረጋ ሽድሽተ ዓመት ምስ ገበርኩ ምስ ቤተሰብ ጎንደር እየ ተማሂረ። ቀዳማይ ብርኪ ወዲአ ብድሕሪኡ ኣብ ኣዲስ ኣበባ ተማሂረ። ብድሕሪኡ ግን ካብ ዓሽራይ ክፍሊ ጀሚረ ድማ ኣብ ኣኽሱም ናብ ዓሰርተ ክልተ ክፍሊ ምስ ሓለፍኩ ድማ ዳረጋ ኣይተማሃርክዎን ሜዳ ወሪደ ማለት እዩ። እዙይ እዩ እቲ ኣታዓባብያይ።
ዶ/ር ደብረፅዮን ገብረሚኪኤል
ውራይና ኣብ እዋናዊ ጉዳያት ምስ ክቡር ዶ/ር ደብረፅዮን ገብረሚኪኤል ምክትል ኣቦመንበር ህወሓት፣ በም/ቀዳማይ ሚኒስትር ማዕረግ መተሓባበሪ ጉዳያት ክላስተር ፋይናንስን ኢኮኖሚን ሚኒስትር መራኸብን ኢንፎርሜሽን ቴክኖሎጂን ዝተገበረ ቃለ መጠይቕ ንመንበብቲ ኣቕሪባ ኣላ፤ ሰናይ ንባብ!
ኩሎም ካልኦት ሸግራት ካበዚ ዝፍልፉልን ንዐኦም ብምፈታሕ አቢለካ ዝመዓራረዩን እዮም፡፡
ብአበበ ተክለሃይማኖት (ሜጄር ጄኔራል)
ምዕቡልን ዘበናዊ ዝበሃል ሕገ መንግስቲ መሰረት ተገይሩ ህንፀት ሓዳሽ ኢትዮጵያ ተጀሚሩ፤፤ ሰላም ንምምፃእ ብዙሕ ፃዕሪ ተገይሩ፣ ዛጊድ ኣብ ሰላም ዝሰአነ ቀርኒ ኣፍሪካ ናይ ሰላም ተምሳሌት ዝኾነት ሃገር ምባል ተጀሚሩ አሎ። ቑልጡፍ ዝኾነ ልምዓት ብምምፃእ ካብተን አብ ዓለም ዝግስግሳ ዉሑዳት ሃገራት ሓንቲ ኮይና ኣላ። እቲ ዴሞክራስያዊ አተሓሳስባ
ሙሉጌታ ገብረሂወት (ጫልቱ)
ተ/ፕሮፌሰር
ካብ ቀረባ ግዘ ጀሚሩ ከም እኒ ጀነራል አበበን ጀነራል ፃድቃንን ዝበሉ ነባራት ተጋደልቲ አብ ዓድና ዘሎ ፀገም ከመይ ምርዳእ ከምዚግባአ፤ ምንጪታቱ እንታይ ክኾኑ ከምዝኽአሉን ንምፍትሑ ክግበሩ ይግብኡ ኢሎም ዝሓስብዎም ነገራትን ብፅሑፍን ብቃለ ምልልስን ምግላፅ ምጅማሮም ብዙሕ ሰብ ዝፈልጦ ሓቂ እዩ። ነዚ አመልኪቱ ገሊኡ ትግራዋይ ፅቡቅ ጌይሮም እዚ ተበግሶ እዚ ነቲ ሽግር አብ ምትንታንን መፍትሒ
ውራይና፦ ንመጀመሪ ዝኣክል ኣብ ቀረባ እዋን ዝፀሓፍካዮ ፅሑፍ ነይሩ። ኣብ ስሩዕን ዘይስሩዕን ሚድያ ዓብዪ መዛራረቢ ዛዕባ ኮይኑ ከምዘሎ እውን ይፍለጥ። ብዝተፈላለዩ መንገድታት ርእይቶታት መፂኦሙኻ ክኾኑ ይክእሉ እዮም እሞ ኣብኡ ተመስሪትካ
ዘተ ዝዕድም ኣገዳሲ ዛዕባ
ገብረ ሥላሴ ኣርኣያ - ነሓሰ 2008 ዓ.ም
ንሃናፃይ ሪኢቶ ኣብ This email address is being protected from spambots. You need JavaScript enabled to view it.
ወይን፡ ኣብ ቀዳማይ ትልሚ ዕብየትን ስግግርን ሕርሻ ብዝመርሖ ኢንዳስትሪ ኣቢልና ኢና ክንጓዓዝ ፀኒሕና። ኣብ ካልኣይ ትልሚ ዕብየትን
ስገግርን ካብቲ ዝመፃናዮ ኣንፈት ዲና ክንቕፅል ወይስ ሓዱሽ ኢኮኖሚያዊ ፖሊሲ ክንክተል ኢና? ብኻሊእ ኣበሃህላ ሕርሻ ካብ ዝመርሖ ኢንዳስትሪ፣ ኢንዳስትሪ ናብ ዝመርሖ ሕርሻ ብምስግጋር ኣንፃር ኣብ ከመይ ዝበለ ብርኪ ድልውነት ኣለና?
ኣይተ ኣባይ ወልዱ፡ ኣብዚ እዋን እዚ ብዘሎ ጭቡጥ ኩነታት ኢንዳስትሪ ናይ ሕርሻ መሪሕነት ተቐቢሉ ክኸይድ እዩ ክንብል ኣይንኽእልን። ናብ ከምኡ ዝበለ ኩነታት በፂሕና ኢና እውን ኣይንብልን። ስለዚ መሪሕነት ሕርሻ ክቕፅል እዩ። ኢንዳስትሪ ቅድሚ መሪሕነት ምርካቡ ንኢንዳስትሪ ዝምቹ ኩነታት ክፈጥር ዘለዎ ሕርሻ እዩ። ኣብቲ ቀፂሉ ዘሎ ካልኣይ “ጂቲፒ” ግን ኢንዳስትሪ ናይ ሕርሻ መሪሕነት እናተረከበ ዝኸደሉ ኩነታት እዩ ክህሉ። (ወይን ጋዜጣ፣ መስከረም 2008 ዓ/ም: ገፅ 11 http://woyengazeta.org/images/pdf//New%20year%202008%20megazine1-60.pdf)
ዝተረጋገአን ዝማዕበለን ስርዓት ምህናፅ…….
ብናይ ኢትዮጵያ ሕገ መንግስቲ መሰረት፤ ህዝቢ መመሓደርቱ ብምምራፅ መንግስቲ ይምስርት፡፡ መንግስቲ ህዝቡ ዘመሓደረሉ ሕጊ የውፅእን የፈፅምን፡፡ ህዝቢ መመሓደርቱ ክመርፅ እንከሎ መንግስቲ ብዘውፅኦ ሕጊ ነገር ግን ባዕሉ (ህዝቢ) ዝኣመነሉ ወይ ዝተስማመዐሉ ሕገ-መንግስቲ ንክመሓደር እዩ፡፡ ኮይኑ ግና ሃገርና ኣብዚ ሕዚ እዋን፤ ልዕሊ 100 ሚሊዮን ህዝቢ (ነሓሰ 2008 ዓ.ም የተባበሩ መንግስታት ብዘውፅኦ መረዳእታ መሰረት) ዘለዋ ሃገር ከምምዃና መጠን ዝተፈላለየ ባህልን ናይ ዕብየት ደረጃን ዘለዎም ህዘቢታት ዝሓቖፈት ሃገር እያ፡፡ ስለዝኾነ ድማ፤ ህዝቢታት ወይ ድማ ግለ ሰባት ሕጊ ዝጥሕሱ፤ ዓቕሚ ብምንኣስ ክኸውን ይኽእል ወይ ድማ ስለሃገሮምን ሕገ መንግስቶምን ግዲ ዘይብሎም ክኾኑ ይኽእሉ እዮም፡፡ ምክንያቱ ኣብ ሃገርና ኣሽንኳይዶ ተራ ህዝቢ፤ ፖለቲካዊ መራሕቲ እውን ናይ ህዝቢ ንቑሕ ፖለቲካዊ ተሳትፎ፤ ኣብ ናይ ሃገር ዕብየት ዘለዎ ዕዙዝ ተራ፤ ኩሎም ሓደ ዓይነት ግንዛበ ከምዘይብሎም ካብ በቢኸባቢና ዘለው ኣመሓደርቲ ምዕዛብ ይከኣል እዩ፡፡
ኣብ ላዕሊ ከም ዝተገለፀ ሃገርና ኣብ ውሽጢ ፖለቲካዊ ቅልውላው ትርከብ፡፡ እዚ ቅልውላው ነቲ ሕገ-መንግስታዊ ስርዓት መሰረት ጌርካ፤ ብሰላማዊ መንገዲ ንምፍታሕ ዘኽእል ፖለቲካዊ ከይዲ ኣብ ቀረባ እዋን እንተዘይ ተጀሚሩ ሃገርና ከም ሓደ ህልውናን ሉኣላዊትን ዝሓለወ ሃገር ንምቕፃል ኣፀጋሚ ናብ ዝኮነሉ ኩነታት ክንበፅሕ ኢና ዝብል እምነት ኣለኒ፡፡ ናይዚ ሕዚ ሃገርና እትርከበሉ ፖለቲካዊ ኩነታት
ኣብዚ ሐዚ እዋን ካብ ዝኾነ ግዘ ንላዕሊ ከም ተጋሩ ከፍ ኢልና ክንዘራረብን ኩሎም ዓቕምታትና ወዲብና፤ ቅድሚ ሐዚ ብዝተፈላለየ ምኽንያታት ዝተበተኑ ዓቕምታት ልቢ ኣስፊሕና ናብ ሓደ ብምቅርራብን፤ ዝፍጠሩ ዘለው ሓደሽቲ ዓቕምታት ውድብ ብዝኾነ መንገዲ ንትግራይ ክረብሕ ብዝኽእል ኣገባብ ናብ ረብሓ ክውዕለን ናይ ስራሕ መምርሒ ገይርካ ኣብ ተግባር ክውዕሉን ክግበር ግድን ይብል እዚ ኩነታት። ንትግራይ ዝ-ቕሙ ሓሳባት ካብ ድላዮም ይምፅኡ ንምስማዕን ንምቕባልን ድልዋት ምዃን ግድን ይብለና። ዝጠቅም ሓሳብ ብ ኣብ ስልጣን ዘሎ ሓይሊ እዩ ክመፅእ ዘለዎ ዝብል ስልኩል ኣረዳድኣ ሓሳብ ንዘምፅኡ ሰባት እዙይ ከ መን እዩ እንዳበልካ ሃቃቂር ብምውፃእ ተኣጉዝካ ኮፍ ዘይኮነስ በሪኻ ከፊትካ ምፅናሕ የድሊ።